### NN 103/2023 (6.9.2023.), Rješenje Agencije za zaštitu tržišnog natjecanja klasa: UP/I 034-03/18-01/005, urbroj: 580-09/84-2023-156 od 20. srpnja 2023.

Agencija za zaštitu tržišnog natjecanja

1482

Agencija za zaštitu tržišnog natjecanja, OIB: 54882480048, temeljem članka 30. točke 2., članka 31. i članka 58. stavka 1. točke 1. Zakona o zaštiti tržišnog natjecanja (»Narodne novine«, br. 79/09., 80/13. i 41/21.), u upravnom postupku utvrđivanja narušavanja tržišnog natjecanja sklapanjem zabranjenog sporazuma, pokrenutom po službenoj dužnosti protiv poduzetnika KEINDL SPORT TRGOVINA d.o.o., sa sjedištem u Zagrebu, Rudeška cesta 14, OIB: 25779222976, čiji je pravni sljednik poduzetnik KEINDL SPORT d.o.o., sa sjedištem u Zagrebu, Biokovska ulica 1B, OIB: 78356078391, zastupan po punomoćnici [...], na temelju odluke Vijeća za zaštitu tržišnog natjecanja u sastavu: dr. sc. Mirta Kapural, dipl. iur., predsjednica Vijeća za zaštitu tržišnog natjecanja, mr. sc. Ljiljana Pavlic i Denis Matić, dipl. iur., članovi Vijeća za zaštitu tržišnog natjecanja, sa sjednice 25/2023., održane 20. srpnja 2023., donosi

RJEŠENJE

I. Utvrđuje se da je poduzetnik KEINDL SPORT d.o.o., sa sjedištem u Zagrebu, Biokovska ulica 1B, sa svojih 15 distributera na području Republike Hrvatske ([...], [...], [...], [...], [...], [...], [...], [...], [...], [...], [...], [...], [...], [...] i [...], koji od njega kao dobavljača kupuju CUBE bicikle u svrhu njihove daljnje preprodaje drugom kupcu ili prodaje krajnjem korisniku, odnosno potrošaču, sklopio zabranjeni vertikalni sporazum kojim su u smislu članka 8. stavka 1. točke 1. Zakona o zaštiti tržišnog natjecanja (»Narodne novine«, br. 79/09., 80/13. i 41/21.), u razdoblju od 17. rujna 2013. do 1. lipnja 2018., utvrđivane minimalne prodajne cijene CUBE bicikala, na način da su navedeni distributeri prešutno pristali na provedbu jednostrane poslovne politike poduzetnika KEINDL SPORT d.o.o. koja je imala za protutržišni cilj utvrđivanje preprodajnih cijena CUBE bicikala, te su istu poslovnu politiku primjenjivali u praksi.

II. Zabranjeni vertikalni sporazum iz točke I. izreke ovoga rješenja ex lege je ništetan, u smislu članka 8. stavka 4. Zakona o zaštiti tržišnog natjecanja (»Narodne novine«, br. 79/09., 80/13. i 41/21.).

III. Poduzetniku KEINDL SPORT d.o.o., sa sjedištem u Zagrebu, Biokovska ulica 1B, izriče se novčana kazna u iznosu od 281.836,88 eura (2.123.500,00 kuna, fiksni tečaj konverzije: 1 euro = 7,5345 kuna).

Rok izvršenja: 15 (petnaest) dana od dana pravomoćnosti ovoga rješenja, uračunavajući u iznos novčane kazne i zakonske zatezne kamate od dana pravomoćnosti rješenja do dana plaćanja.

IV. Ovo rješenje bit će objavljeno u »Narodnim novinama« i na internetskoj stranici Agencije za zaštitu tržišnog natjecanja.

Obrazloženje

1. INICIJATIVA ZA POKRETANJE POSTUPKA

AZTN je 1. ožujka 2018., u smislu članka 37. Zakona o zaštiti tržišnog natjecanja (»Narodne novine«, br. 79/09., 80/13. i 41/21., dalje u tekstu: ZZTN), zaprimio inicijativu T. Z., krajnjeg potrošača iz Zagreba (dalje u tekstu: podnositelj inicijative), za pokretanje postupka AZTN-a po službenoj dužnosti protiv poduzetnika KEINDL SPORT TRGOVINA d.o.o., sa sjedištem u Zagrebu, Rudeška cesta 14 (dalje u tekstu: Keindl sport trgovina), radi utvrđivanja sklapanja zabranjenog sporazuma iz članka 8. ZZTN-a koji za cilj ili posljedicu ima sprječavanje, ograničavanje ili narušavanje tržišnog natjecanja na mjerodavnom tržištu.

Podnositelj inicijative u bitnome navodi kako je poduzetnik Keindl sport trgovina jedini ovlašten uvoziti CUBE bicikle na hrvatsko tržište te iste distribuirati trgovinama koje predmetne bicikle prodaju krajnjim potrošačima. Pored toga, navedeni poduzetnik putem vlastite maloprodajne mreže prodaje CUBE bicikle krajnjim potrošačima.

Podnositelj inicijative ističe kako je kao krajnji potrošač želio kupiti određeni model CUBE bicikla te je s tom namjerom pristupio nekolicini trgovaca navedenim biciklima u različitim područjima Republike Hrvatske (dalje u tekstu: RH) s upitom o cijeni. Upit se uvijek odnosio na istovjetan model, konkretno CUBE NATURE EXC blue’n’blue 2018. U odgovorima na pisane i usmene upite, podnositelj inicijative je uvijek obaviješten da je cijena predmetnog modela CUBE bicikla identična kod svih trgovaca i da iznosi 5.399,00 kuna.

Vezano uz navedeno, podnositelj inicijative dodaje kako je poduzetnicima [...] i [...] putem elektroničke pošte poslao upite o cijeni odnosno načinu formiranja cijene predmetnog modela CUBE bicikla. Navedeni poduzetnici u svojim odgovorima naveli su kako je »Keindl sport generalni distributer za CUBE i on diktira cijene u Republici Hrvatskoj. Kakve su cijene u Keindl sporta takve cijene moraju biti i kod drugih trgovaca. Iako mogu biti više cijene ali ne i niže« te »isključivo imamo iste cijene kao Keindl sport«. Podnositelj inicijative dostavio je AZTN-u presliku elektroničke komunikacije s navedenim poduzetnicima.

Pristupivši (telefonom, na licu mjesta ili pisanim putem) svim ostalim trgovinama koje prodaju CUBE bicikle na tržištu RH, podnositelj inicijative ističe kako je došao do istog odgovora, odnosno kod svih su za upitani model CUBE bicikla cijene bile jednake u kunu, a odgovor oko formiranja cijena ukazivao je na to da je Keindl sport trgovina »zaslužna« za fiksiranje istih na hrvatskom tržištu. Prema saznanju podnositelja inicijative, do utvrđivanja i fiksiranja cijena dolazi u odnosu na sve modele CUBE bicikala.

Podnositelj inicijative smatra kako se iz navedenih eksplicitnih odgovora poduzetnika koji prodaju predmetne bicikle krajnjim potrošačima nedvojbeno može zaključiti kako je u konkretnom slučaju riječ o sporazumu između navedenih poduzetnika i Keindl sport trgovine, kao neovisnih i nepovezanih poduzetnika, a kojim su izravno utvrđene prodajne cijene CUBE bicikala na tržištu RH. Samim time, cijene predmetnih bicikala nisu utvrđene po tržišnim načelima, već poprilično kartelno, čime su krajnji potrošači stavljeni u nepovoljni položaj. Podnositelj inicijative dodaje i kako su, prema citiranom odgovoru poduzetnika [...], cijene određene na način da su fiksirane minimalne cijene a trgovcima je određena mogućnost da prodaju samo po višoj cijeni.

2. PRETHODNO ISPITIVANJE STANJA NA MJERODAVNOM TRŽIŠTU

Na temelju predmetne inicijative, kako bi utvrdio ima li u konkretnom slučaju dostatnih indicija za pokretanje postupka po službenoj dužnosti protiv Keindl sport trgovine radi utvrđivanja sprječavanja, ograničavanja ili narušavanja tržišnog natjecanja u smislu članka 38. i 39. ZZTN-a, a vezano uz primjenu članka 8. ZZTN-a koji uređuje zabranjene sporazume poduzetnika, AZTN je u okviru svoje nadležnosti iz članka 32. točke 1. podtočke (a) i (b) ZZTN-a proveo prethodno ispitivanje stanja na mjerodavnom tržištu trgovine biciklima u RH.

Dopisom AZTN-a od 20. travnja 2018. zatraženo je od Keindl sport trgovine između ostalog očitovanje o kriterijima koje proizvođač CUBE primjenjuje za distribuciju njegovih bicikala na području RH, s obzirom na način određivanja distributera i uvjete pod kojima se isti bicikli mogu kupovati, pojašnjenje uloge i pravnog položaja poduzetnika Keindl sport trgovine u sustavu distribucije navedenog proizvođača, dostava podataka o deset najvećih distributera (kupaca na veliko) na području RH koji kupuju bicikle CUBE od Keindl sport trgovine kao dobavljača te preslike važećih kupoprodajnih ugovora i/ili prodajnih uvjeta sa svim pripadajućim aneksima, cjenicima i dodacima koje je Keindl sport trgovina zaključila s navedenim distributerima.

AZTN je 16. svibnja 2018. zaprimio očitovanje Keindl sport trgovine koja u bitnome navodi kako kriteriji koje [...] kao proizvođač CUBE bicikala primjenjuje za distribuciju njegovih bicikala na području RH, proizlaze iz Ugovora o distribuciji zaključenog s Keindl sport trgovinom, a obuhvaćaju između ostalog prodajna mjesta koja moraju biti u skladu s očuvanjem i promicanjem ugleda, dobre reputacije odnosno prestiža brenda CUBE kao visokokvalitetne robe, stroge odredbe o zaštiti intelektualnog vlasništva proizvođača, prethodnom plaćanju, bankovnoj garanciji i drugim osiguranjima plaćanja, obveze redovitog izvještavanja proizvođača i prijevoda svih uputa za upotrebu te prateće dokumentacije potrebne za stavljanje proizvoda na tržište u RH. Navedeni Ugovor prema očitovanju Keindl sport trgovine ima pojedine značajke ugovora o selektivnoj distribuciji.

Vezano uz zahtjev AZTN-a za dostavom važećih kupoprodajnih ugovora i/ili prodajnih uvjeta sa svim pripadajućim aneksima, cjenicima i dodacima koje je zaključila s njezinih deset najvećih distributera (kupaca na veliko) na području RH koji kupuju bicikle CUBE, Keindl sport trgovina dostavila je preslike »Ugovora o zajedničkoj prodaji« zaključene s poduzetnicima [...], [...] i [...], uz napomenu kako drugih pisanih ugovora nema, već se poslovanje odvija putem usmene ili e-mail korespondencije te putem narudžbi ili prednarudžbi i isporuke.

Na temelju dostavljenih podataka Keindl sport trgovine o njezinih deset najvećih distributera (kupaca na veliko) u 2016. i 2017., AZTN je dopisima od 30. svibnja 2018. zatražio od distributera [...], [...], [...], [...], [...], [...], [...], [...], [...], [...] i [...], između ostalog očitovanje o kriterijima i načinu određivanja prodajne cijene bicikala marke CUBE iz njihovog asortimana i odobravanju popusta krajnjim korisnicima, odnosno potrošačima, očitovanje o tome jesu li pri određivanju prodajne cijene bicikala marke CUBE (i ostalih iz njihovog asortimana) dužni pridržavati se fiksne ili minimalne cjenovne razine određene od strane dobavljača te očitovanje o tome ograničavaju li pojedini proizvođači odnosno dobavljači bicikala područje na kojem mogu prodavati njihove proizvode ili pojedine kanale prodaje određenoj skupini potrošača.

Predmetna očitovanja AZTN je zatražio i od drugih nasumično odabranih distributera KeindI sport trgovine navedenih na njezinoj internetskoj stranici ([...], [...], [...] i [...]).

Vezano uz kriterije i način određivanja prodajne cijene bicikala marke CUBE iz njihovog asortimana, distributeri [...], [...], [...], [...] i [...] u svojim očitovanjima navode kako im preporučene maloprodajne cijene koje dobivaju od KeindI sport trgovine služe kao okvir kod određivanja prodajne cijene bicikala marke CUBE i odobravanju popusta krajnjim korisnicima.

[...] i [...] u svojim očitovanjima navode kako maloprodajnu cijenu CUBE bicikala formiraju na način da na nabavnu vrijednost bicikala dodaju svoju maržu i na tako dobivenu osnovicu iznos PDV-a.

[...], [...], [...], [...], [...], [...], [...], [...], [...], [...] i [...] u svojim očitovanjima AZTN-u navode kako su slobodni prilikom formiranja prodajne cijene bicikala marke CUBE krajnjim korisnicima odnosno potrošačima te da nisu dužni pridržavati se preporučenih maloprodajnih cijena koje dobivaju od KeindI sport trgovine.

3. POKRETANJE PREDMETNOG POSTUPKA

S obzirom na navode iz predmetne incijative o tome da su cijene bicikla CUBE NATURE EXC blue’n’blue 2018. u svim trgovinama koje prodaju CUBE bicikle na tržištu RH identične i iznose 5.399,00 kuna te da do utvrđivanja i fiksiranja cijena dolazi u odnosu na sve modele CUBE bicikala, AZTN je izvršio usporedbu cijena KeindI sport trgovine i njezinih distributera na području RH, za modele CUBE bicikala iz 2018. godine, prema cjenicima dostupnim na njihovim internetskim stranicama.

Provedenom analizom na uzorku od sedam nasumično odabranih distributera KeindI sport trgovine, utvrđeno je kako su maloprodajne cijene navedenih distributera svih analiziranih modela CUBE bicikala, u odnosu na cijene KeindI sport trgovine za iste modele CUBE bicikala, istovjetne ili se tek neznatno razlikuju. Razina cijena analiziranih modela CUBE bicikala bila je istovjetna ili se tek neznatno razlikovala, kako u odnosu KeindI sport trgovine i njezinih distributera, tako i između samih distributera međusobno.

Dakle, u konkretnom slučaju razvidno je bilo kako prodajne cijene CUBE bicikala koje KeindI sport trgovina preporučuje svojim distributerima, služe navedenim poduzetnicima kao referentni okvir koji slijede zajednički kod određivanja prodajne cijene bicikala marke CUBE, pri čemu tržišno natjecanje, barem u cjenovnom pogledu, među njima nije razvijeno.

Slijedom svega navedenog, rezultati prethodnog ispitivanja stanja na mjerodavnom tržištu ukazivali su na postojanje indicija da KeindI sport trgovina ograničava pravo svojih distributera (kupaca na veliko) da slobodno određuju prodajnu cijenu bicikala koje kupuju od KeindI sport trgovine kao dobavljača, u svrhu njihove daljnje preprodaje drugom kupcu ili prodaje krajnjem korisniku, odnosno potrošaču, na način da kroz preporučenu cijenu bicikala određuje fiksnu ili minimalnu preprodajnu cijenu ili fiksnu ili minimalnu cjenovnu razinu koje se njezini distributeri (veleprodajni kupci) moraju pridržavati (kao rezultat izvršenog pritiska ili poticaja od strane KeindI sport trgovine) pri određivanju njihove prodajne cijene bicikala, što bi moglo predstavljati zabranjeni sporazum u smislu članka 8. ZZTN-a.

Na temelju podataka i dokumentacije koju je AZTN prikupio tijekom prethodnog ispitivanja stanja na mjerodavnom tržištu, Vijeće za zaštitu tržišnog natjecanja (dalje u tekstu: Vijeće) je na sjednici 21/2018., održanoj 11. rujna 2018., zaključilo da postoje dostatne indicije za pokretanje postupka protiv KeindI sport trgovine, zbog mogućeg narušavanja tržišnog natjecanja sklapanjem zabranjenog sporazuma u smislu članka 8. ZZTN-a, te je stoga, sukladno ovlastima iz članka 30. točke 2. i članka 31. stavka 1. ZZTN-a, donijelo Zaključak o pokretanju postupka AZTN-a po službenoj dužnosti protiv KeindI sport trgovine (dalje u tekstu: Zaključak), u kojemu je bilo potrebno utvrditi je li poduzetnik KeindI sport trgovina ograničio pravo svojih distributera (kupaca na veliko) da slobodno određuju prodajnu cijenu bicikala koje kupuju od njega kao dobavljača, u svrhu njihove daljnje preprodaje drugom kupcu ili prodaje krajnjem korisniku, odnosno potrošaču.

4. STRANKA U POSTUPKU

Predmetni postupak pokrenut je protiv poduzetnika Keindl sport trgovina koji je bio upisan pod matičnim brojem subjekta: 080811537, OIB: 25779222976, u sudski registar Trgovačkog suda u Zagrebu.

Navedeni poduzetnik, na temelju Ugovora o pripajanju od 27. svibnja 2021., pripojen je poduzetniku Keindl sport d.o.o., sa sjedištem u Zagrebu, Biokovska ulica 1B, upisanom pod matičnim brojem subjekta: 081352096, OIB: 78356078391, u sudski registar Trgovačkog suda u Zagrebu (dalje u tekstu: Keindl sport ili stranka).

Poduzetnik Keindl sport trgovina prestao je postojati nakon pravomoćno okončanog postupka pripajanja poduzetniku Keindl sport.

Upisom pripajanja u sudski registar, imovina pripojenog društva i njegove obveze prelaze na društvo preuzimatelja. Društvo preuzimatelj sveopći je pravni sljednik pripojenog društva.

S aspekta propisa o zaštiti tržišnog natjecanja, u slučaju kada je subjekt za kojega je (preliminarno) utvrđeno da je počinio povredu prava tržišnog natjecanja, predmet pravne ili organizacijske promjene, učinak te promjene nije nužno nastanak novog poduzetnika koji je oslobođen od odgovornosti za ponašanja prethodnog subjekta koja su bila protivna pravilima tržišnog natjecanja.

Stoga nije nespojivo s načelom osobne odgovornosti pripisati odgovornost za povredu novom poduzetniku u njegovu svojstvu preuzimatelja subjekta koji je počinio povredu, u slučaju kada je taj subjekt prestao postojati.

U suprotnom, poduzetnici bi mogli izbjeći novčane kazne tako da restrukturiranjem, prijenosom ili drugim pravnim i organizacijskim promjenama izmijene svoj identitet, što bi ugrozilo cilj kažnjavanja ponašanja koje je protivno pravilima tržišnog natjecanja i sprečavanja njegova ponavljanja putem odvraćajućih sankcija.

Slijedom navedenog, kao društvo preuzimatelj i pravni sljednik pripojenog poduzetnika Keindl sport trgovina koji je prestao postojati, Keindl sport jest poduzetnik za kojega je u predmetnom postupku utvrđeno da je narušio tržišno natjecanje sklapanjem zabranjenog vertikalnog sporazuma u smislu članka 8. stavka 1. točke 1. ZZTN-a.

Pretežita djelatnost Keindl sporta jest trgovina na malo sportskom opremom u specijaliziranim prodavaonicama. Između ostalih djelatnosti, registriran je za kupnju i prodaju robe, pružanje usluga u trgovini, usluge iznajmljivanja opreme za šport i rekreaciju turistima i obveze pružatelja usluge te proizvodnju bicikala.

U nastavku obrazloženja ovoga rješenja, riječi »Keindl sport trgovina« u odgovarajućem broju i padežu, zamijenjene su riječima »Keindl sport« u odgovarajućem broju i padežu.

5. PRIMIJENJENI PROPISI

AZTN je u provedbi predmetnog upravnog postupka primijenio odredbe ZZTN-a, Uredbe o skupnom izuzeću vertikalnih sporazuma između poduzetnika (»Narodne novine«, br. 37/11, dalje u tekstu: Uredba o vertikalnim sporazumima), Uredbe o načinu i kriterijima utvrđivanja mjerodavnog tržišta (»Narodne novine«, br. 9/11) i Uredbe o sporazumima male vrijednosti (»Narodne novine«, br. 9/11; dalje u tekstu: Uredba o sporazumima male vrijednosti).

U pogledu procesnih odredbi kojima je uređena provedba postupka u njegovoj nadležnosti, AZTN je u predmetnom postupku, na temelju članka 35. stavka 1. ZZTN-a i članka 3. stavka 1. Zakona o općem upravnom postupku (»Narodne novine«, br. 47/09. i 110/21., dalje u tekstu: ZUP), primijenio postupovna pravila propisana ZZTN-om kao posebnim zakonom i ZUP-om kao općim postupovnim zakonom.

AZTN je prilikom izricanja novčane kazne stranci i određivanja njezine visine primijenio odredbe Uredbe o kriterijima za izricanje upravno-kaznene mjere (»Narodne novine«, br. 129/10. i 23/15., dalje u tekstu: Uredba o kriterijima za izricanje upravno-kaznene mjere), zamjenivši riječi »upravno-kaznena mjera« u određenom broju i padežu, s riječima »novčana kazna« u određenom broju i padežu.

Člankom 74. ZZTN-a propisano je kako se u primjeni ZZTN-a, a osobito u slučajevima postojanja pravnih praznina ili dvojbi pri tumačenju propisa, u skladu s člankom 1. Ugovora o pristupanju Republike Hrvatske Europskoj uniji (»Narodne novine – Međunarodni ugovori«, broj 2/12), primjenjuju na odgovarajući način kriteriji koji proizlaze iz primjene pravila o tržišnom natjecanju u Europskoj uniji (dalje u tekstu: EU).

Sukladno navedenom, cjelokupna pravna stečevina EU (acquis communautaire), koju čini primarno i sekundarno zakonodavstvo EU, ali i sudska praksa, prvenstveno praksa Suda EU, važan je interpretativni instrument za primjenu hrvatskih propisa o zaštiti tržišnog natjecanja u slučaju pravnih praznina ili dvojbi u tumačenju tih propisa.

S obzirom na utvrđeno trajanje predmetnog zabranjenog sporazuma u razdoblju od 17. rujna 2013. do 1. lipnja 2018., AZTN je u pogledu ograničenja tržišnog natjecanja sadržanih u vertikalnim sporazumima kojima je cilj ograničavanje prava kupca da slobodno određuje prodajnu cijenu proizvoda (utvrđivanje preprodajnih cijena) i uvjeta koji moraju biti ispunjeni u određenim okolnostima za kvalifikaciju sporazuma kao ugovora o zastupanju koji nije obuhvaćen područjem primjene članka 8. ZZTN-a, u predmetnom postupku na odgovarajući način primjenjivao kriterije iz Obavijesti Europske komisije: Smjernice o vertikalnim ograničenjima (Službeni list EU C 130, od 19. svibnja 2010.).

Budući da su navedene Smjernice u međuvremenu nakon donošenja Obavijesti o preliminarno utvrđenim činjenicama u predmetnom postupku od 16. listopada 2020., prestale važiti, AZTN je na odgovarajući način primjenjivao kriterije iz Obavijesti Europske komisije: Smjernice o vertikalnim ograničenjima (Službeni list EU C 248/1, od 30. lipnja 2022., dalje u tekstu: Smjernice o vertikalnim ograničenjima), koje u odnosu na Smjernice o vertikalnim ograničenjima od 19. svibnja 2010. na istovjetan način uređuju utvrđivanje preprodajnih cijena i uvjete koji moraju biti ispunjeni u određenim okolnostima za kvalifikaciju sporazuma kao ugovora o zastupanju koji nije obuhvaćen područjem primjene članka 8. ZZTN-a.

U pogledu uvjeta koji moraju biti ispunjeni za pojedinačno izuzeće sporazuma od opće zabrane iz članka 8. stavka 1. ZZTN-a, AZTN je u predmetnom postupku na odgovarajući način primjenjivao kriterije iz Obavijesti Europske komisije: Smjernice za primjenu članka 81. stavka 3. Ugovora (Službeni list EU C 101, od 27. travnja 2004., dalje u tekstu: Smjernice za pojedinačno izuzeće sporazuma).

Nadalje, AZTN je u predmetnom postupku na odgovarajući način primjenjivao kriterije koji proizlaze iz sudske prakse Suda EU:

– presuda Općeg suda od 11. prosinca 2003. u predmetu Minoan Lines SA/Komisija, T-66/99, ECLI:EU:T:2003:337, točke 121., 126. do 128. (dalje u tekstu: presuda Minoan Lines);

– presuda Općeg suda od 15. srpnja 2015. u predmetu voestalpine AG and voestalpine Wire Rod Austria GmbH/Komisija, T-418/10, ECLI:EU:T:2015:516, točke 134., 139. do 141. (dalje u tekstu: presuda Voestalpine);

– presuda od 16. prosinca 1975. u spojenim predmetima Suiker Unie i dr./Komisija, 40 do 48, 50, 54 do 56, 111, 113 i 114-73, ECLI: ECLI:EU:C:1975:174, točke 482. i 544. (dalje u tekstu: presuda Suiker Unie)

– presuda Suda EU od 14. prosinca 2006. u predmetu Confederación Española de Empresarios de Estaciones de Servicio v Compañía Española de Petróleos SA, C-217/05, ECLI:EU:C:2006:784, točka 55. (dalje u tekstu: presuda CEPSA);

– presuda Suda EU od 10. veljače 2011. u predmetu Activision Blizzard Germany, C260/09 P, ECLI:EU:C:2011:62, točka 77. (dalje u tekstu: presuda Activision Blizzard)

– presuda Suda EU od 15. srpnja 1970. u predmetu ACF Chemiefarma/Komisija, 41/69, ECLI: ECLI:EU:C:1970:71, točka 112. (dalje u tekstu: presuda ACF Chemiefarma)

– Presuda Suda EU od 13. srpnja 2006. u predmetu Komisija/Volkswagen AG, C-74/04 P, ECLI:EU:C:2006:460, točke 37. i 39. (dalje u tekstu: presuda Volkswagen).

6. MJERODAVNO TRŽIŠTE

Mjerodavno tržište, u smislu članka 7. ZZTN-a, određuje se kao tržište određene robe i/ili usluga koje su predmet obavljanja djelatnosti poduzetnika na određenom zemljopisnom području.

Svrha utvrđivanja mjerodavnog tržišta jest određivanje robe i/ili usluga s kojima se poduzetnici tržišno natječu te zemljopisnog područja na kojem se natječu.

Mjerodavno tržište utvrđuje se na način da se utvrdi njegova proizvodna dimenzija (mjerodavno tržište u proizvodnom smislu) i zemljopisna dimenzija (mjerodavno tržište u zemljopisnom smislu).

Mjerodavno tržište u proizvodnom smislu obuhvaća sve proizvode za koje potrošači smatraju da su međusobno zamjenjivi s obzirom na njihove bitne značajke, cijenu ili način uporabe, odnosno navike potrošača. Mjerodavno tržište u zemljopisnom smislu obuhvaća zemljopisno područje na kojem poduzetnici sudjeluju u ponudi ili nabavi proizvoda.

Iz podataka prikupljenih tijekom prethodnog ispitivanja stanja na mjerodavnom tržištu te podataka prikupljenih tijekom predmetnog postupka, proizlazi kako se predmetno postupanje Keindl sporta odnosi na uvjete kupnje, prodaje ili daljnje prodaje bicikala marke CUBE koje njegovi distributeri (veleprodajni kupci) kupuju od Keindl sporta kao dobavljača, u svrhu njihove daljnje preprodaje drugom kupcu ili prodaje krajnjem korisniku, odnosno potrošaču.

Slijedom navedenog, kao mjerodavno tržište u proizvodnom smislu utvrđeno je tržište trgovine biciklima marke CUBE, dok je kao mjerodavno tržište u zemljopisnom smislu utvrđen teritorij RH.

AZTN ističe kako, uzevši u obzir da je u predmetnom postupku utvrđeno postojanje zabranjenog vertikalnog sporazuma između Keindl sporta i njegovih 15 predmetnih distributera kojim su u smislu članka 8. stavka 1. točke 1. ZZTN-a utvrđivane minimalne prodajne cijene CUBE bicikala i kojemu je cilj bio ograničavanje prava navedenih distributera da slobodno određuju prodajne cijene CUBE bicikala, što se smatra teškim ograničenjem tržišnog natjecanja, precizno utvrđivanje mjerodavnog tržišta i tržišne snage poduzetnika nije od odlučne važnosti jer tržišni udjeli poduzetnika sudionika predmetnog sporazuma ne utječu na činjenicu je li u konkretnom slučaju došlo do povrede odredbi ZZTN-a.

Naime, Uredbom o sporazumima male vrijednosti, ograničavanje prava kupca da slobodno određuje prodajnu cijenu proizvoda, propisano je kao teško ograničenje tržišnog natjecanja u sporazumima sklopljenim između poduzetnika koji nisu stvarni ili potencijalni konkurenti, pa se sporazum koji sadržava takvo ograničenje ne bi mogao izuzeti od primjene odredbi članka 8. ZZTN-a koji uređuje zabranjene sporazume poduzetnika, niti u slučaju neznatnog tržišnog udjela sudionika sporazuma.

7. POSTUPAK UTVRĐIVANJA NARUŠAVANJA TRŽIŠNOG NATJECANJA SKLAPANJEM ZABRANJENOG SPORAZUMA

7.1. Nenajavljena pretraga poslovnih prostorija
 Keindl sporta

Na temelju članka 42. ZZTN-a, AZTN ima ovlast provođenja nenajavljenih pretraga poslovnih prostorija, zemljišta i prijevoznih sredstava, dokumenata, isprava i stvari koje se tamo nalaze, kao i pečaćenje te privremeno oduzimanje predmeta, osobito ako postoji opasnost od skrivanja ili uništenja dokaza, a koji su nužni za utvrđivanje narušavanja tržišnog natjecanja u smislu članka 8. ZZTN-a, a razumno je pretpostaviti da se oni nalaze u određenom prostoru ili kod određene osobe. Prije provođenja nenajavljene pretrage, AZTN je dužan od Visokog upravnog suda Republike Hrvatske zatražiti nalog za provedbu iste.

Rezultati prethodnog ispitivanja stanja na mjerodavnom tržištu ukazivali su na postojanje indicija da KeindI sport ograničava pravo svojih distributera (kupaca na veliko) da slobodno određuju prodajnu cijenu bicikala koje kupuju od KeindI sporta kao dobavljača, u svrhu njihove daljnje preprodaje drugom kupcu ili prodaje krajnjem korisniku, odnosno potrošaču, na način da kroz preporučenu cijenu bicikala određuje fiksnu ili minimalnu preprodajnu cijenu ili fiksnu ili minimalnu cjenovnu razinu koje se njezini distributeri (veleprodajni kupci) moraju pridržavati (kao rezultat izvršenog pritiska ili poticaja od strane KeindI sporta) pri određivanju njihove prodajne cijene bicikala, što bi moglo predstavljati zabranjeni sporazum u smislu članka 8. ZZTN-a.

AZTN je smatrao kako je izvjesno da KeindI sport posjeduje dokumentaciju u elektroničkom i materijaliziranom obliku koja ukazuje na postojanje gore navedenog zabranjenog sporazuma, te da bi se u oba slučaja radilo o dokumentaciji koja bi mogla teretiti tog poduzetnika. Stoga je postojala opasnost, u slučaju da KeindI sport unaprijed bude obaviješten o provođenju pretrage, da bi postojeći dokazi, a koji bi mogli upućivati na postojanje teškog ograničenja tržišnog natjecanja, mogli biti skriveni ili uništeni. Štoviše, već bi samo saznanje da AZTN vodi postupak protiv KeindI sporta, predstavljalo stvarnu opasnost da taj poduzetnik sakrije ili uništi dokaze.

AZTN je zaključkom od 11. rujna 2018. zatražio od Visokog upravnog suda Republike Hrvatske izdavanje naloga za provođenje nenajavljene pretrage poslovnih prostorija Keindl sporta, dokumenata, isprava i stvari koje se tamo nalaze, kao i pečaćenje i privremeno oduzimanje predmeta.

Na temelju naloga Visokog upravnog suda Republike Hrvatske pod poslovnim brojem UrII-224/18-2, od 13. rujna 2018., AZTN je 18. rujna 2018., sukladno članku 42. stavku 1. ZZTN-a, proveo nenajavljenu pretragu poslovnih prostorija stranke na adresi Rudeška cesta 14 u Zagrebu.

Keindl sportu, uz Zaključak, dostavljen je nalog Visokog upravnog suda Republike Hrvatske za provođenje nenajavljene pretrage njegovih poslovnih prostorija, dokumenata, isprava i stvari koje se tamo nalaze, kao i pečaćenje i privremeno oduzimanje predmeta.

Tijekom nenajavljene pretrage poslovnih prostorija Keindl sporta, službene osobe AZTN-a izradile su identične kopije:

1. tvrdog diska (HDD) sljedećih službenih računala:

– prijenosnog računala direktora KeindI sporta koje se nalazi u njegovom uredu,

– dva prijenosna računala koja se nalaze u Uredu administracije i web-shopa,

– prijenosnog računala koje se nalazi u Uredu veleprodaje.

2. korisničkih profila tri službena računala u Uredu veleprodaje

3. korisničkog profila prijenosnog računala direktora KeindI sporta i korisničkih profila prijenosnih računala ostalih zaposlenika KeindI sporta (16 profila), sa servera KeindI sporta.

Sukladno odredbi članka 45. stavka 1. ZZTN-a, prilikom provedbe nenajavljene pretrage, iz dokumentacije koja se pretražuje izuzimaju se pisma, obavijesti i drugi oblici komunikacije, koji se smatraju povjerljivim informacijama, između poduzetnika protiv kojeg se vodi postupak i njegovih opunomoćenika koji su njihovu komunikaciju obvezni čuvati kao profesionalnu tajnu na temelju posebnih propisa.

Budući da su dokumentacija na prijenosnom računalu direktora KeindI sporta i njegov korisnički profil na serveru KeindI sporta, prema navodu stranke, sadržavali povjerljive informacije u smislu članka 45. stavka 1. ZZTN-a, identičnu kopiju tvrdog diska (HDD) navedenog prijenosnog računala direktora KeindI sporta i njegovog korisničkog profila na serveru KeindI sporta, ovlaštene osobe AZTN-a stavile su u posebnu omotnicu koja je pred punomoćnicom Keindl sporta zatvorena i zapečaćena sigurnosnom naljepnicom.

Keindl sportu ostavljen je rok od 30 (trideset) dana za očitovanje o tome koja dokumentacija izuzeta s prijenosnog računala direktora KeindI sporta i njegovog korisničkog profila na serveru KeindI sporta, predstavlja povjerljive informacije u smislu članka 45. stavka 1. ZZTN-a, uz upozorenje da će AZTN, ako Keindl sport u ostavljenom roku ne dostavi popis dokumentacije (naziv dokumenta, dio za koji smatra da sadrži povjerljive informacije i obrazloženje za svaki dokument) koja predstavlja povjerljive informacije, smatrati da preslikana dokumentacija ne sadrži povjerljive informacije u smislu članka 45. stavka 1. ZZTN-a.

7.2. Izuzimanje povjerljivih informacija iz dokumentacije u elektroničkom obliku, preslikane tijekom nenajavljene pretrage poslovnih prostorija Keindl sporta

lako AZTN u provedbi nenajavljenih pretraga ima ovlast oduzimanja računala, u predmetnoj pretrazi poslovnih prostorija Keindl sporta nije koristio tu mogućnost, jer bi oduzimanje računala na dulje razdoblje zasigurno imalo znatan negativni utjecaj na poslovanje navedenog poduzetnika. Stoga je najefikasniji i za poduzetnika najmanje otegotan način izrada identičnih kopija tvrdih diskova računala poduzetnika ili izuzimanje cjelokupne dokumentacije koja se nalazi u formatima koji sadržavaju tekstualne dokumente i koja je uobičajena u radu i poslovnoj komunikaciji, te pretraga njihovog sadržaja pomoću alata za digitalnu forenziku u prostorijama AZTN-a.

Budući da su dokumentacija na prijenosnom računalu direktora KeindI sporta i njegov korisnički profil na serveru KeindI sporta, prema navodu stranke, sadržavali povjerljive informacije u smislu članka 45. stavka 1. ZZTN-a, ovlaštene osobe AZTN-a tijekom nenajavljene pretrage poslovnih prostorija Keindl sporta stavile su identičnu kopiju tvrdog diska (HDD) navedenog prijenosnog računala direktora KeindI sporta i njegovog korisničkog profila na serveru KeindI sporta u posebnu omotnicu koja je pred poduzetnikom i njegovim opunomoćenikom zatvorena i zapečaćena sigurnosnom naljepnicom.

AZTN je 17. listopada 2018. zaprimio očitovanje Keindl sporta u kojemu se navodi kako na prijenosnom računalu direktora KeindI sporta i njegovom korisničkom profilu na serveru KeindI sporta, sva e-mail korespondencija direktora KeindI sporta s pojedinačno navedenim opunomoćenicima, predstavlja povjerljive informacije u smislu članka 45. stavka 1. ZZTN-a.

Prije internog procesa pretrage sadržaja na identičnoj kopiji tvrdog diska (HDD) prijenosnog računala direktora KeindI sporta i njegovog korisničkog profila na serveru Keindl sporta, pomoću alata za digitalnu forenziku u prostorijama AZTN-a, iz navedene kopije trebalo je izuzeti predmetnu email korespondenciju koja je prema očitovanju stranke predstavljala povjerljive informacije u smislu članka 45. stavka 1. ZZTN-a.

Stoga je stranka pozvana da 11. ožujka 2019., u sjedištu ­AZTN-a, Savska cesta 41/XIV, Zagreb, prisustvuje izuzimanju gore navedene e-mail korespondencije između Keindl sporta i njegovih opunomoćenika, iz identične kopije tvrdog diska (HDD) prijenosnog računala direktora KeindI sporta i njegovog korisničkog profila na serveru Keindl sporta, a koju su ovlaštene osobe AZTN-a izradile tijekom nenajavljene pretrage poslovnih prostorija Keindl sporta i stavile u posebnu omotnicu koja je pred poduzetnikom i njegovim opunomoćenikom zatvorena i zapečaćena.

Postupak izuzimanja povjerljivih informacija u smislu članka 45. stavka 1. ZZTN-a iz identične kopije tvrdog diska (HDD) prijenosnog računala direktora KeindI sporta i njegovog korisničkog profila na serveru Keindl sporta, dovršen je 15. ožujka 2019.

Stranci je omogućen uvid u sve e-mailove koji su učitani u programu Microsoft Outlook, kako bi se uvjerila da je sva e-mail korespondencija između Keindl sporta i njegovih opunomoćenika, a koju je stranka označila kao povjerljive informacije u smislu članka 45. stavka 1. ZZTN-a, obrisana. Nakon pronalaska i brisanja dodatnih emailova, utvrđeno je kako se u istoj datoteci više ne nalaze e-mailovi koje je stranka označila kao povjerljive informacije u smislu članka 45. stavka 1. ZZTN-a.

7.3. Očitovanja stranke prije donošenja Obavijesti o preliminarno utvrđenim činjenicama

AZTN je 17. listopada 2018. zaprimio očitovanje Keindl sporta u kojemu se u bitnome navodi kako je u konkretnom slučaju upitno je li riječ o zabranjenom sporazumu, s obzirom na to da smatra kako uopće nije riječ o »pravom« vertikalnom sporazumu, odnosno »distributere« se ne može promatrati kao neovisne poduzetnike u smislu prava konkurencije.

Keindl sport dodaje kako je u prethodnom postupku Istraživanja tržišta trgovine biciklima u RH AZTN-u dostavio svoja tri pisana »Ugovora o zajedničkoj prodaji« dok s drugima nema pisane ugovore već usmene ili ad hoc pisane narudžbe, ali u okviru istog modela komisione prodaje. Naime, kako je to razvidno iz »Ugovora o zajedničkoj prodaji« riječ je o ugovoru o komisiji, a ne o ugovoru o kupoprodaji s obzirom na to da vlasništvo robe do trenutka prodaje krajnjem potrošaču ostaje na Keindl sportu i ne prelazi na »distributera« niti »distributer« unaprijed robu plaća niti ima ikakve druge obveze koje bi bile tipične za prave distributere (određen broj zaliha na skladištu uz obvezu financiranja tih zaliha, tržišno specifična ulaganja, marketinške aktivnosti koje bi zahtijevao Keindl sport). Iz dostavljenih ugovora, a i iz načina obavljanja poslovanja s drugim partnerima vidljivo je da u tim odnosima sav financijski ili komercijalni rizik snosi samo Keindl sport te se u tom smislu poslovne partnere može definirati kao »zastupnike«.

U slučaju da se utvrdi da je u stvari riječ o ugovorima o zastupanju kao što su definirani u Smjernicama o vertikalnim ograničenjima, prodajna ili kupovna aktivnost zastupnika smatra se dijelom aktivnosti samog nalogodavca (Keindl sport). Budući da nalogodavac snosi komercijalne i financijske rizike koji se odnose na prodaju i kupnju robe i usluga koje su predmet ugovora, sve obveze koje se nameću zastupniku koje se odnose na ugovore koji su sklopljeni i/ili ugovore o kojima se pregovaralo u ime nalogodavca, nisu obuhvaćeni člankom 101. stavkom 1. Ugovora o funkcioniranju europske unije (dalje u tekstu: UFEU), pa tako niti člankom 8. ZZTN-a.

Keindl sport je pozvao AZTN da kao prethodno pitanje utvrdi da li se u konkretnom slučaju može uopće govoriti o samostalnim poduzetnicima – distributerima, a što je uvjet za postojanje vertikalnog sporazuma ili je pak riječ o kupovnoj aktivnosti partnera kao zastupnika, a što se onda smatra dijelom aktivnosti Keindl sporta kao nalogodavca.

Ukoliko AZTN prihvati stav Keindl sporta da je u konkretnom slučaju de facto riječ o ugovoru o zastupanju prema nomenklaturi europskog prava konkurencije, Keindl sport ističe kako je onda jasno da je ovaj postupak bespredmetan i treba ga obustaviti, tj. utvrditi da ne postoje uvjeti za pokretanje postupka ili utvrditi da nije narušeno tržišno natjecanje u smislu odredbi ZZTN-a.

Opreza radi, u slučaju da AZTN utvrdi da su poslovni partneri Keindl sporta neovisni poduzetnici u smislu prava konkurencije, uz napomenu da se termin »distributer« kao oznaku za poslovne partnere Keindl sporta navodi samo uvjetno te se time ne prejudicira stav koji bi bio različit od naprijed navedenoga, Keindl sport navodi da se iz njegovih saznanja te iz konteksta ovog predmeta može zaključiti da se podnositelj inicijative obratio AZTN-u u svojstvu nezadovoljnog potrošača koji je primarno od prodavatelja namjeravao za sebe isposlovati određeni željeni model bicikla po što povoljnijoj cijeni, a u čemu nije uspio, što ga je subjektivno naljutilo i u njemu pobudilo želju za osvetom. Na takav zaključak upućuje i činjenica da je AZTN-u dostavio samo ona očitovanja trgovaca za koja je držao da idu u prilog njegovoj tezi, dok je drugačija očitovanja izostavio, iako ona nesumnjivo ne idu u prilog njegovim tvrdnjama, već daju pravilniju sliku o ponašanju na tržištu i cjenovnoj politici Keindl sporta. Takav probir u dostavi dokumentacije ukazuje na subjektivan stav podnositelja inicijative prema Keindl sportu što dakako nije relevantno iz perspektive AZTN-a, ali daje prizvuk arbitrarnosti i malicioznosti koju ne treba izgubiti iz vida kada se sagledava šira dimenzija ovog predmeta i njegovog značaja iz zdravorazumske perspektive.

Iz Zaključka proizlazi da je podnositelj inicijative AZTN obavijestio o svojim kontaktima s poduzetnicima [...] i [...]. Također se navodi da podnositelj inicijative ističe da je, pristupivši »svim ostalim trgovinama« koje prodaju CUBE bicikle na tržištu RH došao do istog odgovora, odnosno kod svih su za upitani model CUBE bicikala »cijene jednake u kunu«, a »odgovor oko formiranja cijena ukazivao je na to da je Keindl sport zaslužan za fiksiranje istih na hrvatskom tržištu«.

Postavlja se pitanje je li podnositelj inicijative AZTN-u dostavio i svoju e-mail korespondenciju s poduzetnikom [...] iz koje je razvidno da se on želi natjecati za kupca (»Napomenuli smo vam da ako imate bolju ponudu da nam se javite i da ćemo pokušati napraviti bolju ponudu, te vas molimo za info ako ste dobili bolju ponudu da kako bi vam se pokušali prilagoditi sa cijenom« te nudi cijenu od 5.399,00 kn za bicikl, te s poduzetnikom [...] iz [...] koji se u Zaključku ne spominje iako ga je podnositelj inicijative kontaktirao vezano uz isti bicikl, a koji pak nudi cijenu od 5.391,00 kn za isti bicikl. Iako je riječ o maloj razlici u cijeni navedeno ipak derogira tvrdnju podnositelja inicijative koju AZTN navodi u Zaključku da su »cijene jednake u kunu« te dokazuje da se cijene slobodno formiraju.

Nastavno, vezano uz očitovanja distributera [...] i [...] na koja se poziva AZTN u Zaključku, važno je istaknuti da je okolnost da pojedini distributer eventualno ima »isključivo iste cijene kao Keindl sport« stvar legitimne poslovne odluke svakog poduzetnika te da je u okviru te legitimne odluke i mogućnost da distributer procjenjuje da li će pridržavanjem preporučenih cijena, makar i dugoročno, ostvariti veću dobit za sebe. To ni na koji način ne znači da su maloprodajne cijene distributera posljedica »pritisaka ili poticaja« Keindl sporta, a što bi dovelo do možebitne klasifikacije zabranjenog sporazuma.

Također, vezano za u Zaključku citirana očitovanja distributera [...] i [...] kojima i podnositelj inicijative i AZTN, čini se, poklanjaju vjeru, bilo bi uputno provjeriti tko je i na kojoj je poziciji kod distributera radila osoba koja je navela da »cijene u Keindl sportu moraju biti i kod drugih trgovaca« itd. te da li su takva očitovanja valjana i obvezujuća za poduzetnika iz perspektive trgovačkog i obveznog prava, kao i prava društava. Naime, možda je te izjave dala osoba koja nije bila ovlaštena za zastupanje tog poduzetnika niti statusno-pravno niti putem punomoći po zaposlenju, a nadasve je moguće za očekivati da osoba koja je dala očitovanje nije upoznata s konceptom »preporučenih cijena« pa se radi i o pogrešci u interpretaciji.

Što se pak tiče relevantnosti proizvoda koji je okosnica ovog predmeta tj. željenog modela bicikla za podnositelja inicijative (CUBE NATURE EXC blue'n'blue 2018), Keindl sport ističe da je bila riječ o sasvim novom modelu bicikla kojeg niti jedan prodavatelj nije imao »na skladištu« niti naručenog, a kamoli da bi ikoji primjerak tog bicikla bio »prednaručen« što je u stvari jedina mogućnost za ostvarivanje većeg popusta na pojedini bicikl, s obzirom na to da tako posluje sam principal za CUBE, poduzetnik [...]. Ta je okolnost vjerojatno također djelovala na (ne)zadovoljstvo potrošača – podnositelja inicijative. Prvi primjerak tog modela isporučen je Keindl sportu tek 5. srpnja 2018. godine, a ukupno je prodano samo 5 (pet) bicikala tog modela (svih veličina rame ukupno).

S obzirom na to da će AZTN kroz svoju pretragu između ostaloga doći i do korespondencije između Keindl sporta i nekih partnera, a koja korespondencija bi se izvan konteksta mogla krivo i maliciozno interpretirati na njegov teret, Keindl sport ističe kako je nužno unaprijed pojasniti kontekst pojedinih odnosa i razgovora, osobito vezano uz sportske tj. natjecateljske bicikle marke CUBE (riječ je o brendu visoke kvalitete koji je prvenstveno namijenjen iskusnim korisnicima – biciklistima, sportašima, te nije riječ o biciklima opće i široke namjene i potrošnje), te vezano uz sponzorstva biciklističkim klubovima i popuste koje pojedini partneri daju biciklističkim natjecateljima.

Tako je, prema navodu Keindl sporta, korisno pojasniti da iza jednog od njegovih »najjačih« partnera, [...], stoji natjecateljski biciklistički klub ([...]) i sportski pogon, pa je taj partner sklon davati velike popuste s obzirom na to da ima i drugi interes od samog obavljanja gospodarske djelatnosti i stjecanja dobiti – u smislu da se voljan i odreći svoje marže samo da namiri svoj drugi sportski cilj, a za razliku od nekih drugih trgovaca. S obzirom na blizinu [...] u kojem djelatnost obavlja [...], a da dio potencijalnih kupaca radi blizine [...] i [...] gravitira prema oba partnera, te da je u ljudskoj (potrošačkoj) prirodi težiti proći što jeftinije (pa i na način da se bicikli kupuju pod krinkom pripadnosti biciklističkom klubu), tako se iz dijela korespondencije može iščitati da je poduzetnik [...] nezadovoljan s popustima koje daje [...] te se utječe Keindl sportu za »pomoć«. Pri tom je važno naglasiti da Keindl sport dakako pokušava »udobrovoljiti« i »smiriti« partnera [...], ali istovremeno niti vrši pritisak na [...] niti ih »kažnjava«, već samo [...] objašnjava svoju vlastitu politiku vezano uz »skuplje« natjecateljske bicikle te sponzorstva s kojima je nezadovoljan jer se niti klubovi niti biciklistički savez ne drže dogovora i ugovora vezano uz promociju, promotivne materijale, objave, reklame na društvenim mrežama, itd.

Vezano za neke druge eventualne e-mail prepiske između komercijalista Keindl sporta i trećih, Keindl sport ističe kako njegovi komercijalisti primarno u fokusu imaju pozicioniranje brenda CUBE u odnosu na druge brendove (a budući da je to i u dosegu obveza Keindl sporta prema principalu te budući da cjenovna politika principala inzistira na plasiranju informacije da CUBE bicikli predstavljaju konkurentan omjer cijene i kvalitete, u smislu da se preporučena maloprodajna cijena smatra atraktivnom za potrošače), i da ako možda raspravljaju o cijenama to čine iz tih pobuda. U svakom slučaju, nikada nije bilo nikakvih »osuda«, »restrikcija«, »kažnjavanja« ili bilo kakvih pritisaka Keindl sporta prema bilo kojem partneru.

AZTN u Zaključku sam navodi da su svi distributeri Keindl sporta (među njima [...] i [...]) u svojim očitovanjima istaknuli da su slobodni prilikom formiranja prodajne cijene bicikala marke CUBE krajnjim korisnicima odnosno potrošačima te da nisu dužni pridržavati se preporučenih maloprodajnih cijena koje dobivaju od Keindl sporta. Budući da je već tu činjenicu moguće dokazati to se čini da nema niti potrebe posebno dokazivati nepostojanje pritiska ili poticaja od strane Keindl sporta vezano uz pridržavanja minimalne ili fiksne cijene.

U svrhu dokazivanja tvrdnji da su distributeri slobodni prilikom formiranja prodajne cijene bicikala marke CUBE, Keindl sport dostavio je AZTN-u u privitku svojeg očitovanja od 15. listopada 2018. 17 računa svojih poslovnih partnera izdanih krajnjim potrošačima, iz kojih je, prema navodu Keindl sporta, vidljivo da su bicikli prodavani i s raznim stopama popustima što znači da su trgovci bili potpuno slobodni u određivanju svoje maloprodajne cijene.

Također, u privitku predmetnog očitovanja, Keindl sport dostavio je AZTN-u i presliku e-mail korespondencije između podnositelja inicijative i poduzetnika [...] (od 15. veljače do 28. veljače 2018.), te podnositelja inicijative i poduzetnika [...] (od 28. veljače do 1. ožujka 2018.).

7.4. Prijedlog stranke sukladno članku 49. ZZTN-a za preuzimanje obveze izvršenja određenih mjera i uvjeta, te rokova u kojima će to učiniti, kako bi se otklonili negativni učinci njezinog postupanja ili propuštanja postupanja na tržišno natjecanje

AZTN je 22. rujna 2020. zaprimio podnesak Keindl sporta u kojemu se u bitnome navodi kako je zbog dužine i neizvjesnosti predmetnog postupka, Keindl sport doveden u nezavidan položaj, posebno u svjetlu poslovnih odluka u okviru kojih je odlučna vrijednost kompanije, a na koju pak predmetni postupak uvelike utječe. Naime, revizori financijskih izvještaja, već drugu godinu za redom nepovoljnije ocjenjuju financijski položaj Keindl sporta, što utječe na reputaciju poduzetnika, a poslovnim je partnerima poljuljano povjerenje koje su ranije imali u Keindl sport. Ovakva je situacija neodrživa za poslovanje i razvoj poduzetnika, ali i za planirane transakcije koje osnivač namjerava poduzeti, a uslijed kojih je primoran iznaći način za što brže okončanje predmetnog postupka.

Stoga, radi što bržeg okončanja postupka, Keindl sport je sukladno članku 49. ZZTN-a predložio mjere koje, prema njegovom mišljenju, dovode do otklanjanja eventualnih negativnih učinaka na tržištu i do unaprjeđenja tržišnog natjecanja na tržištu CUBE bicikala.

Radi otklanjanja možebitnih povreda tržišnog natjecanja, u smislu članka 49. ZZTN-a, Keindl sport je kao mjere, uvjete i rokove izvršenja predložio:

1. Mjere usmjerene na otklanjanje možebitnih negativnih učinaka za potrošače – krajnje kupce CUBE bicikala:

»Krajnji kupci bicikla marke »CUBE« koji u trgovini Keindl sporta u Zagrebu, na adresi [...] predoče valjani račun iz kojeg proizlazi da je bicikl kupljen u periodu od 11. rujna 2015. godine do 11. rujna 2018. godine kod nekog od ovlaštenih distributera CUBE bicikala na teritoriju RH, imaju pravo na vaučer ili popust za kupovinu proizvoda iz asortimana Keindl sporta, kako je to predviđeno u nastavku:

|  |  |  |
| --- | --- | --- |
| Na računu iskazana konačna cijena kupljenog CUBE bicikla bez PDV-a | Vrijednost vaučera | Popust |
| 2.000,00 – 4.000,00 kuna | [...] kuna | [...] posto |
| 4.001,00 – 8.000.00 kuna | [...] kuna | [...] posto |
| 8.001,00 – 16.000.00 kuna | [...] kuna | [...] posto |
| 16.001,00 kuna i više | [...] kuna | [...] posto |

Potrošač ima mogućnost odabrati želi li vaučer zamijeniti za proizvod čija cijena odgovara vrijednost njegovog vaučera, korištenjem vaučera umanjiti iznos proizvoda čija cijena premašuje iznos vaučera ili želi koristiti popust od [...] posto za umanjenje ukupne cijene jednog ili više proizvoda. Korištenjem popusta potrošač može uštedjeti znatno veći iznos nego korištenjem vaučera (primjerice za kupnju bicikla od 6.000,00 kuna potrošač bi mogao uštedjeti čak 900,00 kuna). Ipak, kroz vaučere se uvažava i mogućnost da potrošač ne želi ili ne može učiniti dodatnu potrošnju kako bi ostvario pogodnosti koje mu se priznaju ovom mjerom.

Glede načina izvršenja ove mjere KEINDL SPORT će na vidljivom mjestu na svojoj web stranici, u trgovini, kao i na društvenim mrežama obavijestiti potrošače o mogućnosti i uvjetima izdavanja vaučera ili korištenja popusta. Rok za korištenje vaučera ili popusta iznosi godinu dana, a počinje teći u roku od 30 dana od donošenja rješenja AZTN-a iz članka 49. stavka 2. ZZTN-a o prihvaćanju mjera«.

2. Mjere usmjerene na uspostavu i promicanje tržišnog natjecanja na tržištu CUBE bicikala:

2.1 Interno – daljnje usklađivanje KEINDL SPORTA s pravilima tržišnog natjecanja:

»KEINDL SPORT preuzima obvezu ubuduće se pridržavati i donijeti interna pravila tržišnog natjecanja tako da će:

– donijeti politiku promicanja tržišnog natjecanja;

– provesti edukaciju svih zaposlenika, a posebno prodajnog osoblja o praktičnoj primjeni pravila tržišnog natjecanja, uz poseban naglasak na zabranu nametanja maloprodajnih cijena poslovnim partnerima.

Glede roka izvršenja ovih obveza, KEINDL SPORT se obvezuje da će u roku od 6 mjeseci od pravomoćnosti rješenja Agencije o usvajanju mjera iz članka 49. stavak 2. ZZTN-a, dostaviti AZTN-u Politiku promicanja tržišnog natjecanja i dokaz o provedenoj edukaciji zaposlenika o praktičnoj primjeni pravila tržišnog natjecanja.«

2.2 Eksterno – upoznavanje poslovnih partnera o značaju pravila tržišnog natjecanja na mjerodavnom tržištu

»KEINDL SPORT preuzima obvezu da će poslovnim partnerima distributerima CUBE bicikala:

– na jasan i nedvosmislen način ukazati na neobvezujući učinku preporučenih maloprodajnih cijena za CUBE bicikle; i da će im

– ponuditi da sklope pisane ugovore o distribuciji koji će u sebi sadržavati odredbu prema kojoj se KEINDL SPORTU zabranjuje da otkaže ugovor i da prestanke s isporukom proizvoda u slučaju da se distributer ne pridržava preporučenih maloprodajnih cijena;

Glede roka izvršenja ovih obveza, Keindl sport se obvezuje da će u roku od 6 mjeseci od pravomoćnosti rješenja AZTN-a iz članka 49. stavak 2. ZZTN-a o usvajanju mjera, dostaviti AZTN-u zapisnike sa sastanaka s predstavnicima distributera CUBE bicikla na kojima je distributer upoznat o neobvezujućem učinku preporučenih cijena CUBE bicikala i dokaz o sklopljenom ugovoru ili datoj ponudi za sklapanje ugovora koji zabranjuje otkaz ugovora i prestanak isporuke u slučaju nepridržavanja distributera preporučene cijene.«

Budući da su preliminarno utvrđene činjenice u dotadašnjem tijeku predmetnog postupka ukazivale na to da je Keindl sport u promatranom razdoblju ograničavao pravo svojih distributera da slobodno određuju prodajnu cijenu CUBE bicikala u njihovoj daljnjoj preprodaji drugom kupcu ili prodaji krajnjem korisniku ili potrošaču, što predstavlja teško ograničenje tržišnog natjecanja u smislu članka 9. stavka 1. točke a) Uredbe o vertikalnim sporazumima, Vijeće je na sjednici 41/2020, održanoj 16. listopada 2020., ocijenilo kako navedeni prijedlog Keindl sporta za okončanje predmetnog postupka preuzimanjem obveze izvršenja određenih mjera, uvjeta i rokova u smislu članka 49. ZZTN-a, nije bio dostatan kako bi se otklonili negativni učinci postupanja Keindl sporta u promatranom razdoblju na tržišno natjecanje i ponovnu uspostavu tržišnog natjecanja.

7.5. Obavijest o preliminarno utvrđenim činjenicama u postupku

Sukladno odredbi članka 48. stavka 1. ZZTN-a, AZTN je Keindl sportu dostavio Obavijest o preliminarno utvrđenim činjenicama u postupku od 16. listopada 2020. (dalje u tekstu: Obavijest) kako bi mu se osigurala mogućnost izjašnjavanja o svim činjenicama i okolnostima kojima je preliminarno utvrđeno postojanje predmetnog sporazuma Keindl sporta i njegovih distributera koji je za cilj imao sprječavanje, ograničavanje ili narušavanje tržišnog natjecanja u smislu članka 8. stavka 1. točke 1. ZZTN-a. Keindl sport je sukladno odredbama članka 48. stavka 2. i 3. ZZTN-a imao pravo u roku od mjesec dana od dana primitka Obavijesti dostaviti primjedbe na Obavijest te predložiti saslušanje dodatnih svjedoka i izvođenje dodatnih dokaza.

Budući da je podnositelj inicijative u predmetnom postupku na temelju odredbe članka 37. stavka 4. ZZTN-a zatražio 5. rujna 2018. od AZTN-a dostavu Obavijesti o preliminarno utvrđenim činjenicama u postupku, AZTN je podnositelju inicijative, sukladno odredbi članka 48. stavka 4. ZZTN-a, dostavio 7. siječnja 2021. primjerak Obavijesti u skraćenom obliku, koji nije sadržavao poslovne tajne, kako bi ga upoznao sa svim preliminarno utvrđenim činjenicama i okolnostima u predmetnom postupku. Podnositelj inicijative, sukladno odredbi članka 48. stavka 4. ZZTN-a, bio je ovlašten u roku od mjesec dana od dana primitka Obavijesti, u pisanom obliku, dostaviti svoje primjedbe AZTN-u.

7.5.1. Očitovanja Keindl sporta na Obavijest

AZTN je 18. prosinca 2020. zaprimio očitovanje Keindl sporta u kojemu se u bitnome navodi kako Obavijest propušta navesti odlučne činjenice za utvrđivanje materijalne istine u predmetnom postupku te propušta na odgovarajući način prikazati neke od dokaza iz kojih je moguće i potrebno utvrditi činjenice relevantne za donošenje odluke u ovom predmetu.

Vezano uz sporazume koji su sklapani sa distributerima CUBE bicikala, Keindl sport navodi kako primarno smatra da takvi sporazumi uopće nisu zabranjeni sporazumi iz članka 8. stavka 1. ­ZZTN-a, a podredno da, čak i da jesu zabranjeni u smislu članka 8. stavka 1. ZZTN-a, podliježu izuzeću od opće zabrane radi toga što ispunjavanju uvjete iz članka 8. stavka 3. ZZTN-a.

Keindl sport ističe kako su iz Obavijesti izostavljeni iskazi poduzetnika (distributera) na mjerodavnom tržištu. Iskaze poduzetnika AZTN je prikupio tijekom prethodnog ispitivanja stanja na mjerodavnom tržištu i kao takvi oni su odlučni za razumijevanja stanja i izazova na tržištu. Zanemarivanjem tržišnog konteksta koji daju ti iskazi, propustilo se učiniti odgovarajuću ekonomsku analizu tržišta, njegova funkcioniranja i učinaka pojedinih eventualnih sporazuma na tom tržištu. Bez da se u obzir uzmu izjave onih koji na tom tržištu zaista i djeluju predmet je nemoguće postaviti na realne gospodarske noge, a što je odlučno za njegovu pravilnu prosudbu. Pritom, ovdje nije riječ o iskazima jednog ili dva distributera, već o izjavama gotovo svih distributera u RH. U bitnome, Keindl sport smatra da su u Obavijesti zanemarene činjenice i dokazi koji ukazuju na specifičnosti sektora prodaje bicikala, kao i na okolnosti važne za formiranje cijena na tom mjerodavnom tržištu.

Prema navodu Keindl sporta, Obavijest je u dijelovima kontradiktorna. S jedne strane utvrđuje »jednostranu poslovnu politiku Keindl sporta«, a s druge strane govori o sporazumu ili čak štoviše »usklađenom« djelovanju, iako je potonje zamislivo primarno kod horizontalnih sporazuma. Nije jasno sugerira li se da Keindl sport nešto unilateralno i samovoljno nameće, dok to druga strana »nevoljko« prihvaća (iz straha ili egzistencijalne ugroženosti radi mogućeg gubitka poslovnog partnera).

Čini se da je prema Obavijesti sporna već sama činjenica što Cjenik sadrži, uz VPC, i kategoriju »MPC« te samu dostavu Cjenika poistovjećuje sa komuniciranjem »fiksne ili minimalne« maloprodajne cijene svom kupcu (distributeru), odnosno to shvaća »zabranjenim sporazumom«. Međutim tome nije tako. Cjenik Keindl sporta je takav kakav jest i u toj formi postoji i dan danas. Samo što danas iznad jednog retka u excel tablici ne piše više MPC, već PMPC (preporučena maloprodajna cijena). Činjenica da je ranije stajalo samo MPC, a ne PMPC, ne znači ništa i ne bi smjelo biti stavljano na teret Keindl sportu.

Keindl sport navodi kako se oduvijek u Cjeniku ističe (P)MPC da bi distributeri znali okvirno koliko bi mogli zaraditi i koliki je okvir za njihovu maržu. Radi se o takvom tržištu da je distributerima naznaka moguće MPC najbolji orijentir za održivost vlastitoga poslovanja, konkurentnost odabranog modela bicikla itd. Bicikli nisu prehrambeni proizvod niti neki jednostavni proizvod. Radi se o kompleksnom proizvodu koji je potrebno transportirati – dopremiti, znati sastaviti, izložiti u nekom poslovnom prostoru, reklamirati, prodati, obaviti nulti servis, možda dopremiti krajnjem kupcu. Sve te troškove, koji defacto determiniraju pravu nabavnu cijenu proizvoda, kao i svoje ostale troškove, svaki distributer računa za sebe.

To ni u kojem slučaju ne znači, niti je ikada značilo, da su distributeri morali po toj cijeni proizvod dalje preprodati, niti su to oni činili. To su također i sami distributeri iskazivali u okviru prethodnog istraživanja tržišta. PMPC startna je cijena kojom se procjenjuje konkurentnost pojedinih modela bicikala koje Keindl sport prodaje, u usporedbi s konkurencijom.

Politika Keindl sporta prati CUBE-ovu politiku PMPC da se krajnjem kupcu ponudi najbolji omjer cijene i kvalitete (specifikacije). CUBE se već u startu natječe za krajnjeg kupca nižom cijenom nego što ima konkurencija i to je jedan od pristupa i načina da distributer razumije gdje i kako pozicionirati određeni model u odnosu na konkurenciju tj. dopušta obraniti poziciju konkurentnosti samog branda.

Keindl sport smatra kako je nužno pobliže pojasni okolnosti »dogovora u Poreču« za koji se čini da za AZTN predstavlja bitan element za utvrđivanje postojanja zabranjenog sporazuma. Ponajprije valja imati na umu da je navedeni sastanak održan po ulasku RH u Europsku uniju (dalje utekstu: EU) kada su se uvjeti na tržištu promijenili. Prije 2013. RH bila je jedina (EU) zemlja koja nije imala zaštitnu carinu (antidumping duty) na uvoz bicikala iz Kine.

Ulaskom u EU, iste se stope primjenjuju i na RH te poduzetnici moraju prilagoditi uvjete svoga poslovanja, osobito uskladiti se s aktualnim PMPC cijenama CUBE-a na slobodnom i globalnom tržištu EU, a što je pak imalo za posljedicu nužno smanjenje iznosa rabata prema distributerima. Naravno, to je izazvalo negodovanje i nerazumijevanje distributera u RH i prouzrokovalo cijeli novi proces poslovanja uz poziciju ulaza na globalno EU tržište. Distributeri uglavnom djeluju jako lokalno, ali Keindl sport kao uvoznik i distributer mora voditi računa i o globalnim promjenama, konkurentnosti i ne može ih ignorirati, jer krajnji kupci sada imaju opciju kupiti bicikl bilo gdje u EU, bez dodatnih troškova. Na taj je način Keindl sport htio potaknuti svoje distributere da se natječu za kupce koji kupuju izvan RH ili u webshopovima.

U Poreču je bio izvršen pritisak na Keindl sport da objasni novu politiku cijena i poslovanja koja je bila uvjetovana ulaskom u EU. Poslovna politika je bila da CUBE za potrošača u startu ima »nisku cijenu« odnosno najbolji omjer cijene i kvalitete i stoga je mišljenje Keindl sporta bilo da se za krajnjeg se kupca valja boriti nižom startnom cijenom od konkurencije te kvalitetnijom pred-prodajnom i post-prodajnom podrškom, a ne nužno prodajom ispod cijene, imajući u vidu da su marže već ionako vrlo »mršave«. Takvim vlastitim poslovnim svjetonazorom, koji za distributere nije bio obvezujući (vezano uz cijene), Keindl sport je de facto pokušao zaštititi ne samo svoju distribucijsku mrežu za CUBE, već i same distributere, dajući im održivi poslovni model na tom novom tržištu u RH.

Keindl sport smatra kako se iz Obavijesti čini da AZTN promatra međusobno »tužakanje« distributera kao svojevrsni dokaz da je tako nešto od distributera tražio Keindl sport. To, međutim, nije istina. Keindl sport nikada nije tražio nikakve prijave niti pritužbe, dapače, ti su mu procesi često smetali jer su mu samo dodatno opterećivali poslovnu dinamiku, ali je ponekad, u ulozi principala, pristajao biti medijator i onaj »koji smiruje strasti« jer distributerima predstavlja jedinu »čvrstu točku« u mreži. Naime, suprotno stavu AZTN-a, distributeri su se žestoko natjecali za kupce i željeli ih pridobiti nižom cijenom, ponekad i nauštrb svoje zarade (a radi ionako malih marži). Naime, krajnji kupci (kao što je to bio i sam podnositelj inicijative) često »žicaju« popust i prvi im je pristup da tvrde da im je netko drugi dao bolju ponudu. Politika distributera je takva da se natječu za kupca i odobre im isti ili veći popust, ali za to žele imati neki dokaz (jer često ne mogu vjerovati na riječ kupcu, kako im je pokazala praksa).

Keindl sport je imao preporučene maloprodajne cijene kao dio svoje komercijalne politike, slijedeći smjernice takve politike svog principala CUBE-a, ali te cijene nikada nikome nisu bile obvezujuće. Također Keindl sport nikada nije organizirao sustav praćenja cijena niti obvezao svoje distributere da mu prijavljuju druge članove distribucijske mreže koji odstupaju od standardne razina cijena. To su, ponekad, činili sami distributeri svojom voljom, samoinicijativno i iz svojih razloga. Istovremeno, Keindl sport je uvjeren da je pridržavanje preporučene i neobvezujuće maloprodajne cijene na korist distributera i u najboljoj im je namjeri tako i komunicirala kao vlastiti poslovni svjetonazor, što je legitimno i u danim okolnostima jedino opravdano i na zdravom razumu utemeljeno.

U odnosu na neke dijelove e-mail prepiske koju AZTN ekstenzivno navodi kao dokaze, čini se da je AZTN subjektivno interpretirao korespondenciju između dionika ne vodeći računa o načinu funkcioniranja predmetnog tržišta i konkretnoj praksi na mjerodavnom tržištu. Treba voditi računa o širem kontekstu funkcioniranja i stanja predmetnog tržišta te je nužno znati da je iz prosječne marže koju distributeri ostvare prodajom bicikla potrebno pokriti visoke operativne troškove. Stoga bi smanjenjem maloprodajne cijene odnosno svoje marže na vlastitu štetu, distributeri kratkoročno možda ostvarili veći promet, ali bi dugoročno bili dovedeni u još težu financijsku situaciju. Istovremeno, podizanjem preporučene cijene CUBE bicikla ne bi bili konkurentni na tržištu.

Keindl sport ističe kako u konkretnom slučaju ne postoji ugovor ili sporazum kojim bi se cijena izravno utvrđivala. Vezano uz neizravna sredstva kojim bi se postigao isti cilj, u konkretnom slučaju ne postoji sporazum kojim se utvrđuje distribucijska marža, ne utvrđuje se maksimalna razina popusta koju distributer može odobriti s propisane razine cijena, Keindl sport ne dodjeljuje rabate i ne nadoknađuje promotivne troškove distributeru radi poštovanja zadane razine cijene, ne povezuje se cijena s cijenom konkurenta, Keindl sport ne prijeti, ne zastrašuje, ne upozorava, ne izriče kazne, ne odgađa ili obustavlja isporuku robe, ne raskida ugovor u vezi s poštivanjem određene razine cijena. Stoga, ne postoji niti neizravno sredstvo za utvrđivanje preprodajne cijene.

Razvidno je da AZTN imputira da određeni mehanizam »praćenja cijena ili obveza trgovaca da prijave druge članove distribucijske mreže koji odstupaju od standardne razina cijena« postoji, no to nije slučaj, a kada bi tako nešto i postojalo, to je samo metoda kojim se neki neizravni način utvrđivanja cijene (koji ovdje ne postoji) čini učinkovitijim, a nije sam za sebe način utvrđivanja cijene.

Keindl sport smatra kako, suprotno onome što se navodi u Obavijesti, prikupljeni dokazi ne ukazuju na postojanje zabranjenog sporazuma u smislu članka 8. stavka 1. ZZTN-a. Razvidno je da nije postojao nikakav utjecaj ili pritisak Keindl sporta na ovlaštene distributere u smislu obveze pridržavanja preporučenih cijena.

Zaključno, Keindl sport navodi kako čak i kada bi se uzelo da je preporučena maloprodajna cijena koju je komunicirao svojim distributerima CUBE bicikala, sporazum prema članku 8. stavku 1. ZZTN-a, on se ne bi mogao smatrati zabranjenim radi toga što ispunjava uvjete za izuzeće od opće zabrane iz članka 8. stavka 3. ZZTN jer se može dokazati da proizvodi učinkovitosti pa je u tom smislu opravdan.

S tim u vezi, Keindl sport navodi kako sporazumi koji su sklapani s distributerima CUBE bicikala ispunjavaju svaki od uvjeta iz članka 8. stavka 3. ZZTN-a i to tako da:

a) pridonose unapređenju distribucije robe

Prilikom kupnje bicikla marke CUBE distributeri ostvaruju popust u odnosu na VPC kako se navodi u Cjeniku. Iz iznosa tog popusta distributeri moraju platiti sve zavisne troškove. Kada je u pitanju maloprodajno tržište bicikala marke CUBE, zavisni troškovi su vrlo visoki.

Prema tome, ako se pridržavaju preporučenog MPC-a, distributeri rade za veoma nisku maržu pa bi daljnje snižavanje MPC-a dovelo do prodaje CUBE bicikala ispod ili jako blizu realne nabavne cijene. Iako se daljnje snižavanje preporučenih MPC može činiti kao poželjno, ono bi dugoročno dovelo do smanjene distribucije bicikala marke CUBE i općenito do manje konkurencije na tržištu bicikala. Distribucijski lanac bicikala marke CUBE je razgranat na način da se njime osigurava pokrivenost svih dijelova RH i time lakša dostupnost proizvoda potrošačima iz različitih geografskih područja. Najčešće na određenom užem geografskom području djeluje samo jedan ili dva distributera marke CUBE.

Pridržavanjem preporučenih MPC osigurava se razgranatost distribucijskog lanca bicikala marke CUBE, što omogućava lakšu dostupnost bicikala potrošačima na različitom lokacijama, a radi svega toga postiže se opstanak CUBE bicikla na tržištu i veća konkurencija na tržištu bicikala.

b) pružaju potrošačima razmjernu korist

U odnosu na potrošače, sniženje MPC će zasigurno biti kratkoročno korisno. Međutim, radi toga što velik broj distributera neće moći raditi za tako nisku (ili nepostojeću) maržu, dugoročno će prodaja ispod preporučene MPC dovest do slabljenja i smanjenja distribucijskog lanca bicikala marke CUBE što će pak dovesti do toga da će, na pojedinim područjima udaljenih od distributera, potrošačima biti otežano kupiti CUBE bicikle, radi čega će se oni odlučiti na kupnju konkurentskih bicikala ili će se pak odlučiti na kupovinu bicikla izvan RH.

Može se zaključiti da se pridržavanjem MPC od strane distributera osigurava konkretna korist za potrošače u vidu lakše dostupnost bicikala marke CUBE i očuvanje konkurencije između bicikala različitih brandova.

c) poduzetnicima ne nameću ograničenju koja nisu neophodna za postizanje navedenih ciljeva

Čak i da preporučene MPC predstavljaju ograničenja za distributere bicikala marke CUBE, radi se o ograničenjima koja su nužna za očuvanje lanca distribucije CUBE bicikala, a posljedično i za opstanak CUBA kao jednog od konkurenata na tržištu bicikala. Naime, kako je gore navedeno, bez pridržavanja MPC nema niti adekvatnog distribucijskog lanca koji osigurava konkurenciju.

Prilikom istraživanja tržišta od strane AZTN-a velik je broj distributera naveo da se pridržavaju preporučenih MPC jer smatraju da su te cijene formirane na način koji omogućava nastavak distribucije bicikala marke CUBE.

d) poduzetnicima ne omogućuju isključivanje znatnog dijela konkurencije s tržišta, za robe i/ili usluge koje su predmetom sporazuma

Sporazumi između distributera i Keindl sporta, kao niti pridržavanje preporučenih MPC, ni na koji način ne isključuju konkurenciju s tržišta. Štoviše, pridržavanjem preporučenih MPC omogućava se da bicikli marke CUBE opstanu na tržištu što pozitivno utječe na konkurenciju između različitih biciklističkih brandova. Zaključno, proizlazi da su s jedne strane MPC formirane tako da CUBE bicikli budu što jeftiniji u odnosu na bicikle drugih marki bicikala, a s druge strane tako da distributerima osiguraju maržu koja će im osigurati zaradu i opstanak, a sve u cilju kako bi se osigurala razgranata distribucijska mreža, veća dostupnost bicikala marke CUBE, bolja distribucija CUBE bicikala i općenito veća konkurencija na tržištu bicikala.

7.5.2. Očitovanja podnositelja inicijative na Obavijest

AZTN je 15. siječnja 2021. zaprimio očitovanje podnositelja inicijative koji u bitnome navodi kako preliminarno utvrđene činjenice, u opsegu otkrivenim nenajavljenom pretragom, u skladu s njegovom sumnjom pokazuju i dokazuju da Keindl sport i posredno i neposredno, a suprotno načelima zaštite tržišnog natjecanja, određuje maloprodajne cijene CUBE bicikala i to izravnim kontaktom s distributerima, vrlo zanimljivim sistemom prijava od strane distributera u slučaju da netko od ostalih tržišnih takmaca ponudi bolje cjenovne ili druge kupovne uvjete potrošačima, itd.

U odnosu na preliminarno utvrđene činjenice i zaključke iz Obavijesti, podnositelj incijative ističe jedini prigovor u pogledu utvrđenog trajanja predmetnog sporazuma. Naime, u Obavijesti je navedeno kako je AZTN kao završetak predmetnog sporazuma preliminarno odredio 30. travnja 2018. kada je Keindl sport zatražio od programera izmjene na početnoj stranici njegovog B2B webshopa na način da kod listanja cijena svugdje umjesto MPC treba pisati PMPC, a ispod »Novi proizvodi« dodati tekst: PMPC: Preporučena maloprodajna cijena koja je u potpunosti neobvezujuća za daljnjeg prodavača koji ima potpuno pravo prema svojoj dispoziciji odrediti krajnju cijenu proizvoda.

Podnositelj inicijative smatra da se AZTN nedovoljno kritično postavio prema takvom postupanju Keindl sporta odnosno da osim pukih riječi nije ulazio u stanje na tržištu te detaljnije ispitao je li nakon toga datuma došlo do značajnijih promjena na tržištu CUBE bicikala u smislu slobode određivanja cijene.

Predmetna izmjena na početnoj stranici B2B webshopa Keindl sporta izvršena je 30. travnja 2018., kada je Keindl sport doznao da je protiv njega pokrenut predmetni postupak odnosno da se određivanje cijena CUBE bicikala nalazi pod »povećalom« AZTN-a. S druge strane, jezik same izmjene, kao na primjer, »u potpunosti neobvezujuća« te »prema svojoj dispoziciji« ukazuje na visoko stručni pravni rječnik, odnosno da je isti očito sastavljen od pravnih zastupnika Keindl sporta, za potrebe predmetnog postupka.

Podnositelj incijative ističe komunikaciju putem elektroničke pošte između [...] i jednog od distributera od 1. lipnja 2018., navedenu u Obavijesti na stranici 39., u kojoj distributer obavještava [...] da je od podnositelja inicijative »pokušao izvući informaciju ako je kupio bicikl gdje je to obavio i koji je popust dobio«. Podnositelj inicijative smatra kako je isto zasigurno iskomunicirano s ciljem kontrole »zločestog« distributera na kojeg se sumnja da je podnositelju inicijative odobrio određeni popust prilikom kupovine bicikla.

S tim u vezi, podnositelj incijative ističe kako 30. travnja 2018. nije došlo do prestanka zabranjenog sporazuma između Keindl sporta i njegovih distributera.

7.6. Usmena rasprava održana 13. svibnja 2021.

Kako bi se Keindl sportu kao stranci u predmetnom postupku omogućilo izjašnjavanje o svim činjenicama i okolnostima koje su bitne za rješavanje predmetne upravne stvari te u svrhu izvođenja dokaza saslušanjem svjedoka, 13. svibnja 2021. održana je usmena rasprava u prostorijama AZTN-a.

Usmenoj raspravi prisustvovali su K. K., direktor Keindl sporta i opunomoćenici stranke te predstavnici distributera [...] i [...] koji su na prijedlog stranke saslušani u svojstvu svjedoka.

Nakon iznošenja predmeta rasprave i dotadašnjeg tijeka postupka, pristupilo se pojedinačnom saslušanju svjedoka.

Stranci je omogućeno neposredno sudjelovanje u izvođenju dokaza saslušavanjem svjedoka odnosno postavljanje pitanja svjedocima.

Distributer [...] uvodno navodi kako na tržištu bicikala u RH postoji puno različitih brendova. CUBE je »best buy« jer predstavlja najbolji omjer cijene i kvalitete. Marže koje [...] ostvaruje u prodaji CUBE bicikala u odnosu na prodaju bicikala drugih brendova, [...].

Vezano uz način na koji formira maloprodajne cijene CUBE bicikala, [...] navodi kako od dobavljača Keindl sporta dobiva preporučene cijene CUBE bicikala koje mu služe za formiranje njegovih maloprodajnih cijena. Uobičajeno je u toj poslovnoj branši da se preporučuju cijene, koje dobiva i od dobavljača drugih brendova koje ima u svojoj ponudi.

[...] ističe kako se uobičajeno pridržava preporučenih MPC i to je njegov odabir. Prostora za smanjenje maloprodajnih cijena nema, odnosno ne želi smanjivati cijene jer mora preživjeti, uz napomenu kako mu nitko ne naređuje pridržavanje tih cijena već je to njegova osobna odluka jer želi zaraditi. Nema nikakvog pritiska od strane Keindl sporta na njegovo formiranje MPC CUBE bicikala, već je njegova vlastita odluka da se pridržava preporučenih cijena, odnosno drži cijenu koliko god to može.

Vezano uz prodaju bicikala, iz maloprodajne cijene mora pokriti troškove plaća, najma prodajnog prostora, državne namete, troškove lagera, a posebno vezano uz prodaju bicikala troškove servisa, sastavljanja, montaže, edukacije zaposlenika koji se često moraju educirati u inozemstvu. Za prodaju bicikala potrebno je 200 m² prostora, svaki bicikl zauzme 2-3 m², a prodavač mora znati sastaviti bicikl i ići na edukacije po Europi.

U pogledu postprodajnih usluga koje pruža svojim kupcima uz kupnju bicikla, [...] navodi kako u roku od [...] od kupovine pruža besplatan servis neovisno o kvarovima ili nedostacima, ali garancija vrijedi godinu dana na bicikl. Udaljenost kupca i prodavatelja na tržištu bicikala nije bitna, budući da postoji mogućnost dostave bicikala poštom i ostvarivanjem prava iz garancijskog roka u suradnji s Keindl sportom kao uvoznikom. Većina njegovih kupaca je s područja [...], od [...] do [...], uključujući [...] i [...].

[...] navodi kako sa sigurnošću ne može potvrditi je li bio prisutan na sastanku dsitributera u Poreču, a pretpostavlja da su predmet navedenog sastanka između ostalog bili električni bicikli, ali se zbog proteka vremena od sedam godina, ne može točno sjetiti. Nekoliko sastanaka tog tipa održano je u Poreču i Zagrebu. Keindl sport organizira sastanke što nije slučaj trenutno zbog situacije izazvane COVID-19 krizom. Najčešće teme predmetnih sastanaka distrubitera koje organizira Keindl sport jesu novi modeli bicikala u predstojećoj sezoni, popularne boje i planiranje narudžbi za sezonu i same cijene.

Prema saznanjima [...], na navedenim sastancima nije bilo razgovora o prodajnim cijenama CUBE bicikala i/ili odobravanju popusta krajnjim kupcima. Navedeni sastanci nisu bili održani radi cijena nego radi bicikala pa bi na kraju sastanka dobivali listu s popisom modela i cijena.

U 2021. su cijene CUBE bicikala bile stabilne, ali je u međuvremenu došlo do rasta cijena. [...] napominje kako [...].

Ulaskom RH u EU ukinute su carine, pa je situacija generalno bila bolja jer je bilo manje papirologije, ali nikakav efekt nije imala činjenica ulaska RH u EU, već se moglo dobiti bicikl koji je imao više opreme.

Vezano uz činjenicu da je u predmetnom postupku nesporno utvrđeno kako cjenici i obrasci za prednarudžbe koje je Keindl sport slao distributerima prije početka svake sezone, nisu sadržavali preporučene već MPC CUBE bicikala, [...] ističe kako je irelevantno je li riječ o preporučenim ili MPC. Pridržava se dobivenih cijena odnosno pridržavao ih se smatrajući ih preporučenim.

U pogledu sadržaja elektroničke pošte od 28. veljače 2018. upućene od strane [...] ([...]) podnositelju inicijative u ovom predmetu, u kojoj je navedeno kako je cit. »Keindl sport generalni distributer za Cube i on diktira cijene u HR. Kakve su cijene u Keindl sporta takve cijene moraju biti i kod drugih trgovaca, lako mogu biti više cijene ali ne i niže«, [...] smatra kako nije bilo razloga da se osobi kojoj je upućen navedeni mail odobri popust na traženi CUBE bicikl, odnosno da se tom prilikom nije htjelo odobriti popust kupcu. Ne slaže se sa stavom svoga djelatnika u navedenom mailu te smatra kako nije trebalo spominjati Keindl sport. Njegov djelatnik krivo se izrazio odnosno nije trebao koristiti riječ »diktira«.

Distributer [...] uvodno navodi kako u svojoj ponudi ima brendove [...], CUBE i [...], a CUBE prema njegovom mišljenju predstavlja najbolji omjer cijene i kvalitete.

Maloprodajne cijene CUBE bicikala iz svog asortimana formira prema preporučenim cijenama koje dobiva od dobavljača, a u konkretnom slučaju PMPC definirana je od strane CUBA. Nitko ga ne prisiljava na pridržavanje preporučenih cijena, a preporučenih cijena se pridržava radi ostvarivanja zarade i opstanka na tržištu. [...] od 2015., kada je započeo s prodajom CUBE bicikala, nije mijenjao način formiranja maloprodajnim cijena.

[...] navodi kako ne postoji razlika u komunikaciji preporučenih cijena prema njemu od strane proizvođača CUBE-a i drugih brendova. Do preporučenih CUBE cijena dolazi putem stranica web shopa Keindl sporta, B2B Cjenika i putem Cjenika iz Excell tablice za prednarudžbe.

Na poseban upit o tome je li ikada bilo dvojbe o tome je li riječ o preporučenim ili fiksnim cijenama u tablicima i cjenicima za prednarudžbe koje je dobivao od Keindl sporta prije početka svake sezone, [...] navodi kako nije obraćao pozornost na to je li riječ o preporučenim cijenama, već je znao da je to preporučena cijena, a ne obvezujuća. Nikada nije dobio naputak da je to obvezujuća cijena od veleprodajnog trgovca Keindl sporta.

[...] navodi kako ima maržu [...] do [...] posto iz koje plaća sve troškove, dostave, sastavljanja bicikla, nultog servisa i slično. Drugi brendovi različiti od CUBA imaju barem [...] posto [...] maržu u odnosu na navedenog proizvođača.

Ulaskom RH u EU došlo je do sniženja cijena CUBE bicikala i ostalih brendova zbog otvaranja tržišta. Keindl sport snizio je cijene CUBE bicikala na europske cijene nakon ulaska RH u EU, pa se poduzetnik [...], čiji je svjedok bio zaposlenik u vrijeme ulaska RH u EU, prilagodio stanju na tržištu i snizio cijene, zbog čega mu je omogućen opstanak na tržištu.

[...] navodi kako je potrošačima važno imati lokanog distributera u postupku kupnje novog bicikla po konkurentnim cijenama, budući da im lokalni distributer može pružiti brzo rješavanje reklamacija, dostavu proizvoda, održavanje i servis, edukaciju, testnu vožnju, osobito u slučaju ako lokalni distributer ima iste cijene bicikala onima koji se prodaju u EU.

[...] ističe kako je popuste krajnjim kupcima koji bi doveli do toga da su prodajne cijene bicikala bile niže od preporučenih MPC, odobravao u zimskim mjesecima, u slučaju sezonske rasprodaje, stare i nekonkurentne robe, natjecateljima, klubovima, u slučaju kupnje većih količina bicikala ([...] kom.), uz napomenu kako je riječ bila o popustima od [...] do [...] posto. Kupci često traže popust na bicikle. [...] u slučaju kada kupcima ne može izaći u susret odobravanja popusta, nudi druge usluge, [...], [...], [...], [...] i sl.

Vezano uz činjenicu da je u predmetnom postupku nesporno utvrđeno kako cjenici i obrasci za prednarudžbe koje je Keindl sport slao distributerima prije početka svake sezone, nisu sadržavali preporučene već MPC CUBE bicikala, [...] navodi kako je MP cijene koje je dobivao u cjenicima i obrascima za prednaružbe smatrao preporučenim.

Na poseban upit o tome je li odobravao popuste na nove modele CUBE bicikala u sezoni i u kojem iznosu, [...] navodi kako je poslujući s CUBE biciklima od 2015. odobravao popuste i na nove modele u sezoni, ovisno o situaciji na tržištu u iznosu koji je samostalno određivao.

[...] navodi kako nije bio prisutan na sastanku distributera u Poreču 2014. Predmet sastanaka organiziranih od strane Keindl sporta najčešće je planiranje prednarudžbi za predstojeću sezonu i »plan prodaje distributera«. Na navedenim sastancima nikada nije bilo razgovora o prodajnim cijenama CUBE bicikala i/ili odobravanju popusta krajnjim kupcima.

Vezano uz sadržaj elektroničke pošte koju je [...] ([...] d.o.o.) uputio Keindl sportu u studenom 2014. i u kojoj se između ostalog navodi kako cit. »...izuzetno sam ljut, kao poduzeće, iz razloga sto [...], [...]-a nije kupio u našoj prodavaonici nego u Vašoj, jer smo, prema njemu, po njegovim riječima, ispali nefleksibilni i nismo mu htjeli odobriti popust sukladno dogovoru distributera 04/2014 u Poreču... [...] također ima dosta prijatelja koji ga skoro svakodnevno pitaju za popust na Cube 2015. ali on ga nesmije odobriti od proljeća ove godine, jer sam mu to osobno zabranio kao i [...]... Bez obzira na sve, i dalje ćemo ustrajati na NE davanju popusta na CUBE bicikle 2015. sve do 15.07.2015. kako je bio i dogovor, osim ako se usmeni dogovor u međuvremenu ne povuče«, [...] navodi kako je njegov brat [...] koji se spominje u navedenom e-mailu imao svoju poslovnu politiku za poduzetnika [...] čiji je bio direktor, te je moguće da mu je osobno dao takvu uputu da ne smije odobriti popuste na CUBE 2015., koje bi se on pridržavao kao zaposlenik poduzetnika [...] u to vrijeme. [...] smatra kako njegov brat nije bio prisiljen na odluku o nedavanju popusta, već je to bila njegova samostalna odluka.

Nakon saslušanja svjedoka, pristupilo se saslušanju Keindl sporta.

Keindl sport uvodno navodi kako preporučene MPC CUBE bicikala za hrvatsko tržište formira na temelju informacija dobivenih od proizvođača CUBE, na temelju rezultata istraživanja tržišta koje navedeni proizvođač provodi svake godine kako bi se utvrdilo što potrošač želi platiti. Preporučena MPC uzima u obzir troškove koji distributerima nastaju povezano s prodajom bicikala, a kada bi se na trajnoj osnovi MPC određivale niže od preporučenih, distributeri bi vrlo vjerojatno prestali biti profitabilni.

CUBE liniju karakteriziraju različiti cjenovni razredi prema modelima što omogućava lakši pristup samim kupcima. U vrijeme dolaska CUBA na tržište RH 2004., drugi proizvođači bicikala nisu imali takav pristup tržištu i kupcima.

Preporučene MPC CUBE bicikala u startu su niže u odnosu na konkurenciju zbog čega Keindl sport ostvaruje veći volumen unatoč manjoj marži. To ima za posljedicu da su CUBE bicikli značajno povoljniji od konkurencije u razdoblju nakon 2013. U vrijeme dolaska CUBA na hrvatsko tržište na istom tržištu bili su prisutni američki proizvođači bicikala koji su držali primat u prodaji. CUBE je na početku naglasak stavio na customer service, kupac je diktirao na koje modele će se usmjeriti CUBE u svojoj proizvodnji.

U usporedbi iznosa marži koje ima u prodaji CUBE bicikala u odnosu na marže koje ostvaruje prodajom drugih brendova, Keindl sport navodi kako drugi proizvođači različiti od CUBA imaju nešto [...] maržu. Proizvođaču CUBE naročito je važna prednarudžba kao najbitniji moment u poslovnom procesu prodaje bicikala. Stranka mora svake godine u veljači dati proizvođaču CUBE godišnju narudžbu uz avansno plaćanje.

Keindl sport navodi kako nikada nije tražio distributere da se obvežu kako će se pridržavati preporučene MPC, niti načelno ima ikakve koristi od toga da se distributeri pridržavaju preporučenih cijena, osim da bi na taj način bila očuvana kvaliteta brenda, niti je tražio distributere da ga obavještavaju o njihovoj MPC bicikala.

Keindl sport ističe kako nije suradnju niti isporuku CUBE bicikala uvjetovao pridržavanjem prepručene MPC od strane distributera. Ponekad je od distributera dobivao pritužbe o tome da se drugi distributeri ne pridržavaju preporučene MPC, što je uvijek ignorirao ili bi se postavio kao medijator kako bi izgladio takvu situaciju.

U cjenicima i obrascima za prednarudžbe koji su prije svake sezone dostavljani distributerima, bile su navedene MPC pojedinih modela CUBE bicikala za koje su Keindl sport i distributeri smatrali da predstavljaju preporučene MPC. Riječ je o radnim cijenama, orijentacijske prirode, koje su omogućavale lakše snalaženje distributerima prilikom kreiranja prednarudžbi.

Vezano uz e-mail korespondenciju između [...] i podnositelja inicijative, Keindl sport ističe kako način komunikacije iz takve poruke predstavlja prvu liniju obrane trgovca od kupca koji očekuje i traži popust. U tom slučaju trgovcu je najlakše reći da netko drugi, u konkretnom slučaju Keindl sport, diktira cijene. Na opisani način omogućava se trgovcu da »makne kupca od sebe«.

Prije ulaska u EU, RH bila je jedina država u Europi koja nije imala zaštitnu carinu na uvoz bicikala iz Kine. U to vrijeme trgovci su imali veće marže. Keindl sport je također uvozio bicikle bez zaštitne carine iz Kine u RH. Ulaskom RH u EU došlo je do promjena na način da su marže trgovaca značajno pale kako veleprodajne tako i maloprodajne. U tim okolnostima Keindl sport se prilagodio uvjetima na tržištu i europskim trgovinama snižavanjem cijena CUBE bicikala. Hrvatski kupci to su prepoznali i nastavili kupovati bicikle od stranke.

Vezano uz navodni sastanak distributera u Poreču u travnju 2014. godine, Keindl sport pojašnjava kako nije bila riječ o sastanku već o biciklističkoj utrci na kojoj je sudjelovao u svojstvu sponzora. Tom prilikom prezentirani su novi modeli CUBE bicikala, a Keindl sport je svojim distributerima komunicirao prilagodbu cijena na razini EU koja je prema njegovim planovima imala za posljedicu niže cijene CUBE bicikala za krajnjeg kupca. Tom prigodom je Keindl sport komunicirao prijedlog distributerima da smanje svoj MPC, a da se to smanjenje financira iz marže distributera, koja marža je prije ulaska u EU bila viša. Svi distributeri nisu dobro reagirali na navedeno, pa je to dovelo do gubitka pojedinih distrubutera za Keindl sport.

Keindl sport navodi kako u pravilu početkom [...] dobiva cjenike od proizvođača CUBE s jasno naznačenim preporučenim cijenama uz napomenu kako proizvođač uvijek može naknadno promijeniti cijenu. Dodaje kako cjenike u pravilu dobiva putem elektroničke pošte, ovisno o situaciji. Fiskalna godina na tržištu prodaje bicikala traje od 31. srpnja do 31. srpnja iduće godine. Na kraju svake sezone valorizira svoje distributere posebno uzimajući u obzir urednost preuzimanja prednaručenih modela od strane distributera, njihovu ozbiljnost u poslovanju i slično.

Vezano uz e-mail korespondenciju pod nazivom »Re: FW: Bicikli«, prikupljenu tijekom nenajavljene pretrage njegovih poslovnih prostorija, u kojoj je navedeno cit. »... Na žalost na Cube bicikle imamo definirano sa našim distributerima odobravanje rabata od 5% u sezoni što je sada.«, Keindl sport navodi kako je u konkretnom slučaju bila riječ o krajnjem kupcu koji se obratio komercijalnom predstavniku stranke s izričitim ciljem »žicanja« popusta. Citirani sadržaj navedene e-mail korespondencije predstavlja čistu formulaciju komercijalnog predstavnika Keindl sporta o nečemu što nikada nije bilo dogovoreno.

Sadržaj e-mail korespondencije pod nazivom »RE: Cube popusti«, prikupljene tijekom nenajavljene pretrage njegovih poslovnih prostorija, u kojoj je navedeno cit. »Svi naši partneri upoznati su sa politikom cijena i time da se ne odobravaju popusti, a pogotovo na nove modele Cube bicikala...Iskreno imali smo informacije da neki trgovci uz bicikle kupcu izađu u susret uz poklon besplatnog servisa ili popusta na neki dio dodatne opreme, no još nismo imali informaciju da se odobravaju popusti na nove modele što strogo osuđujemo zbog ranije navedenog dogovora i zahvaljujemo sto ste nam javili za taj problem«, prema navodu Keindl sporta, jest nespretno sročen od strane njegovog zaposlenika, jer je isti vjerojatno bio iznerviran postupanjem jednog kupca iz [...] koji je bio agresivan oko formiranja cijene.

7.7. Dopuna Obavijesti

Nakon donošenja Obavijesti i zaprimljenih očitovanja stranke i podnositelja inicijative na preliminarno utvrđene činjenice i okolnosti navedene u Obavijesti, AZTN je dopisima od 10. lipnja i 13. listopada 2021. dodatno zatražio od četiri najveća distributera Keindl sporta u 2016. i 2017. ([...], [...], [...] i [...]) te drugih 13 nasumično odabranih distributera Keindl sporta navedenih na njegovim internetskim stranicama ([...], [...], [...], [...], [...], [...], [...], [...], [...], [...], [...], [...] i [...] dostavu svih izdanih računa o prodanim CUBE biciklima krajnjim kupcima u razdoblju od 15. rujna 2013. do 1. svibnja 2018.

S obzirom na rezultate provedene analize dostavljenih računa navedenih distributera Keindl sporta i dodatno utvrđene činjenice, okolnosti i zaključke, Vijeće je na sjednici 12/2023, održanoj 30. ožujka 2023., ostalo pri svojim stajalištima utvrđenim u Obavijesti i donijelo je odluku da se dopuna Obavijesti dostavi stranci, budući da AZTN na temelju odredbe članka 48. stavka 7. ZZTN-a ne može temeljiti svoju odluku na činjenicama i okolnostima o kojima stranci u postupku nije dana mogućnost obrane.

7.7.1. Očitovanje stranke na dopunu Obavijesti

AZTN je 19. svibnja 2023. zaprimio očitovanje Keindl sporta na dopunu Obavijesti od 30. ožujka 2023. koji u bitnome navodi kako ostaje kod svih dotadašnjih navoda tijekom dugotrajnog predmetnog postupka te je uvjeren da nije sklopio zabranjeni sporazum u smislu članka 8. ZZTN-a, odnosno smatra da AZTN nije dokazao postojanje zabranjenog sporazuma utvrđivanja minimalne kupoprodajne cijene CUBE bicikala, niti da su distributeri »prešutno pristali na provedbu poslovne politike Keindl sporta na način da su je primjenjivali u praksi«.

Keindl sport dodaje kako je faktografski netočan navod da je u konkretnom slučaju riječ o njegovoj isključivoj distribuciji na mjerodavnom tržištu, s obzirom na to da je tijekom postupka isticano da postoje i paralelni izvori nabave istog asortimana, kao dokazana tržišna realnost.

Keindl sport i nadalje ostaje pri stajalištu da njegov eventualni dogovor s distributerima podliježe izuzeću sporazuma u smislu članka 8. stavka 3. ZZTN-a.

Za slučaj da AZTN unatoč svemu navedenom ipak svojim rješenjem utvrdi postojanje zabranjenog sporazuma, a što podrazumijeva i izricanje novčane kazne, Keindl sport opreza radi ističe da je cilj novčanih kazni koje AZTN izriče prema ZZTN-u, osiguravanje učinkovitog tržišnog natjecanja, kažnjavanje počinitelja povreda ZZTN-a i povreda članka 101. ili 102. UFEU-a, otklanjanje štetnih posljedica takvih povreda i odvraćanje drugih poduzetnika od kršenja odredaba ZZTN-a.

S tim u vezi, Keindl sport navodi da su svi ciljevi kažnjavanja već via facti u konkretnom slučaju ispunjeni. Učinkovito tržišno natjecanje jest, ako ne i ranije, osigurano već s 1. lipnja 2018., a Keindl sport i njegovi svakodobni vlasnici su opipljivo gospodarski i reputacijski »kažnjeni« već i samom dužinom trajanja predmetnog postupka, čemu je, na nesreću, »kumovala« i pandemija COVID-19. Štetne posljedice eventualne povrede, vezano uz marginalni značaj određenog mjerodavnog tržišta, također izostaju, a drugi poduzetnici na mjerodavnom tržištu odvraćeni su od kršenja odredbi ZZTN-a već kroz odjeke koje je na tržište imalo vođenje predmetnog postupka u spomenutom iznimno dugom trajanju.

Nadalje, s obzirom na to da pri izricanju novčane kazne AZTN uzima u obzir sve olakotne i otegotne okolnosti kao što su težina povrede, vrijeme trajanja povrede i posljedice te povrede za druge poduzetnike na tržištu i potrošače, Keindl sport primarno kao olakotnu okolnost ističe da je eventualna povreda prestala i prije nego što je AZTN pokrenuo postupak Zaključkom (11. rujna 2018.).

Svi navodi i dokazi koje je Keindl sport isticao tijekom čitavog postupka te u očitovanju na Obavijest kao i na usmenoj raspravi, ako već nisu uspješno dokazale da povreda ne postoji ili da podliježe izuzeću iz članka 8. stavka 3. ZZTN-a, onda bar neupitno ukazuju na potpuni nehaj Keindl sporta.

Nadalje, iz činjeničnog supstrata utvrđenog u dopuni Obavijesti od 30. ožujka 2023., proizlazi i da u stvari nije riječ o pravoj »primjeni« sporazuma, jer se s jedne strane navodi »unilateralna« poslovna politika Keindl sporta, a s druge strane »prešutni pristanak« ostalih poduzetnika. Iz svih iskaza poduzetnika na usmenoj raspravi i nakon nje, te ranije tijekom postupka, ne postoji dokaz koji bi potvrđivao »primjenu sporazuma« kao svjesnu radnju s ciljem povrede tržišnog natjecanja. Upravo suprotno, kako je Keindl sport pokušavao dokazati, preporučena cijena (neovisno o tome je li u obrascu za prednarudžbe bilo navedeno MPC ili PMPC), komunicirana je distributerima samo kao indikacija za obračun marže svakog pojedinog distributera kao održiva preporuka u skladu s cjenovnom politikom principala.

Keindl sport smatra da bi analiza profitabilnosti distributera dokazala da su cijene bile kakve su bile jer su jedino takve bile moguće (kao održive), a da to nisu bile kao rezultat zabranjenog sporazuma. Iz navedenog razloga, a kao olakotnu okolnost, Keindl sport ističe da se ne može raditi o »primjeni sporazuma«. Posebno ističe da je i sam AZTN utvrdio odstupanja u praksi od navodne »MPC«, te da nikada niti jedan poduzetnik vezano uz svoje cijene nije bio kontroliran od strane Keindl sporta, da nije bio penaliziran u slučaju odstupanja od MPC, a niti nagrađivan za pridržavanje MPC. Također, nikada niti jednom distributeru Keindl sport nije obustavio mogućnost dobave ili se na bilo koji način ponašao nelojalno ili nesavjesno u odnosu na svoje distributere.

Keindl sport dodaje kako je tijekom čitavog predmetnog postupka, prije njegova pokretanja u fazi istraživanja tržišta te za vrijeme nenajavljene pretrage njegovih poslovnih prostorija, potpuno lojalno i predano surađivao s AZTN-om, a kao znak potpune suradnje i lojalnosti prema AZTN-u i tržištu na kojem je eventualno nastala povreda ZZTN-a, pokušao je u dobroj vjeri ponuditi i predložiti AZTN-u izdašne mjere i uvjete u smislu članka 49. ZZTN-a, detaljnije navedene pod točkom 10. obrazloženja ovoga rješenja.

Unatoč naporima Keindl sporta, AZTN predložene mjere u danom trenutku nije prihvatio, te je uslijed dužine i neizvjesnosti predmetnog postupka, Keindl sport doveden u nezavidan položaj. Ovo posebno u svjetlu poslovnih odluka u okviru kojih je bila odlučna vrijednost kompanije, a na koju je predmetni postupak uvelike utjecao. Tako su i revizori financijskih izvještaja, više godina za redom nepovoljnije ocjenjivali financijski položaj Keindl sporta, a što je utjecalo na njegovu reputaciju, te je poslovnim partnerima bilo poljuljano povjerenje koje su ranije imali u Keindl sport. Dugotrajan postupak u ovom predmetu, koji je dakako uzrokovan i višom silom i pandemijom COVID-19, ugrožavao je poslovanje i razvoj Keindl sporta.

Stoga Keindl sport predlaže AZTN-u, u slučaju da utvrdi povredu, da gore navedene okolnosti uzme u obzir kao olakotne prilikom izricanja novčane kazne Keindl sportu, odnosno da, s obzirom na sve navedeno i činjenicu da eventualno narušavanje tržišnog natjecanja u konkretnom slučaju nije bilo značajno niti je imalo negativan učinak na tržištu, izrekne Keindl sportu simboličnu novčanu kaznu na temelju članka 64. stavka 16. ZZTN-a.

7.8. Usmena rasprava održana 29. svibnja 2023.

Predmetni postupak pokrenut je na temelju Zakona o zaštiti tržišnog natjecanja (»Narodne novine«, br. 79/09. i 80/13.) koji je između ostalog propisivao da se nakon dostave stranci Obavijesti o preliminarno utvrđenim činjenicama u postupku i održane usmene rasprave, stranci za koju je utvrđeno da je narušila tržišno natjecanje, uz Obavijest o utvrđenom činjeničnom stanju, dostavljao i poziv na glavnu raspravu kako bi joj se dala mogućnost za davanje obrane, odnosno izvodili dokazi radi utvrđivanja postojanja uvjeta za izricanje upravno-kaznene mjere, te utvrđivanja olakotnih i otegotnih okolnosti kao kriterija za određivanje visine upravno-kaznene mjere.

Nakon dostave Obavijesti Keindl sportu i poziva od 16. travnja 2021. da prisustvuje usmenoj raspravi 13. svibnja 2021., u međuvremenu je 24. travnja 2021. stupio na snagu Zakon o izmjenama i dopunama Zakona o zaštiti tržišnog natjecanja (»Narodne novine«, broj 41/21.) kojim su ukinuti instituti »Obavijest o utvrđenom činjeničnom stanju« i »Glavna rasprava«, pa se prema zakonskom uređenju nakon 24. travnja 2021., po isteku roka za dostavu pisane obrane stranke na Obavijest o preliminarno utvrđenim činjenicama u postupku, stranci dostavlja poziv za usmenu raspravu na kojoj će moći iznositi svoju obranu, odnosno na kojoj će se izvoditi dokazi radi utvrđivanja narušavanja tržišnog natjecanja te utvrđivanja postojanja uvjeta za izricanje novčane kazne, odnosno olakotnih i otegotnih okolnosti kao kriterija za određivanje visine novčane kazne. Dakle, strankama je osigurano pravo na obranu u smislu ZUP-a sve do donošenja rješenja kojim se okončava postupak.

Kako bi se Keindl sportu nakon isteka roka za dostavu pisane obrane na dopunu Obavijesti od 30. ožujka 2023., omogućilo iznošenje obrane u predmetnom postupku te radi utvrđivanja narušavanja tržišnog natjecanja i postojanja uvjeta za izricanje novčane kazne, odnosno olakotnih i otegotnih okolnosti kao kriterija za određivanje visine novčane kazne propisane odredbama ZZTN-a, 29. svibnja 2023. održana je usmena rasprava u prostorijama AZTN-a.

Usmenoj raspravi prisustvovala je punomoćnica Keindl sporta.

Sukladno članku 52. ZUP-a, voditelj postupka pozvao je Keindl sport da se izjasni o činjenicama i okolnostima o kojima mu u dotadašnjem tijeku predmetnog postupka, prema njegovom mišljenju, nije bila dana mogućnost izjašnjavanja, odnosno o činjenicama i okolnostima za koje je smatrao da su bitne za rješavanje predmetne upravne stvari.

Keindl sport izjavljuje kako ostaje kod svih navoda iznijetih u predmetnom postupku, odnosno kod svojih očitovanja od 10. prosinca 2020., 18. svibnja 2021. i 18. svibnja 2023.

Voditelj postupka konstatira kako je vezano uz utvrđivanje postojanja uvjeta za izricanje novčane kazne te olakotnih i otegotnih okolnosti kao kriterija za određivanje visine novčane kazne, Keindl sport u svojem očitovanju od 18. svibnja 2023., za slučaj da AZTN utvrdi postojanje predmetnog zabranjenog sporazuma, detaljno obrazložio olakotne okolnosti koje bi AZTN trebao uzeti u obzir prilikom određivanja visine novčane kazne i naveo razloge za izricanje simbolične novčane kazne.

Keindl sport navodi kako nema drugih okolnosti za istaknuti u svezi izricanja novčane kazne i utvrđivanja njezine visine. Tijekom čitavog postupka, a i prije njegovog pokretanja odnosno u fazi istraživanja tržišta, te za vrijeme nenajavljene pretrage njegovih poslovnih prostorija, potpuno je lojalno i predano surađivao s AZTN-om te je u dobroj vjeri predložio mjere i uvjete u smislu članka 49. ZZTN-a koje bi za učinak imale unaprjeđenje tržišnog natjecanja na tržištu bicikala marke CUBE.

Keindl sport posebno ističe kako u smislu navodne provedbe predmetnog sporazuma, nije bilo nikakve prisile, zabrane, a niti nagrade distributerima koji bi se pridržavali cijena utvrđenih od strane Keindl sporta.

Zaključno, Keindl sport navodi kako je u svojem očitovanju na Obavijest već istaknuo okolnosti u smislu članka 8. stavka 3. ­ZZTN-a, za koje predlaže da ih se uzme u obzir kao olakotne te dodaje da su ciljevi kažnjavanja defacto već postignuti kroz duljinu trajanja postupka i odjeke koje je imalo na mjerodavnom tržištu pokretanje postupka protiv Keindl sporta, a što je pridonijelo podizanju razine svijesti poduzetnika o zaštiti tržišnog natjecanja i u tom smislu prevencije budućih povreda. Na poseban upit voditelja postupka, Keindl sport navodi kako nema dodatnih dokaznih prijedloga.

8. PRIMJENA PROPISA O ZAŠTITI TRŽIŠNOG NATJECANJA

8.1. Pojam zabranjenog sporazuma

Sukladno odredbi članka 8. stavka 1. ZZTN-a, zabranjeni su svi sporazumi između dva ili više neovisnih poduzetnika i usklađeno djelovanje, koje kao cilj ili posljedicu imaju narušavanje tržišnog natjecanja na mjerodavnom tržištu, a osobito oni kojima se:

1. izravno ili neizravno utvrđuju kupovne ili prodajne cijene, odnosno drugi trgovinski uvjeti,

2. ograničava ili nadzire proizvodnja, tržište, tehnološki razvoj ili ulaganje,

3. dijele tržišta ili izvori nabave,

4. primjenjuju nejednaki uvjeti na istovrsne poslove s različitim poduzetnicima, čime ih se dovodi u nepovoljniji položaj u odnosu na konkurenciju,

5. uvjetuje sklapanje ugovora prihvaćanjem od drugih ugovornih strana dodatnih obveza, koje po svojoj prirodi ili običajima u trgovini nisu u vezi s predmetom tih ugovora.

Stavak 2. istog članka određuje kako se »sporazumima« u smislu stavka 1. tog članka smatraju osobito ugovori, pojedine odredbe ugovora, usmeni ili pisani dogovori među poduzetnicima te usklađena praksa koja je posljedica takvih dogovora, odluke poduzetnika ili udruženja poduzetnika, opći uvjeti poslovanja i drugi akti poduzetnika koji jesu ili mogu biti sastavni dio ugovora i slično, neovisno o tome jesu li takvi sporazumi sklopljeni između poduzetnika koji djeluju na istoj razini proizvodnje, odnosno distribucije (horizontalni sporazumi) ili između poduzetnika koji ne djeluju na istoj razini proizvodnje, odnosno distribucije (vertikalni sporazumi).

Članak 8. stavak 3. ZZTN-a određuje kako se, iznimno od stavka 1. tog članka, određeni sporazumi neće smatrati zabranjenim sporazumima, odnosno izuzet će se od opće zabrane ako kumulativno, za vrijeme njihova trajanja, ispunjavaju sljedeće uvjete i to:

1. pridonose unapređenju proizvodnje ili distribucije robe i/ili usluga ili promicanju tehnološkog ili gospodarskog razvoja,

2. pružaju potrošačima razmjernu korist,

3. poduzetnicima ne nameću ograničenja koja nisu neophodna za postizanje navedenih ciljeva i

4. poduzetnicima ne omogućuju isključivanje znatnog dijela konkurencije s tržišta, za robe i/ili usluge koje su predmetom sporazuma.

Teret dokaza o postojanju navedenih uvjeta iz članka 8. stavka 3. ZZTN-a snose poduzetnici sudionici sporazuma.

Sukladno odredbi članka 10. stavka 1. ZZTN-a, propisima o skupnom izuzeću utvrđuju se uvjeti koje pojedini sporazumi moraju ispuniti kako bi bili izuzeti od opće zabrane iz članka 8. stavka 1. ZZTN-a. Drugim riječima, propisima o skupnim izuzećima omogućuje se poduzetnicima da pobliže steknu uvid u pojedina ograničenja koja bi mogla biti protivna propisima o zaštiti tržišnog natjecanja, odnosno za čije se postojanje vežu određene pravne pretpostavke o učinku tih ograničenja na tržišno natjecanje.

8.2. Ocjena postojanja predmetnog sporazuma

U skladu s ustaljenom praksom Suda EU-a, da bi postojao »sporazum«, u smislu članka 101. stavka 1. UFEU-a (koji sadržajno odgovora članku 8. stavku 1. ZZTN-a), dovoljno je da su predmetni poduzetnici izrazili zajedničku volju da se na tržištu ponašaju na određeni način, (presuda ACF Chemiefarma, točka 112.), dok oblik u kojem se ta sukladnost ispoljava nije sam po sebi od odlučujućeg značenja. (presuda Volkswagen, točka 37.)

Takva suglasnost volja između najmanje dva poduzetnika može proizlaziti iz odredbi ugovora, kao što je ugovor o distribuciji i iz ponašanja poduzetnika. (presuda Volkswagen, točka 39.)

S tim u vezi, potrebno je razlikovati slučajeve u kojima je riječ o jednostranom postupanju jednog poduzetnika (dakle bez izričitog ili prešutnog pristanka drugog poduzetnika) koje može biti obuhvaćeno područjem primjene članka 13. ZZTN-a koji uređuje zlouporabe vladajućeg položaja poduzetnika, od slučajeva u kojima je jednostrani karakter postupanja određenog poduzetnika samo prividan.

Ako ne postoji izričit sporazum kojim se iskazuje opća suglasnost volja stranaka, tijelo za zaštitu tržišnog natjecanja koje tvrdi da postoji povreda članka 101. UFEU-a (koji sadržajno odgovara članku 8. ZZTN-a) mora dokazati da je druga stranka suglasna s jednostranom politikom prve stranke. U vertikalnim sporazumima suglasnost sa specifičnom jednostranom politikom može biti izričita ili prešutna. (Smjernice o vertikalnim ograničenjima, točka 54.)

Za prešutnu suglasnost treba pokazati da jedna stranka izričito ili prešutno zahtijeva suradnju druge stranke radi provedbe svoje jednostrane politike i da je druga stranka ispunila taj zahtjev provedbom te jednostrane politike u praksi. (Smjernice o vertikalnim ograničenjima, točka 54.b)

U nastavku se navode činjenice i okolnosti na temelju kojih je utvrđeno da je Keindl sport, samoinicijativno i na izričit način, tražio suradnju svojih distributera, u svrhu provedbe svoje jednostrane poslovne politike koja je imala za protutržišni cilj utvrđivanje preprodajnih cijena CUBE bicikala koje njegovi distributeri kupuju od Keindl sporta kao dobavljača u svrhu njihove daljnje prodaje drugim kupcima ili prodaje krajnjim korisnicima, odnosno potrošačima, te činjenice i okolnosti na temelju kojih je utvrđeno da su 15 predmetnih distributera Keindl sporta prešutno pristali na provedbu navedene poslovne politike Keindl sporta, na način da su istu primjenjivali u praksi.

8.2.1. Jednostrana poslovna politika Keindl sporta
 i njezin protutržišni cilj

Iz očitovanja distributera Keindl sporta i utvrđenih činjenica u predmetnom postupku, proizlazi kako distributeri Keindl sporta, nakon upoznavanja s novim modelima CUBE bicikala za sljedeću sezonu [...], nabavljaju CUBE bicikle od Keindl sporta kao dobavljača putem prednarudžbi (PN) prije početka nove sezone (specifikacija modela i količina po mjesecima isporuke), a tijekom sezone putem donarudžbi (DN) u B2B webshopu, elektroničke pošte ili telefona.

CJENICI I OBRASCI ZA PREDNARUDŽBE

Keindl sport je u promatranom razdoblju, prije početka nove modelske sezone, dostavljao distributerima cjenik za sve modele CUBE bicikala za tu sezonu i/ili obrazac za prednarudžbe, koji su sadržavali nazive pojedinih modela, boje, veličine rame, te iznose maloprodajne cijene (MPC), VPC (prednarudžba) i VPC (donarudžba) za svaki model CUBE bicikla.

Datum: 05.09.2013. 12:02

Pošiljatelj: [...] <[...]@keindl-sport.com>

Primatelj: [...]

Subjekt: cube 2014

Pozdrav [...], kao što već znaš, idući tjedan krećemo s prvim isporukama Cube bicikala za 2014tu.

Ovim mailom htio bi te upoznati sa svim cijenama i uvjetima za 2014tu.

U prilogu se nalazi cjenik Cube bicikala sa maloprodajnom cijenom, te veleprodajnim cijenama za pred narudžbu i do narudžbu. Kao što vidiš, cijene su prilagođene EU, a rabat smo »izravnali« i sada iznosi [...]% za sve modele po pred narudžbi. Za do narudžbe, rabat je [...]%. Pred narudžbu trebamo najkasnije do 20.09. i to samo i isključivo u tablici za pred narudžbu koja se nalazi u prilogu.

Datum: 04.09.2013. 11:32

Pošiljatelj: [...]keindl-sport.com>

Primatelj: [...]

Privitak:

Subjekt: Cube 2014

Ajmo na 2014tu! Očekujemo puno, feedback sa sajma je odličan, kako među dealerima tako i među krajnjim kupcima. U 2014toj naš fokus je i dalje Cube! Maloprodajni cjenik je napravljen po uzoru na njemačke cijene i kao takav je vrlo atraktivan. Rabatne stope su bolje nego u Njemačkoj;)

Dakle, rabat za pred narudžbu je [...]% za sve modele! Dakle ako pogledaš lanjske stope, jako je poboljšano u skupljim modelima i smatram da se sa novim cijenama može prodati puno više high end bicikala nego dosada. Rabat za do narudžbu je [...]%, znači kao i do sada, [...]. Ono što nam je u ovoj sezoni vrlo bitno s obzirom da je nama (kao i vama) sada marža bitno bitno manja, zamolio bi te za ažurnost plaćanja u roku od cca [...] dana. Veći rok plaćanja s ovom maržom nažalost nećemo moći izdržati. Pred narudžbu trebamo do 20.09.2013.

Datum: 02.09.2014. 11:54:31

Pošiljatelj: [...]@keindl-sport.com

Primatelj: [...]

Privitak: CROATIA\_CUBE\_MPC\_2015.xlsx (AZTN: cjenik sadrži nazive pojedinih modela, boje, veličine rame, te iznose MPC u kunama za svaki model), CUBE2015\_Bikes\_Specs\_en.xlsx

Subjekt: Cube 2015

Poštovani,

Ovim putem htjeli bi Vam se zahvaliti na uspješnoj suradnji i super prodaji Cube bicikala u sezoni 2014.

Hvala Vam još jednom! U sezonu 2015 ulazimo s puno optimizma. Smatramo, a i [...] je to potvrdio, da je Cube 2015 možda i najjača linija do sada. Cijene su uglavnom ostale ne promijenjene s nešto poboljšanim specifikacijama, dodani su novi HIT bicikli sa super zanimljivim cjenovnim razredima (npr. [...])! U prilogu Vam šaljem podsjetnike na nove modele sa najvažnijim karakteristikama, kompletan cjenik u kunama te kompletne specifikacije bicikala.Danas do kraja dana, ili najkasnije sutra prije podne dobiti ćete od nas i tablicu za pred narudžbe. Pred narudžbe zaprimaju se do najkasnije 20.09., isključivo u tablici koju ćemo poslati. Uvjeti ostaju isti kao i lani, dakle rabat od [...]% za pred narudžbu i avansno plaćanje, te [...]% za do narudžbu i avansno plaćanje.

Datum: 24.09.2014. 14:49:01

Pošiljatelj: [...]@keindl-sport.com

Primatelj: [...]

Privitak: CROATIA\_CUBE\_MPC\_2015.xlsx (AZTN: cjenik sadrži nazive pojedinih modela, boje, veličine rame, te iznose MPC u kunama za svaki model) CUBE2015\_PREORDER\_CRO.xls

Subjekt: TABLICA ZA PRED NARUDŽBU CUBE 2015

Pozdrav [...],

šaljem ti tablicu za prednarudžbu Cuba i cjenik sa svim modelima kako su dogovorili K. i tvoj otac.

Za sve upite vezane za tablicu,cijene....slobodno me kontaktiraš.

Datum: 08.08.2016. 08:21

Pošiljatelj: [...]@keindl-sport.com>

Primatelj: [...]; [...], Keindl sport <[...]@keindl-sport.com>

Privitak: OF\_CRO\_CUBE\_BIKE\_VO\_2017\_EXP.XLSX (AZTN: tablica sadrži nazive pojedinih modela, boje, veličine rame, mjesece u godini za isporuku te iznos MPC u kunama za svaki model)

Subjekt: FW: Cube 2017

Evo i priloga!

Datum: 08.08.2016. 08:17

Pošiljatelj: [...]@keindl-sport.com>

Primatelj: [...]; [...], [...]@keindl-sport.com>

Privitak:

Subjekt: Cube 2017

Pozdrav [...], kao prvo zahvala na dosadašnjoj suradnji i podršci! U prilogu je lista za narudžbu Cube 2017. Lijepo te molim da nam svoju narudžbu pošalješ do kraja tjedna, tj najkasnije do 12.08.2016. godine. Biti će i jedan termin za korekcije i to cca do 10.09.2016. Ako imaš bilo kakvih pitanja, slobodno me kontaktiraj!

NARUDŽBE PUTEM B2B WEBSHOPA KEINDL SPORTA TIJEKOM SEZONE

Keindl sport u svojem poslovanju koristi poslovno informacijski sustav [...], za automatsku razmjenu podataka s webshopom Keindl sporta (B2B kupci i B2C kupci).

Artikli iz prodajnog programa Keindl sporta unose se u cjenike i prebacuju u rabatnu politiku u [...], koja omogućava definiranje različitih rabata za različite poslovne partnere ili grupe poslovnih partnera, ali za isti artikl, klasu ili grupu artikala. U rabatnoj politici moguće je definirati ili postotak rabata ili fiksnu cijenu upisivanjem određenog iznosa.

Prilikom kreiranja veleprodajnih narudžbi putem B2B webshopa Keindl sporta u promatranom razdoblju, nakon što bi korisnik otvorio određeni artikl, B2B webshop je uz artikl prikazivao MPC i VPC iz rabatne politike (neto iznos bez PDV-a). Dodavanjem artik(a)la u košaricu i dovršetkom narudžbe, potvrda narudžbe dolazila je na email, dok je u [...] kreirana ponuda sa izabranim artiklima i stavkama Naziv robe, Kataloški broj, Bar kod, Jedinica mjere, Količina, Bruto cijena, Cijena bez poreza, Prod. Cijena i MP cijena.

Dakle, Keindl sport je u promatranom razdoblju, slanjem predmetnih cjenika i obrazaca za prednarudžbe, te prilikom kreiranja veleprodajnih narudžbi putem njegovog B2B webshopa, svojim distributerima, na jasan i nedvosmislen način, komunicirao isključivo maloprodajne cijene CUBE bicikala, a ne preporučene maloprodajne cijene, što je u suprotnosti s očitovanjima distributera Keindl sporta u predmetnom postupku o tome kako su od Keindl sporta dobivali preporučene maloprodajne cijene CUBE bicikala.

Vezano uz činjenicu da navedeni cjenici i obrasci za prednarudžbe koje je Keindl sport slao distributerima prije početka svake sezone, nisu sadržavali preporučene već maloprodajne cijene CUBE bicikala, distributer [...] na usmenoj raspravi održanoj 13. svibnja 2021. u predmetnom postupku naveo je kako je »irelevantno je li riječ o preporučenim ili MPC, da se pridržava dobivenih cijena uz napomenu da ih se pridržavao smatrajući ih preporučenim«. Distributer [...] na istoj usmenoj raspravi istaknuo je kako »nije obraćao pozornost na to je li riječ o preporučenim cijenama, uz napomenu kako je znao da je to preporučena cijena, a ne obvezujuća, a MP cijene koje je dobivao u cjenicima i obrascima za prednaružbe smatrao je preporučenim.«

S aspekta propisa o zaštiti tržišnog natjecanja, nesporno je da se utvrđivanje popisa preporučenih prodajnih cijena za kupce od strane dobavljača, ne smatra, samo po sebi, pokušajem utvrđivanja preprodajne cijene proizvoda.

Međutim, čak i u situaciji u kojoj dobavljač utvrđuje i dostavlja svojim distributerima popis preporučenih prodajnih cijena, što ovdje nije slučaj, ne može se isključiti mogućnost da preporučene cijene mogu imati učinak utvrđivanja odnosno održavanja preprodajne cijene proizvoda, ako su kombinirane s poticajima za primjenu određene razine cijene ili mjerama za odvraćanje od snižavanja prodajne cijene (Smjernice o vertikalnim ograničenjima, točka 188.).

Dakle, dobavljač ima pravo preporučiti prodajnu cijenu, pod uvjetom da nije riječ o fiksnoj ili minimalnoj prodajnoj cijeni koja je rezultat izvršenog pritiska ili poticaja od bilo koje ugovorne strane, što bi se smatralo teškim ograničenjem tržišnog natjecanja kojemu je cilj ograničavanje prava kupca da slobodno određuje prodajnu cijenu proizvoda.

POTICAJ DISTRIBUTERIMA DA SE PRIDRŽAVAJU MALOPRODAJNIH CIJENA ODREĐENIH OD STRANE KEINDL SPORTA

Dokazi koji u konkretnom slučaju ukazuju na to da je Keindl sport, na izričit način, poticao svoje distributere da se pridržavaju maloprodajnih cijena iz predmetnih cjenika i obrazaca za prednarudžbe koje im je dostavljao prije početka nove modelske sezone, u svrhu provedbe njegove jednostrane poslovne politike koja je imala za cilj utvrđivanje preprodajnih cijena CUBE bicikala:

Datum: 04.09.2013. 11:32

Pošiljatelj: [...]@keindl-sport.com>

Primatelj: [...]

Privitak:

Subjekt: Cube 2014

…Maloprodajni cjenik je napravljen po uzoru na njemačke cijene i kao takav je vrlo atraktivan...

Datum: 17.01.2018. 08:00

Pošiljatelj: [...]@keindl-sport.hr>

Primatelj: [...], Keindl sport – prodaja1 <prodaja1@keindl-sport.hr>,[...]

Subjekt: RE: Prodaja bicikli preko klubova

…Smatram da apsolutno nema potrebe u ovom trenutku boriti se cijenom za probitak Cube bicikala, pogotovo u rangu bicikala tipa AIM tj. cijele Competition linije.

Sva favoriziranja kupca, popusti i slično, dugoročno dovode do velikih problema za trgovce a najčešće taj se problem očituje u solventnosti i mogućnosti daljnjeg napredovanja.

Naša preporučena maloprodajna cijena pomno je kalkulirana kako bi i dalje imali najbolji omjer cijene i kvalitete na kompletnoj liniji Cube bicikala i u 2018oj godini i stvarno smatramo da spuštanje cijene i borba cijenom protiv drugih brandova koji moraju spuštati cijenu je bezrazložna i dugoročno neodrživa, što se na HR tržištu i pokazalo u zadnjih nekoliko godina.

Lijepo Vas molim, poštujte preporučenu maloprodajnu cijenu kako bi opstali i imali prostora za daljnji napredak. Poštujte klubove, surađujte s njima i nemojte im davati ono što ne treba!

Datum: 25.01.2018. 07:17:26

Pošiljatelj: [...]@keindl-sport.hr>

Primatelj: [...]; [...]

CC: [...]<prodaja1@keindl-sport.com>

Subjekt: RE: Prodaja bicikli preko klubova

…slažem se s tobom, smatram da je -10% jako puno, pogotovo na modele 2018. Kako stvari stoje, modeli 2018 se za sada odlično prodaju i vjerujem da će u srcu sezone (to već sada vidimo) nekih modela nedostajati. Shodno tome, mislim da vrijedi držati se cijene.

Datum: 16.11.2017. 14:38:40

Pošiljatelj: Keindl sport – prodaja prodaja@keindl-sport.hr

Primatelj: [...], [...]

Subjekt: RE: Cube popusti

…smatramo da uz dobru pocetnu cijenu stvarno nema potrebe za dodatnim popustima, već da svi zajedno trebamo držati cijene radi maksimiziranja profita te držanja Cube branda na nivou kakvom zaslužuje.

8.2.2. Prešutni pristanak distributera na provedbu poslovne politike Keindl sporta na način da su istu primjenjivali
 u praksi

U nastavku se navode činjenice i okolnosti na temelju kojih je utvrđeno da su 15 predmetnih distributera Keindl sporta prešutno pristali na poticaj Keindl sporta da se pridržavaju maloprodajnih cijena u cjenicima i obrascima za prednarudžbe koje im je komunicirao Keindl sport prije početka nove sezone ili prilikom kreiranja veleprodajnih narudžbi u B2B webshopu Keindl sporta tijekom sezone, u svrhu provedbe njegove jednostrane poslovne politike koja je imala za protutržišni cilj utvrđivanje preprodajnih cijena CUBE bicikala, te su istu poslovnu politiku primjenjivali u praksi.

8.2.2.1. Formiranje maloprodajnih cijena CUBE bicikala

Distributeri KeindI sporta čija očitovanja je AZTN zaprimio tijekom prethodnog ispitivanja stanja na mjerodavnom tržištu prije pokretanja predmetnog postupka ([...], [...], [...], [...], [...], [...], [...], [...], [...], [...] i [...]), navode kako su slobodni prilikom formiranja prodajne cijene CUBE bicikala krajnjim kupcima odnosno potrošačima.

Vezano uz kriterije i način određivanja prodajne cijene CUBE bicikala iz njihovog asortimana, navedeni distributeri Keindl sporta ističu kako im »preporučene maloprodajne cijene koje dobivaju od KeindI sporta služe kao okvir kod određivanja prodajne cijene CUBE bicikala i odobravanju popusta krajnjim korisnicima«.

Analizom dostavljenih računa 15 predmetnih distributera Keindl sporta ([...], [...], [...], [...], [...], [...], [...], [...], [...], [...], [...], [...], [...], [...] i [...]) o prodanim CUBE biciklima krajnjim kupcima u razdoblju od 15. rujna 2013. do 1. svibnja 2018., utvrđeno je da su navedeni distributeri, u cijelom promatranom razdoblju, formirali svoje maloprodajne cijene CUBE bicikala u iznosu jednakom ili većem od maloprodajnih cijena u cjenicima i obrascima za prednarudžbe koje im je komunicirao Keindl sport prije početka nove sezone ili prilikom kreiranja veleprodajnih narudžbi u B2B webshopu Keindl sporta tijekom sezone.

8.2.2.2. Neodobravanje popusta na cijene novih modela
 CUBE bicikala u sezoni

Dokazi na temelju kojih je u predmetnom postupku utvrđeno postojanje sporazuma Keindl sporta i predmetnih distributera kojim je, u svrhu neizravnog utvrđivanja preprodajnih cijena CUBE bicikala, utvrđeno da se popusti na nove modele CUBE bicikala u sezoni (jesen/zima) ne odobravaju, odnosno da najveći dopušteni iznos popusta na nove modele CUBE bicikala u sezoni iznosi 5 posto:

Datum: 24.04.2014. 13:16:31

Pošiljatelj: [...]<prodaja1@keindl-sport.com>

Primatelj: [...]

Privitak:

Subjekt: Re: FW: Bicikli (2 komada)

…Na žalost na Cube bicikle imamo definirano sa našim distributerima odobravanje rabata od 5% u sezoni što je sada…

Datum: 03.09.2014. 08:54:28

Pošiljatelj: [...] <prodaja1@keindl-sport.com>

Primatelj: [...]

Privitak:

Subjekt: Re: [...]

… Sa sezonom smo jako zadovoljni jer smo uspjeli spojiti dobru liniju Cuba, dobru cijenu i odličnu suradnju sa Vama dilerima te smo zajedno uspijeli ostati tranasparentni sa cijenama bez akcija kroz cijelu sezonu…

Datum: 16.11.2017. 14:38:40

Pošiljatelj: Keindl sport – prodaja prodaja@keindl-sport.hr

Primatelj: [...]; [...]

Subjekt: RE: Cube popusti

…Svi naši partneri upoznati su sa politikom cijena i time da se ne odobravaju popusti, a pogotovo na nove modele Cube bicikala…

Datum: 07.11.2014. 13:44:12

Pošiljatelj: [...]<prodaja1@keindl-sport.com>

Primatelj: [...] d.o.o. <[...]>

CC: [...]; [...]; [...]@keindl-sport.com>

Subjekt: Re: Reklamacijski formular

Ne postoje dvostruka mjerila, u pravu ste.

Dana 7.11.2014. 10:11, [...] d.o.o. je napisao:

[...], cuo sam se sa [...] iz [...], koji mi se cini ozbiljniji distributer, te sam ga pitao da li njegovo poduzece odobrava popuste na CUBE bicikle i da li odobravaju popust na CUBE bicikle preko jeseni/zime. On mi je odgovorio negativno. Naveo sam mu primjer, da je preko Vaseg WEB Shopa prodan CUBE bicikl, sa 10% popusta, te ga pozvao k Vama u Zagreb na ponovni dogovor oko uvjeta odobravanja popusta kupcima. Smatram da takve dogadaje treba znati svaki distributer, bez obzira sto se radi o Keindl sport-u kao nasem generalnom dobavljacu bicikala, buduci da i Vi vrsite maloprodaju. Smatram da bi svi distributeri u Hrvatskoj trebali postupati po dogovoru. Ili postoje dvostruka mjerila? Molim odgovor!

Dana 6.11.2014. 23:13, [...] d.o.o. je napisao:

.... [...], izuzetno sam ljut, kao poduzece, iz razloga sto [...], [...]-a nije kupio u nasoj prodavaonici nego u Vasoj, i jer smo, prema njemu, po njegovim rijecima, ispali nefleksibilni i nismo mu htjeli odobriti popust sukladno dogovoru distributera 04/2014 u Porecu.

[...] je kod nas kupio prije toga vec dva bicikla.

[...] takoder ima dosta prijatelja koji ga skoro svakodnevno pitaju za popust na Cube 2015. ali on ga nesmije odobriti od proljeca ove godine, jer sam mu to osobno zabranio kao i [...].

Sa [...] sam razgovarao u ponedjeljak, i objasnio mi je zbog cega je tako postupio, iako sam mu naglasio da radi ravnopravnog odnosa svih distributera, nase poduzece ne bi odobrilo popust, vec bi ga usmjerilo na najblizeg, ovisno o mjestu poziva.

…Bez obzira na sve, i dalje cemo ustrajati na NE davanju popusta na CUBE bicikle 2015. sve do 15.07.2015. kako je bio i dogovor, osim ako se usmeni dogovor u meduvremenu ne povuce…

Datum: 25.01.2018. 07:17:26

Pošiljatelj: [...]@keindl-sport.hr>

Primatelj: [...], [...]

CC: [...]<prodaja1@keindl-sport.com>

Subjekt: RE: Prodaja bicikli preko klubova

[...], slažem se s tobom, smatram da je -10% jako puno, pogotovo na modele 2018. Kako stvari stoje, modeli 2018 se za sada odlično prodaju i vjerujem da će u srcu sezone (to već sada vidimo) nekih modela nedostajati. Shodno tome, mislim da vrijedi držati se cijene.

Datum: 23.01.2018. 09:28:56

Pošiljatelj: [...]

Primatelj: [...]

CC: [...]

Subjekt: Re: Prodaja bicikli preko klubova

[...],

bilo bi najbolje kad bi se držali svi -5% na gotovinsko na nove modele. A vidim da ti nudiš čak i na kartice -5%, mi to ne prakticiramo.

Jučer nam je opet došao kupac i kaže nam da si mu nudio na Cube 2018 -10%. Čisto da nebi mislio da te uhodimo nedaj bože, nama se

eventualni kupci sami »pohvale«. Naša politika je na gotovinu – 5% i to ako nas »užicaju« ili vidimo da im ovisi tih 5% o kupnji.

Ako je to istina da nudiš – 10% na gotovinu nama opet to oduzima neke kupce jer mi nikad toliki rabat ne dajemo kupcima,

to mislim isključivo za nove modele 2018, na 2017 imamo i mi akciju -20% da se riješimo robe, to je sasvim ok i da ti staviš i 30%, ne ulazimo u to.

Što se tiče [...] tvog odgovora, slažem se naravno, nama je u interesu da to bude tako.

[...] mislim da se stvarno trebamo dogovoriti i držati se usklađene cijene na obostrano zadovoljstvo.

AZTN je dopisima od 10. lipnja i 13. listopada 2021. zatražio od četiri najveća distributera Keindl sporta u 2016. i 2017. ([...], [...], [...] i [...]) te drugih 13 nasumično odabranih distributera Keindl sporta navedenih na njegovim internetskim stranicama ([...], [...], [...], [...], [...], [...], [...], [...], [...], [...], [...], [...] i [...]), dostavu svih izdanih računa o prodanim CUBE biciklima krajnjim kupcima u razdoblju od 15. rujna 2013. do 1. svibnja 2018.

Distributer [...] naveo je kako se ne bavi maloprodajom novih bicikala već njihovim iznajmljivanjem. Računi distributera [...] dostavljeni su u obliku rekapitulacije po artiklima, bez datuma izdavanja računa, pa stoga nisu mogli biti analizirani od strane AZTN-a.

Stoga je predmetnom analizom dostavljenih računa obuhvaćeno ukupno 4690 prodanih CUBE bicikala 15 distributera Keindl sporta ([...], [...], [...], [...], [...], [...], [...], [...], [...], [...], [...], [...], [...], [...] i [...]) u modelskim sezonama 2014, 2015, 2016, 2017 i 2018.

Budući da su pojedini distributeri ([...]) formirali svoje maloprodajne cijene CUBE bicikala u iznosu većem od maloprodajnih cijena u cjenicima i obrascima za prednarudžbe koje im je komunicirao Keindl sport prije početka nove modelske sezone ili prilikom kreiranja veleprodajnih narudžbi u B2B webshopu Keindl sporta tijekom sezone, pa bi u pojedinim slučajevima odobravali i značajnije popuste, AZTN je u svrhu utvrđivanja stvarnog iznosa popusta odobrenog krajnjem kupcu, analizirao prodajnu cijenu CUBE bicikala iskazanu na računu distributera nakon odobrenog popusta, u odnosu na maloprodajnu cijenu istih bicikala koju im je komunicirao Keindl sport prije početka ili tijekom modelske sezone.

Za svaku modelsku sezonu i distributera, analiziran je ukupan broj prodanih CUBE bicikala u sezoni, broj prodanih CUBE bicikala bez odobrenog popusta ili s popustom u iznosu do 5 posto u sezoni, te broj prodanih CUBE bicikala s odobrenim popustom u iznosu od 10 posto ili više, s obzirom na datum prodaje (prvi dio modelske sezone (jesen/zima) do 15. ožujka i drugi dio modelske sezone nakon 15. ožujka (proljeće/ljeto), uključujući i iduću modelsku sezonu ili sezone).

POJEDINAČNA ANALIZA 15 PREDMETNIH DISTRIBUTERA KEINDL SPORTA

AZTN je analizirao dostavljene račune 15 predmetnih distributera Keindl sporta prema dostavljenim računima i broju prodanih CUBE bicikala krajnjim kupcima u razdoblju od 15. rujna 2013. do 1. svibnja 2018., radi utvrđivanja jesu li se i u kojoj mjeri pojedinačno pridržavali predmetnog sporazuma s Keindl sportom kojim je bilo utvrđeno da se popusti na nove modele CUBE bicikala u sezoni (jesen/zima) ne odobravaju, odnosno da najveći dopušteni iznos popusta na nove modele CUBE bicikala u sezoni iznosi 5 posto.

1. [...]

Dokazi u predmetnom postupku ukazuju na aktivno sudjelovanje navedenog distributera u razotkrivanju ili prijavljivanju Keindl sportu drugih distributera koji bi u pojedinačnim slučajevima odstupili od cjenovne politike Keindl sporta, sporazuma o neodobravanju popusta ili o najvećem dopuštenom iznosu popusta na nove modele CUBE bicikala u sezoni.

Udio 1205 prodanih CUBE bicikala [...] u svim modelskim sezonama 2014, 2015, 2016, 2017 i 2018, u odnosu na 4690 prodanih CUBE bicikala 15 predmetnih distributera Keindl sporta u istom razdoblju, iznosi 25,69 posto.

Analizom računa koje je [...] dostavio o prodanim CUBE biciklima krajnjim kupcima u promatranom razdoblju, utvrđeno je kako ukupni postotak prodanih bicikala bez odobrenog popusta, s popustom u iznosu do 5 posto i s popustom u iznosu od 10 posto ili više u drugom dijelu modelske sezone nakon 15. ožujka, uključujući i iduću modelsku sezonu ili sezone, u odnosu na broj prodanih bicikala u istoj sezoni, varira u pojedinoj modelskoj godini između 91,76 posto (2017) i 100 posto (2014).

U odnosu na 170 CUBE bicikala modelske sezone 2014 koje je [...] prodao, 148 bicikala prodano je bez odobrenog popusta ili s popustom u iznosu do 5 posto i 22 bicikla s odobrenim popustom u iznosu od 10 posto ili više u drugom dijelu modelske sezone nakon 15. ožujka 2014., uključujući i iduću modelsku sezonu ili sezone, iz čega proizlazi da se [...] pridržavao predmetnog sporazuma s Keindl sportom prilikom prodaje svih CUBE bicikala modelske sezone 2014.

U odnosu na 459 CUBE bicikala modelske sezone 2015 koje je [...] prodao, 374 bicikla prodana su bez odobrenog popusta ili s popustom u iznosu do 5 posto i 82 bicikla s odobrenim popustom u iznosu od 10 posto ili više u drugom dijelu modelske sezone nakon 15. ožujka 2015., uključujući i iduću modelsku sezonu ili sezone, iz čega proizlazi da se [...] pridržavao predmetnog sporazuma s Keindl sportom prilikom prodaje 99,34 posto CUBE bicikala modelske sezone 2015.

U odnosu na 262 CUBE bicikla modelske sezone 2016 koje je [...] prodao, 147 bicikala prodano je bez odobrenog popusta ili s popustom u iznosu do 5 posto i 112 bicikala s odobrenim popustom u iznosu od 10 posto ili više u drugom dijelu modelske sezone nakon 15. ožujka 2016., uključujući i iduću modelsku sezonu ili sezone, iz čega proizlazi da se [...] pridržavao predmetnog sporazuma s Keindl sportom prilikom prodaje 98,85 posto CUBE bicikala modelske sezone 2016.

U odnosu na 255 CUBE bicikala modelske sezone 2017 koje je [...] prodao, 162 bicikla prodana su bez odobrenog popusta ili s popustom u iznosu do 5 posto i 72 bicikla s odobrenim popustom u iznosu od 10 posto ili više u drugom dijelu modelske sezone nakon 15. ožujka 2017., uključujući i iduću modelsku sezonu ili sezone, iz čega proizlazi da se [...] pridržavao predmetnog sporazuma s Keindl sportom prilikom prodaje 91,76 posto CUBE bicikala modelske sezone 2017.

Vezano uz 8,24 posto CUBE bicikala modelske sezone 2017 koje je [...] suprotno predmetnom sporazumu s Keindl sportom prodao s popustom u iznosu od 10 posto ili više u prvom dijelu modelske sezone (jesen/zima) prije 15. ožujka 2017., analizom dostavljenih računa utvrđeno je kako je 85 posto navedenih bicikala prodano istom kupcu, [...], sa sjedištem u [...], u pojedinim slučajevima uz odgodu plaćanja i do dvije godine.

U odnosu na 59 CUBE bicikala modelske sezone 2018 koje je [...] prodao do 1. svibnja 2018., 55 bicikala prodano je bez odobrenog popusta ili s popustom u iznosu do 5 posto, a niti jedan bicikl nije prodan s odobrenim popustom u iznosu od 10 posto ili više u drugom dijelu modelske sezone nakon 15. ožujka 2018., iz čega proizlazi da se [...] pridržavao predmetnog sporazuma s Keindl sportom prilikom prodaje 93,22 posto CUBE bicikala modelske sezone 2018.

Promatrajući ukupno sve modelske sezone 2014, 2015, 2016, 2017 i 2018, utvrđeno je da se [...] u velikoj mjeri pridržavao predmetnog sporazuma s Keindl sportom, prilikom prodaje 97,43 posto CUBE bicikala u svim navedenim modelskim sezonama.

2. [...]

Udio 640 prodanih CUBE bicikala [...] u svim modelskim sezonama 2014, 2015, 2016, 2017 i 2018, u odnosu na 4690 prodanih CUBE bicikala 15 predmetnih distributera Keindl sporta u istom razdoblju, iznosi 13,64 posto.

Analizom računa koje je [...] dostavio o prodanim CUBE biciklima krajnjim kupcima u promatranom razdoblju, utvrđeno je kako ukupni postotak prodanih bicikala bez odobrenog popusta, s popustom u iznosu do 5 posto i s popustom u iznosu od 10 posto ili više u drugom dijelu modelske sezone nakon 15. ožujka, uključujući i iduću modelsku sezonu ili sezone, u odnosu na broj prodanih bicikala u istoj sezoni, varira u pojedinoj modelskoj godini između 22,22 posto (2018) i 100 posto (2016).

U odnosu na 245 CUBE bicikala modelske sezone 2014 koje je [...] prodao, 84 bicikla prodana su bez odobrenog popusta ili s popustom u iznosu do 5 posto i 113 bicikala s odobrenim popustom u iznosu od 10 posto ili više u drugom dijelu modelske sezone nakon 15. ožujka 2014., uključujući i iduću modelsku sezonu ili sezone, iz čega proizlazi da se [...] pridržavao predmetnog sporazuma s Keindl sportom prilikom prodaje 80,40 posto CUBE bicikala modelske sezone 2014.

U odnosu na 138 CUBE bicikala modelske sezone 2015 koje je [...] prodao, 57 bicikala prodano je bez odobrenog popusta ili s popustom u iznosu do 5 posto i 29 bicikala s odobrenim popustom u iznosu od 10 posto ili više u drugom dijelu modelske sezone nakon 15. ožujka 2015., uključujući i iduću modelsku sezonu ili sezone, iz čega proizlazi da se [...] pridržavao predmetnog sporazuma s Keindl sportom prilikom prodaje 62,31 posto CUBE bicikala modelske sezone 2015.

U odnosu na 16 CUBE bicikala modelske sezone 2016 koje je [...] prodao, 1 bicikl prodan je bez odobrenog popusta ili s popustom u iznosu do 5 posto i 15 bicikala s odobrenim popustom u iznosu od 10 posto ili više u drugom dijelu modelske sezone nakon 15. ožujka 2016., uključujući i iduću modelsku sezonu ili sezone, iz čega proizlazi da se [...] pridržavao predmetnog sporazuma s Keindl sportom prilikom prodaje svih CUBE bicikala modelske sezone 2016.

U odnosu na 196 CUBE bicikala modelske sezone 2017 koje je [...] prodao, 54 bicikla prodana su bez odobrenog popusta ili s popustom u iznosu do 5 posto i 124 bicikla s odobrenim popustom u iznosu od 10 posto ili više u drugom dijelu modelske sezone nakon 15. ožujka 2017., uključujući i iduću modelsku sezonu ili sezone, iz čega proizlazi da se [...] pridržavao predmetnog sporazuma s Keindl sportom prilikom prodaje 90,81 posto CUBE bicikala modelske sezone 2017.

U odnosu na 45 CUBE bicikala modelske sezone 2018 koje je [...] prodao do 1. svibnja 2018., 10 bicikala prodano je bez odobrenog popusta ili s popustom u iznosu do 5 posto, a preostalih 35 bicikala prodano je s odobrenim popustom u iznosu od 10 posto ili više, svi u 2017., iz čega proizlazi da se [...] pridržavao predmetnog sporazuma s Keindl sportom prilikom prodaje 22,22 posto CUBE bicikala modelske sezone 2018.

Uzimajući u obzir da je AZTN zatražio od distributera Keindl sporta dostavu računa o prodanim biciklima marke CUBE krajnjim kupcima u razdoblju od 15. rujna 2013. do 1. svibnja 2018., na temelju dostavljenih računa [...] proizlazi da navedeni distributer nije prodao niti jedan CUBE bicikl modelske sezone 2018 s odobrenim popustom u iznosu od 10 posto ili više u razdoblju od 1. siječnja 2018. do 1. svibnja 2018., što je u suprotnosti s cjenovnom politikom [...] u prethodnim modelskim godinama, kao i cjenovnom politikom svih drugih distributera Keindl sporta koji su u pravilu samo u drugom dijelu svake modelske sezone, nakon 15. ožujka, odobravali popuste u iznosu od 10 posto ili više na nove modele CUBE bicikala u sezoni.

Promatrajući ukupno sve modelske sezone 2014, 2015, 2016, 2017 i 2018, utvrđeno je da se [...] pridržavao predmetnog sporazuma s Keindl sportom prilikom prodaje 76,09 posto CUBE bicikala u svim navedenim modelskim sezonama.

Prema očitovanju Keindl sporta, iza distributera [...] stoji natjecateljski biciklistički klub i sportski pogon, pa je taj distributer sklon davati velike popuste s obzirom na to da ima i drugi interes od samog obavljanja gospodarske djelatnosti i stjecanja dobiti, u smislu da se voljan i odreći svoje marže samo da namiri svoj drugi sportski cilj, za razliku od nekih drugih trgovaca.

3. [...]

Udio 537 prodanih CUBE bicikala [...] u svim modelskim sezonama 2014, 2015, 2016, 2017 i 2018, u odnosu na 4690 prodanih CUBE bicikala 15 predmetnih distributera Keindl sporta u istom razdoblju, iznosi 11,45 posto.

Analizom računa koje je [...] dostavio o prodanim CUBE biciklima krajnjim kupcima u promatranom razdoblju, utvrđeno je kako ukupni postotak prodanih bicikala bez odobrenog popusta, s popustom u iznosu do 5 posto i s popustom u iznosu od 10 posto ili više u drugom dijelu modelske sezone nakon 15. ožujka, uključujući i iduću modelsku sezonu ili sezone, u odnosu na broj prodanih bicikala u istoj sezoni, varira u pojedinoj modelskoj sezoni između 86,44 posto (2018) i 92,95 posto (2016).

[...] nije dostavio račune o prodanim CUBE biciklima modelske sezone 2014 krajnjim kupcima, dok je u odnosu na CUBE bicikle modelske sezone 2015 dostavio račune o prodana 2 bicikla. Analizom računa utvrđeno je da su oba navedena bicikla prodana u skladu s predmetnim sporazumom kojim je bilo utvrđeno da se popusti na nove modele CUBE bicikala u sezoni (jesen/zima) ne odobravaju, odnosno da najveći dopušteni iznos popusta na nove modele CUBE bicikala u sezoni iznosi 5 posto.

U odnosu na 213 CUBE bicikala modelske sezone 2016 koje je [...] prodao, 106 bicikala prodano je bez odobrenog popusta ili s popustom u iznosu do 5 posto i 92 bicikla s odobrenim popustom u iznosu od 10 posto ili više u drugom dijelu modelske sezone nakon 15. ožujka 2016., uključujući i iduću modelsku sezonu ili sezone, iz čega proizlazi da se [...] pridržavao predmetnog sporazuma s Keindl sportom prilikom prodaje 92,95 posto CUBE bicikala modelske sezone 2016.

U odnosu na 204 CUBE bicikla modelske sezone 2017 koje je [...] prodao, 120 bicikala prodano je bez odobrenog popusta ili s popustom u iznosu do 5 posto i 63 bicikla s odobrenim popustom u iznosu od 10 posto ili više u drugom dijelu modelske sezone nakon 15. ožujka 2017., uključujući i iduću modelsku sezonu ili sezone, iz čega proizlazi da se [...] pridržavao predmetnog sporazuma s Keindl sportom prilikom prodaje 89,70 posto CUBE bicikala modelske sezone 2017.

U odnosu na 118 CUBE bicikala modelske sezone 2018 koje je [...] prodao do 1. svibnja 2018., 93 bicikla prodana su bez odobrenog popusta ili s popustom u iznosu do 5 posto i 9 bicikala s odobrenim popustom u iznosu od 10 posto ili više u drugom dijelu modelske sezone nakon 15. ožujka 2018., iz čega proizlazi da se [...] pridržavao predmetnog sporazuma s Keindl sportom prilikom prodaje 86,44 posto CUBE bicikala modelske sezone 2018.

Promatrajući ukupno sve modelske sezone 2014, 2015, 2016, 2017 i 2018, utvrđeno je da se [...] u velikoj mjeri pridržavao predmetnog sporazuma s Keindl sportom, prilikom prodaje 90,31 posto CUBE bicikala u svim navedenim modelskim sezonama.

4. [...]

Udio 483 prodana CUBE bicikla [...] u svim modelskim sezonama 2014, 2015, 2016, 2017 i 2018, u odnosu na 4690 prodanih CUBE bicikala 15 predmetnih distributera Keindl sporta u istom razdoblju, iznosi 10,29 posto.

Analizom računa koje je [...] dostavio o prodanim CUBE biciklima krajnjim kupcima u promatranom razdoblju, utvrđeno je kako je isti u pravilu formirao svoje maloprodajne cijene CUBE bicikala u iznosu većem od maloprodajnih cijena koje je distributerima komunicirao Keindl sport prije početka ili tijekom sezone, pa je odobravao kupcima i značajnije popuste. U svrhu utvrđivanja stvarnog iznosa popusta odobrenog krajnjem kupcu, AZTN je analizirao prodajnu cijenu CUBE bicikala iskazanu na računu [...] nakon odobrenog popusta, u odnosu na maloprodajnu cijenu iz cjenika Keindl sporta za veleprodajne kupce.

Analizom Računa br. [...], kojega je, između ostalih, Keindl sport dostavio u privitku svojeg očitovanja od 15. listopada 2018. u svrhu dokazivanja svojih navoda o tome da su njegovi distributeri bili slobodni prilikom formiranja prodajne cijene CUBE bicikala, odnosno da su bicikli prodavani i s raznim stopama popustima što, prema mišljenju Keindl sporta, znači da su distributeri bili potpuno slobodni u određivanju svoje maloprodajne cijene, AZTN je utvrdio kako je distributer [...] odobrio krajnjem kupcu 20 posto popusta na cijenu od 4.619,00 kuna za kupnju bicikla CUBE AIM Pro black’n’flashyellow 17 2018., što je iznosilo 3.695,20 kuna za plaćanje. MPC navedenog bicikla prema cjeniku Keindl sporta za veleprodajne kupce »CUBE 2018. HR.xlsx«, iznosila je 3.699,00 kuna. Dakle, navedeni bicikl prodan je uz 0,103 posto popusta u odnosu na maloprodajnu cijenu istog bicikla u cjeniku Keindl sporta za veleprodajne kupce.

Identična praksa [...] da odobrava značajnije popuste na cijene CUBE bicikala koje su prethodno uvećane za iznos popusta u odnosu na MPC istih bicikala iz cjenika Keindl sporta, vidljiva je i na primjeru ponuda podnositelju inicijative u okviru email korespondencije od 28. veljače 2018. za bicikl CUBE Nature EXC blue’n’blue 2018 u iznosu od 5,391.20 kuna (redovna cijena 6,739.00 kuna umanjena za popust od 20 posto) i CUBE Nature PRO bright grey’n’white 2018 u iznosu od 4,695.20 kuna (redovna cijena 5,869.00 kuna umanjena za popust od 20 posto). Ponuđene cijene za navedene CUBE bicikle bile su 0,144 posto i 0,08 posto niže u odnosu na MPC istih bicikala u cjeniku Keindl sporta za veleprodajne kupce.

Analizom računa koje je [...] dostavio o prodanim CUBE biciklima krajnjim kupcima u promatranom razdoblju, utvrđeno je kako ukupni postotak prodanih bicikala bez odobrenog popusta, s popustom u iznosu do 5 posto i s popustom u iznosu od 10 posto ili više u drugom dijelu modelske sezone nakon 15. ožujka, uključujući i iduću modelsku sezonu ili sezone, u odnosu na broj prodanih bicikala u istoj sezoni, varira u pojedinoj modelskoj sezoni između 94 posto (2018) i 99,24 posto (2015).

U odnosu na 105 CUBE bicikala modelske sezone 2014 koje je [...] prodao, 88 bicikala prodano je bez odobrenog popusta ili s popustom u iznosu do 5 posto i 12 bicikala s odobrenim popustom u iznosu od 10 posto ili više u drugom dijelu modelske sezone nakon 15. ožujka 2014., uključujući i iduću modelsku sezonu ili sezone, iz čega proizlazi da se [...] pridržavao predmetnog sporazuma s Keindl sportom prilikom prodaje 95,23 posto CUBE bicikala modelske sezone 2014.

U odnosu na 132 CUBE bicikla modelske sezone 2015 koje je [...] prodao, 118 bicikala prodano je bez odobrenog popusta ili s popustom u iznosu do 5 posto i 13 bicikala s odobrenim popustom u iznosu od 10 posto ili više u drugom dijelu modelske sezone nakon 15. ožujka 2015., uključujući i iduću modelsku sezonu ili sezone, iz čega proizlazi da se [...] pridržavao predmetnog sporazuma s Keindl sportom prilikom prodaje 99,24 posto CUBE bicikala modelske sezone 2015.

U odnosu na 88 CUBE bicikala modelske sezone 2016 koje je [...] prodao, 56 bicikala prodano je bez odobrenog popusta ili s popustom u iznosu do 5 posto i 30 bicikala s odobrenim popustom u iznosu od 10 posto ili više u drugom dijelu modelske sezone nakon 15. ožujka 2016., uključujući i iduću modelsku sezonu ili sezone, iz čega proizlazi da se [...] pridržavao predmetnog sporazuma s Keindl sportom prilikom prodaje 97,72 posto CUBE bicikala modelske sezone 2016.

U odnosu na 108 CUBE bicikala modelske sezone 2017 koje je [...] prodao, 81 bicikl prodan je bez odobrenog popusta ili s popustom u iznosu do 5 posto i 25 bicikala s odobrenim popustom u iznosu od 10 posto ili više u drugom dijelu modelske sezone nakon 15. ožujka 2017., uključujući i iduću modelsku sezonu ili sezone, iz čega proizlazi da se [...] pridržavao predmetnog sporazuma s Keindl sportom prilikom prodaje 98,14 posto CUBE bicikala modelske sezone 2017.

U odnosu na 50 CUBE bicikala modelske sezone 2018 koje je [...] prodao do 1. svibnja 2018., 47 bicikala prodano je bez odobrenog popusta ili s popustom u iznosu do 5 posto, a niti jedan bicikl nije prodan s odobrenim popustom u iznosu od 10 posto ili više u drugom dijelu modelske sezone nakon 15. ožujka 2018., iz čega proizlazi da se [...] pridržavao predmetnog sporazuma s Keindl sportom prilikom prodaje 94 posto CUBE bicikala modelske sezone 2018.

Promatrajući ukupno sve modelske sezone 2014, 2015, 2016, 2017 i 2018, utvrđeno je da se [...] u velikoj mjeri pridržavao predmetnog sporazuma s Keindl sportom, prilikom prodaje 97,30 posto CUBE bicikala u svim navedenim modelskim sezonama.

5. [...]

Udio 404 prodana CUBE bicikla [...] u svim modelskim sezonama 2014, 2015, 2016, 2017 i 2018 od strane ESPA, u odnosu na 4690 prodanih CUBE bicikala 15 predmetnih distributera Keindl sporta u istom razdoblju, iznosi 8,61 posto.

Analizom računa koje je [...] dostavio o prodanim CUBE biciklima krajnjim kupcima u promatranom razdoblju, utvrđeno je kako ukupni postotak prodanih bicikala bez odobrenog popusta, s popustom u iznosu do 5 posto i s popustom u iznosu od 10 posto ili više u drugom dijelu modelske sezone nakon 15. ožujka, uključujući i iduću modelsku sezonu ili sezone, u odnosu na broj prodanih bicikala u istoj sezoni, varira u pojedinoj modelskoj sezoni između 90,90 posto (2018) i 100 posto (2014).

U odnosu na 94 CUBE bicikla modelske sezone 2014 koje je [...] prodao, 54 bicikla prodana su bez odobrenog popusta ili s popustom u iznosu do 5 posto i 40 bicikala s odobrenim popustom u iznosu od 10 posto ili više u drugom dijelu modelske sezone nakon 15. ožujka 2014., uključujući i iduću modelsku sezonu ili sezone, iz čega proizlazi da se [...] pridržavao predmetnog sporazuma s Keindl sportom prilikom prodaje svih CUBE bicikala modelske sezone 2014.

U odnosu na 112 CUBE bicikala modelske sezone 2015 koje je [...] prodao, 76 bicikala prodano je bez odobrenog popusta ili s popustom u iznosu do 5 posto i 35 bicikala s odobrenim popustom u iznosu od 10 posto ili više u drugom dijelu modelske sezone nakon 15. ožujka 2015., uključujući i iduću modelsku sezonu ili sezone, iz čega proizlazi da se [...] pridržavao predmetnog sporazuma s Keindl sportom prilikom prodaje 99,10 posto CUBE bicikala modelske sezone 2015.

U odnosu na 114 CUBE bicikala modelske sezone 2016 koje je [...] prodao, 48 bicikala prodano je bez odobrenog popusta ili s popustom u iznosu do 5 posto i 65 bicikala s odobrenim popustom u iznosu od 10 posto ili više u drugom dijelu modelske sezone nakon 15. ožujka 2016., uključujući i iduću modelsku sezonu ili sezone, iz čega proizlazi da se [...] pridržavao predmetnog sporazuma s Keindl sportom prilikom prodaje 99,12 posto CUBE bicikala modelske sezone 2016.

U odnosu na 73 CUBE bicikla modelske sezone 2017 koje je [...] prodao, 33 bicikla prodana su bez odobrenog popusta ili s popustom u iznosu do 5 posto i 38 bicikala s odobrenim popustom u iznosu od 10 posto ili više u drugom dijelu modelske sezone nakon 15. ožujka 2017., uključujući i iduću modelsku sezonu ili sezone, iz čega proizlazi da se [...] pridržavao predmetnog sporazuma s Keindl sportom prilikom prodaje 97,26 posto CUBE bicikala modelske sezone 2017.

U odnosu na 11 CUBE bicikala modelske sezone 2018 koje je [...] prodao do 1. svibnja 2018., 10 bicikala prodano je bez odobrenog popusta ili s popustom u iznosu do 5 posto, a niti jedan bicikl nije prodan s odobrenim popustom u iznosu od 10 posto ili više u drugom dijelu modelske sezone nakon 15. ožujka 2018., iz čega proizlazi da se [...] pridržavao predmetnog sporazuma s Keindl sportom prilikom prodaje 90,90 posto CUBE bicikala modelske sezone 2018.

Promatrajući ukupno sve modelske sezone 2014, 2015, 2016, 2017 i 2018, utvrđeno je da se [...] u velikoj mjeri pridržavao predmetnog sporazuma s Keindl sportom, prilikom prodaje 98,76 posto CUBE bicikala u svim navedenim modelskim sezonama.

6. [...]

Udio 392 prodana CUBE bicikla distributera [...] u svim modelskim sezonama 2014, 2015, 2016, 2017 i 2018, u odnosu na 4690 prodanih CUBE bicikala 15 predmetnih distributera Keindl sporta u istom razdoblju, iznosi 8,35 posto.

Analizom računa koje je [...] dostavio o prodanim CUBE biciklima krajnjim kupcima u promatranom razdoblju, utvrđeno je kako ukupni postotak prodanih bicikala bez odobrenog popusta, s popustom u iznosu do 5 posto i s popustom u iznosu od 10 posto ili više u drugom dijelu modelske sezone nakon 15. ožujka, uključujući i iduću modelsku sezonu ili sezone, u odnosu na broj prodanih bicikala u istoj sezoni, varira u pojedinoj modelskoj sezoni između 87,5 posto (2015) i 97,29 posto (2016).

U odnosu na 56 CUBE bicikala modelske sezone 2014 koje je [...] prodao, 12 bicikala prodano je bez odobrenog popusta ili s popustom u iznosu do 5 posto i 41 bicikl s odobrenim popustom u iznosu od 10 posto ili više u drugom dijelu modelske sezone nakon 15. ožujka 2014., uključujući i iduću modelsku sezonu ili sezone. Iz navedenog proizlazi da se [...] pridržavao predmetnog sporazuma s Keindl sportom prilikom prodaje 94,64 posto CUBE bicikala modelske sezone 2014.

[...] je prodao 152 CUBE bicikla modelske sezone 2015, od toga 41 bicikl bez odobrenog popusta ili s popustom u iznosu do 5 posto i 92 bicikla s odobrenim popustom u iznosu od 10 posto ili više u drugom dijelu modelske sezone nakon 15. ožujka 2015., uključujući i iduću modelsku sezonu ili sezone, iz čega proizlazi da se [...] pridržavao predmetnog sporazuma s Keindl sportom prilikom prodaje 87,5 posto CUBE bicikala modelske sezone 2015.

U odnosu na 74 CUBE bicikla modelske sezone 2016 koje je [...] prodao, 11 bicikala prodano je bez odobrenog popusta ili s popustom u iznosu do 5 posto i 61 bicikl s odobrenim popustom u iznosu od 10 posto ili više u drugom dijelu modelske sezone nakon 15. ožujka 2016., uključujući i iduću modelsku sezonu ili sezone, iz čega proizlazi da se [...] pridržavao predmetnog sporazuma s Keindl sportom prilikom prodaje 97,29 posto CUBE bicikala modelske sezone 2016.

[...] je prodao 48 CUBE bicikala modelske sezone 2017, od toga 9 bicikala bez odobrenog popusta ili s popustom u iznosu do 5 posto i 33 bicikla s odobrenim popustom u iznosu od 10 posto ili više, u drugom dijelu modelske sezone nakon 15. ožujka 2017., uključujući i iduću modelsku sezonu ili sezone, iz čega proizlazi da se [...] pridržavao predmetnog sporazuma s Keindl sportom prilikom prodaje 87,5 posto CUBE bicikala modelske sezone 2017.

U odnosu na 62 CUBE bicikla modelske sezone 2018 koje je [...] prodao do 1. svibnja 2018., 7 bicikala prodano je bez odobrenog popusta ili s popustom u iznosu do 5 posto i 53 bicikla s odobrenim popustom u iznosu od 10 posto ili više u drugom dijelu modelske sezone nakon 15. ožujka 2018., iz čega proizlazi da se [...] pridržavao predmetnog sporazuma s Keindl sportom prilikom prodaje 96,77 posto CUBE bicikala modelske sezone 2018.

Promatrajući ukupno sve modelske sezone 2014, 2015, 2016, 2017 i 2018, utvrđeno je da se [...] u velikoj mjeri pridržavao predmetnog sporazuma s Keindl sportom, prilikom prodaje 91,83 posto CUBE bicikala u svim navedenim modelskim sezonama.

7. [...]

[...] je ukupno prodao 295 CUBE bicikala u modelskim sezonama 2014, 2015, 2016, 2017 i 2018, što u odnosu na 4690 prodanih CUBE bicikala 15 predmetnih distributera Keindl sporta u istom razdoblju, iznosi 6,29 posto.

Analizom računa koje je [...] dostavio o prodanim CUBE biciklima krajnjim kupcima u promatranom razdoblju, utvrđeno je kako ukupni postotak prodanih bicikala bez odobrenog popusta, s popustom u iznosu do 5 posto i s popustom u iznosu od 10 posto ili više u drugom dijelu modelske sezone nakon 15. ožujka, uključujući i iduću modelsku sezonu ili sezone, u odnosu na broj prodanih bicikala u istoj sezoni, varira u pojedinoj modelskoj sezoni između 93,69 posto (2016) i 100 posto (2015 i 2018).

U odnosu na 48 CUBE bicikala modelske sezone 2014 koje je [...] prodao, 44 bicikla prodana su bez odobrenog popusta ili s popustom u iznosu do 5 posto i 2 bicikla s odobrenim popustom u iznosu od 10 posto ili više u drugom dijelu modelske sezone nakon 15. ožujka 2014., uključujući i iduću modelsku sezonu ili sezone. Iz navedenog proizlazi kako se [...] pridržavao predmetnog sporazuma s Keindl sportom prilikom prodaje 95,83 posto CUBE bicikala modelske sezone 2014.

[...] prodao je 61 CUBE bicikl modelske sezone 2015, od toga 54 bicikla bez odobrenog popusta ili s popustom u iznosu do 5 posto i 7 bicikala s odobrenim popustom u iznosu od 10 posto ili više u drugom dijelu modelske sezone nakon 15. ožujka 2015., uključujući i iduću modelsku sezonu ili sezone, iz čega proizlazi da se [...] pridržavao predmetnog sporazuma s Keindl sportom prilikom prodaje svih CUBE bicikala modelske sezone 2015.

U odnosu na 111 CUBE bicikla modelske sezone 2016 koje je [...] prodao, 39 bicikala prodano je bez odobrenog popusta ili s popustom u iznosu do 5 posto i 65 bicikala s odobrenim popustom u iznosu od 10 posto ili više u drugom dijelu modelske sezone nakon 15. ožujka 2016., uključujući i iduću modelsku sezonu ili sezone, iz čega proizlazi da se [...] pridržavao predmetnog sporazuma s ­Keindl sportom prilikom prodaje 93,69 posto CUBE bicikala modelske sezone 2016.

[...] je prodao 62 CUBE bicikla modelske sezone 2017, od toga 29 bicikala bez odobrenog popusta ili s popustom u iznosu do 5 posto i 31 bicikl s odobrenim popustom u iznosu od 10 posto ili više u drugom dijelu modelske sezone nakon 15. ožujka 2017., uključujući i iduću modelsku sezonu ili sezone, iz čega proizlazi da se [...] pridržavao predmetnog sporazuma s Keindl sportom prilikom prodaje 96,77 posto CUBE bicikala modelske sezone 2017.

U odnosu na 13 CUBE bicikala modelske sezone 2018 koje je [...] prodao do 1. svibnja 2018., svih 13 bicikla prodano je bez odobrenog popusta ili s popustom u iznosu do 5 posto, iz čega proizlazi da se [...] pridržavao predmetnog sporazuma s Keindl sportom prilikom prodaje svih CUBE bicikala modelske sezone 2018.

Promatrajući ukupno sve modelske sezone 2014, 2015, 2016, 2017 i 2018, utvrđeno je da se [...] u velikoj mjeri pridržavao predmetnog sporazuma s Keindl sportom, prilikom prodaje 96,27 posto CUBE bicikala u svim navedenim modelskim sezonama.

8. [...]

Udio 197 prodanih CUBE bicikala distributera [...] u svim modelskim sezonama 2014, 2015, 2016, 2017 i 2018, u odnosu na 4690 prodanih CUBE bicikala 15 predmetnih distributera Keindl sporta u istom razdoblju, iznosi 4,2 posto.

Analizom računa koje je [...] dostavio o prodanim CUBE biciklima krajnjim kupcima u promatranom razdoblju, utvrđeno je kako ukupni postotak prodanih bicikala bez odobrenog popusta, s popustom u iznosu do 5 posto i s popustom u iznosu od 10 posto ili više u drugom dijelu modelske sezone nakon 15. ožujka, uključujući i iduću modelsku sezonu ili sezone, u odnosu na broj prodanih bicikala u istoj sezoni, varira u pojedinoj modelskoj sezoni između 88,88 posto (2016) i 98,14 posto (2017).

[...] je prodao 17 CUBE bicikala modelske sezone 2014, od toga 7 bicikala bez odobrenog popusta ili s popustom u iznosu do 5 posto i 9 bicikala prodanih s odobrenim popustom u iznosu od 10 posto ili više u drugom dijelu modelske sezone nakon 15. ožujka 2014., uključujući i iduću modelsku sezonu ili sezone. Iz navedenog proizlazi kako se [...] pridržavao predmetnog sporazuma s Keindl sportom prilikom prodaje 94,11 posto CUBE bicikala modelske sezone 2014.

U odnosu na 36 CUBE bicikala modelske sezone 2015 koje je [...] prodao, 24 bicikla prodana su bez odobrenog popusta ili s popustom u iznosu do 5 posto i 10 bicikala s odobrenim popustom u iznosu od 10 posto ili više u drugom dijelu modelske sezone nakon 15. ožujka 2015., uključujući i iduću modelsku sezonu ili sezone, iz čega proizlazi da se [...] pridržavao predmetnog sporazuma s Keindl sportom prilikom prodaje 94,44 posto CUBE bicikala modelske sezone 2015.

U odnosu na 27 CUBE bicikla modelske sezone 2016 koje je [...] prodao, 9 bicikala prodano je bez odobrenog popusta ili s popustom u iznosu do 5 posto i 15 bicikala s odobrenim popustom u iznosu od 10 posto ili više u drugom dijelu modelske sezone nakon 15. ožujka 2016., uključujući i iduću modelsku sezonu ili sezone. Iz navedenog proizlazi da se [...] pridržavao predmetnog sporazuma s Keindl sportom prilikom prodaje 88,88 posto CUBE bicikala modelske sezone 2016.

[...] je prodao 108 CUBE bicikla modelske sezone 2017, od toga 81 bicikl bez odobrenog popusta ili s popustom u iznosu do 5 posto i 25 bicikala s odobrenim popustom u iznosu od 10 posto ili više u drugom dijelu modelske sezone nakon 15. ožujka 2017., uključujući i iduću modelsku sezonu ili sezone, iz čega proizlazi da se [...] pridržavao predmetnog sporazuma s Keindl sportom prilikom prodaje 98,14 posto CUBE bicikala modelske sezone 2017.

U odnosu na 9 CUBE bicikala modelske sezone 2018 koje je [...] prodao do 1. svibnja 2018., 7 bicikala prodano je bez odobrenog popusta ili s popustom u iznosu do 5 posto i 1 bicikl s odobrenim popustom u iznosu od 10 posto ili više u drugom dijelu modelske sezone nakon 15. ožujka 2018., iz čega proizlazi da se [...] pridržavao predmetnog sporazuma s Keindl sportom prilikom prodaje 88,88 posto CUBE bicikala modelske sezone 2018.

Promatrajući ukupno sve modelske sezone 2014, 2015, 2016, 2017 i 2018, utvrđeno je da se [...] u velikoj mjeri pridržavao predmetnog sporazuma s Keindl sportom, prilikom prodaje 95,43 posto CUBE bicikala u svim navedenim modelskim sezonama.

9. [...]

[...] je ukupno prodao 152 CUBE bicikla u svim modelskim sezonama 2014, 2015, 2016, 2017 i 2018, što u odnosu na 4690 prodanih CUBE bicikala 15 predmetnih distributera Keindl sporta u istom razdoblju, iznosi 3,24 posto.

Analizom računa koje je [...] dostavio o prodanim CUBE biciklima krajnjim kupcima u promatranom razdoblju, utvrđeno je kako ukupni postotak prodanih bicikala bez odobrenog popusta, s popustom u iznosu do 5 posto i s popustom u iznosu od 10 posto ili više u drugom dijelu modelske sezone nakon 15. ožujka, uključujući i iduću modelsku sezonu ili sezone, u odnosu na broj prodanih bicikala u istoj sezoni, varira u pojedinoj modelskoj sezoni između 87,09 posto (2018) i 100 posto (2014).

U odnosu na 25 CUBE bicikala modelske sezone 2014 koje je [...] prodao, 18 bicikala prodano je bez odobrenog popusta ili s popustom u iznosu do 5 posto i 7 bicikala s odobrenim popustom u iznosu od 10 posto ili više u drugom dijelu modelske sezone nakon 15. ožujka 2014., uključujući i iduću modelsku sezonu ili sezone. Iz navedenog proizlazi kako se [...] pridržavao predmetnog sporazuma s Keindl sportom prilikom prodaje svih CUBE bicikala modelske sezone 2014.

[...] je prodao 32 CUBE bicikla modelske sezone 2015, od toga 31 bicikl bez odobrenog popusta ili s popustom u iznosu do 5 posto, iz čega proizlazi da se [...] pridržavao predmetnog sporazuma s Keindl sportom prilikom prodaje 96,87 posto CUBE bicikala modelske sezone 2015.

U odnosu na 33 CUBE bicikla modelske sezone 2016 koje je [...] prodao, 19 bicikala prodano je bez odobrenog popusta ili s popustom u iznosu do 5 posto i 12 bicikala s odobrenim popustom u iznosu od 10 posto ili više u drugom dijelu modelske sezone nakon 15. ožujka 2016., uključujući i iduću modelsku sezonu ili sezone, iz čega proizlazi da se [...] pridržavao predmetnog sporazuma s Keindl sportom prilikom prodaje 93,93 posto CUBE bicikala modelske sezone 2016.

[...] je prodao 31 CUBE bicikl modelske sezone 2017, od toga 21 bicikl bez odobrenog popusta ili s popustom u iznosu do 5 posto i 6 bicikala s odobrenim popustom u iznosu od 10 posto ili više u drugom dijelu modelske sezone nakon 15. ožujka 2017., uključujući i iduću modelsku sezonu ili sezone, iz čega proizlazi da se [...] pridržavao predmetnog sporazuma s Keindl sportom prilikom prodaje 87,09 posto CUBE bicikala modelske sezone 2017.

U odnosu na 31 CUBE bicikl modelske sezone 2018 koje je [...] prodao do 1. svibnja 2018., 21 bicikl prodan je bez odobrenog popusta ili s popustom u iznosu do 5 posto i 6 bicikala s odobrenim popustom u iznosu od 10 posto ili više u drugom dijelu modelske sezone nakon 15. ožujka 2018, iz čega proizlazi da se [...] pridržavao predmetnog sporazuma s Keindl sportom prilikom prodaje 87,09 posto CUBE bicikala modelske sezone 2018.

Promatrajući ukupno sve modelske sezone 2014, 2015, 2016, 2017 i 2018, utvrđeno je da se [...] u velikoj mjeri pridržavao predmetnog sporazuma s Keindl sportom, prilikom prodaje 92,76 posto CUBE bicikala u svim navedenim modelskim sezonama.

10. [...]

Udio 139 prodanih CUBE bicikala [...] u svim modelskim sezonama 2014, 2015, 2016, 2017 i 2018, u odnosu na 4690 prodanih CUBE bicikala 15 predmetnih distributera Keindl sporta u istom razdoblju, iznosi 2,96 posto.

Analizom računa koje je [...] dostavio o prodanim CUBE biciklima krajnjim kupcima u promatranom razdoblju, utvrđeno je kako ukupni postotak prodanih bicikala bez odobrenog popusta, s popustom u iznosu do 5 posto i s popustom u iznosu od 10 posto ili više u drugom dijelu modelske sezone nakon 15. ožujka, uključujući i iduću modelsku sezonu ili sezone, u odnosu na broj prodanih bicikala u istoj sezoni, varira u pojedinoj modelskoj sezoni između 71,42 posto (2018) i 100 posto (2015, 2016 i 2017).

U odnosu na 40 CUBE bicikala modelske sezone 2014 koje je [...] prodao, 34 bicikla prodana su bez odobrenog popusta ili s popustom u iznosu do 5 posto i 5 bicikala s odobrenim popustom u iznosu od 10 posto ili više u drugom dijelu modelske sezone nakon 15. ožujka 2014., uključujući i iduću modelsku sezonu ili sezone. Iz navedenog proizlazi kako se [...] pridržavao predmetnog sporazuma s Keindl sportom prilikom prodaje 97,5 posto CUBE bicikala modelske sezone 2014.

[...] je prodao 36 CUBE bicikala modelske sezone 2015, od toga 27 bicikala bez odobrenog popusta ili s popustom u iznosu do 5 posto i 9 bicikala s odobrenim popustom u iznosu od 10 posto ili više u drugom dijelu modelske sezone nakon 15. ožujka 2015., uključujući i iduću modelsku sezonu ili sezone. Iz navedenog proizlazi kako se [...] pridržavao predmetnog sporazuma s Keindl sportom prilikom prodaje svih CUBE bicikala modelske sezone 2015.

U odnosu na 22 CUBE bicikla modelske sezone 2016 koje je [...] prodao, 16 bicikala prodano je bez odobrenog popusta ili s popustom u iznosu do 5 posto i 6 bicikala s odobrenim popustom u iznosu od 10 posto ili više u drugom dijelu modelske sezone nakon 15. ožujka 2016., uključujući i iduću modelsku sezonu ili sezone. Iz navedenog proizlazi kako se [...] pridržavao predmetnog sporazuma s Keindl sportom prilikom prodaje svih CUBE bicikala modelske sezone 2016.

[...] je prodao 34 CUBE bicikla modelske sezone 2017, od toga 25 bicikala bez odobrenog popusta ili s popustom u iznosu do 5 posto i 9 bicikala s odobrenim popustom u iznosu od 10 posto ili više u drugom dijelu modelske sezone nakon 15. ožujka 2017., uključujući i iduću modelsku sezonu ili sezone, iz čega proizlazi kako se [...] pridržavao predmetnog sporazuma s Keindl sportom prilikom prodaje svih CUBE bicikala modelske sezone 2017.

U odnosu na 7 CUBE bicikala modelske sezone 2018 koje je [...] prodao do 1. svibnja 2018., 5 bicikala prodano je bez odobrenog popusta ili s popustom u iznosu do 5 posto, iz čega proizlazi kako se [...] pridržavao predmetnog sporazuma s Keindl sportom prilikom prodaje 71,42 posto CUBE bicikala modelske sezone 2018.

Promatrajući ukupno sve modelske sezone 2014, 2015, 2016, 2017 i 2018, utvrđeno je da se [...] u velikoj mjeri pridržavao predmetnog sporazuma s Keindl sportom, prilikom prodaje 97,84 posto CUBE bicikala u svim navedenim modelskim sezonama.

11. [...]

[...] je ukupno prodao 101 CUBE bicikl u svim modelskim sezonama 2014, 2015, 2016, 2017 i 2018, što u odnosu na 4690 prodanih CUBE bicikala 15 predmetnih distributera Keindl sporta u istom razdoblju, iznosi 2,15 posto.

Analizom računa koje je [...] dostavio o prodanim CUBE biciklima krajnjim kupcima u promatranom razdoblju, utvrđeno je kako ukupni postotak prodanih bicikala bez odobrenog popusta, s popustom u iznosu do 5 posto i s popustom u iznosu od 10 posto ili više u drugom dijelu modelske sezone nakon 15. ožujka, uključujući i iduću modelsku sezonu ili sezone, u odnosu na broj prodanih bicikala u istoj sezoni, iznosi 100 posto u svakoj modelskoj sezoni 2014, 2015, 206, 2017 i 2018.

U odnosu na 1 CUBE bicikl modelske sezone 2014 koji je [...] prodao, analizom je utvrđeno kako je isti bicikl prodan bez odobrenog popusta ili s popustom u iznosu do 5 posto, iz čega proizlazi kako se [...] pridržavao predmetnog sporazuma s Keindl sportom prilikom prodaje navedenog CUBE bicikla modelske sezone 2014.

[...] je prodao 39 CUBE bicikala modelske sezone 2015, od toga 37 bicikala bez odobrenog popusta ili s popustom u iznosu do 5 posto i 2 bicikla s odobrenim popustom u iznosu od 10 posto ili više u drugom dijelu modelske sezone nakon 15. ožujka 2015., uključujući i iduću modelsku sezonu ili sezone. Iz navedenog proizlazi kako se [...] u pridržavao predmetnog sporazuma s Keindl sportom prilikom prodaje svih CUBE bicikala modelske sezone 2015.

U odnosu na 33 CUBE bicikla modelske sezone 2016 koje je [...] prodao, 17 bicikala prodano je bez odobrenog popusta ili s popustom u iznosu do 5 posto i 16 bicikala s odobrenim popustom u iznosu od 10 posto ili više u drugom dijelu modelske sezone nakon 15. ožujka 2016., uključujući i iduću modelsku sezonu ili sezone. Iz navedenog proizlazi kako se [...] pridržavao predmetnog sporazuma s Keindl sportom prilikom prodaje svih CUBE bicikala modelske sezone 2016.

[...] je prodao 15 CUBE bicikala modelske sezone 2017, od toga 11 bicikala bez odobrenog popusta ili s popustom u iznosu do 5 posto i 4 CUBE bicikla s odobrenim popustom u iznosu od 10 posto ili više u drugom dijelu modelske sezone nakon 15. ožujka 2017., uključujući i iduću modelsku sezonu ili sezone, iz čega proizlazi kako se [...] pridržavao predmetnog sporazuma s Keindl sportom prilikom prodaje svih CUBE bicikala modelske sezone 2017.

U odnosu na 13 CUBE bicikala modelske sezone 2018 koje je [...] prodao do 1. svibnja 2018., svih 13 bicikala prodano je bez odobrenog popusta ili s popustom u iznosu do 5 posto, iz čega proizlazi kako se [...] pridržavao predmetnog sporazuma s Keindl sportom prilikom prodaje svih CUBE bicikala modelske sezone 2018.

Promatrajući ukupno sve modelske sezone 2014, 2015, 2016, 2017 i 2018, utvrđeno je da se [...] u potpunosti pridržavao predmetnog sporazuma s Keindl sportom, prilikom prodaje svih CUBE bicikala u svim navedenim modelskim sezonama.

12. [...]

Distributer [...] dostavio je račune o prodaji CUBE bicikala samo za modelske sezone 2017 i 2018.

Analizom računa koje je [...] dostavio o prodanim CUBE biciklima krajnjim kupcima u promatranom razdoblju, utvrđeno je kako ukupni postotak prodanih bicikala bez odobrenog popusta, s popustom u iznosu do 5 posto i s popustom u iznosu od 10 posto ili više u drugom dijelu modelske sezone nakon 15. ožujka, uključujući i iduću modelsku sezonu ili sezone, u odnosu na broj prodanih bicikala u istoj sezoni, varira u pojedinoj modelskoj sezoni između 97,77 posto (2017) i 100 posto (2018).

U odnosu na 45 CUBE bicikala modelske sezone 2017 koje je [...] prodao, 20 bicikala prodano je bez odobrenog popusta ili s popustom u iznosu do 5 posto i 24 bicikla s odobrenim popustom u iznosu od 10 posto ili više u drugom dijelu modelske sezone nakon 15. ožujka 2017., uključujući i iduću modelsku sezonu ili sezone, iz čega proizlazi kako se [...] pridržavao predmetnog sporazuma s Keindl sportom prilikom prodaje 97,77 posto CUBE bicikala modelske sezone 2017.

U odnosu na 39 CUBE bicikala modelske sezone 2018 koje je [...] prodao do 1. svibnja 2018., 6 bicikala prodano je bez odobrenog popusta ili s popustom u iznosu do 5 posto i 33 bicikla s odobrenim popustom u iznosu od 10 posto ili više u drugom dijelu modelske sezone nakon 15. ožujka 2018., iz čega proizlazi kako se [...] pridržavao predmetnog sporazuma s Keindl sportom prilikom prodaje svih CUBE bicikala modelske sezone 2018.

Promatrajući ukupno modelske sezone 2017 i 2018, utvrđeno je da se [...] u velikoj mjeri pridržavao predmetnog sporazuma s Keindl sportom, prilikom prodaje 98,81 posto CUBE bicikala u navedenim modelskim sezonama.

13. [...]

Distributer [...] dostavio je račune o prodaji CUBE bicikala samo za modelske sezone 2017 i 2018.

Analizom računa koje je [...] dostavio o prodanim CUBE biciklima krajnjim kupcima u promatranom razdoblju, utvrđeno je kako ukupni postotak prodanih bicikala bez odobrenog popusta, s popustom u iznosu do 5 posto i s popustom u iznosu od 10 posto ili više u drugom dijelu modelske sezone nakon 15. ožujka, uključujući i iduću modelsku sezonu ili sezone, u odnosu na broj prodanih bicikala u istoj sezoni, varira u pojedinoj modelskoj sezoni između 92,3 posto (2017) i 92,86 posto (2018).

U odnosu na 13 CUBE bicikala modelske sezone 2017 koje je [...] prodao, 3 bicikla prodana su bez odobrenog popusta ili s popustom u iznosu do 5 posto i 9 bicikala s odobrenim popustom u iznosu od 10 posto ili više u drugom dijelu modelske sezone nakon 15. ožujka 2017., uključujući i iduću modelsku sezonu ili sezone, iz čega proizlazi kako se [...] pridržavao predmetnog sporazuma s Keindl sportom prilikom prodaje 92,3 posto CUBE bicikala modelske sezone 2017.

U odnosu na 14 CUBE bicikala modelske sezone 2018 koje je [...] prodao do 1. svibnja 2018., 3 bicikla prodana su bez odobrenog popusta ili s popustom u iznosu do 5 posto i 10 bicikala s odobrenim popustom u iznosu od 10 posto ili više u drugom dijelu modelske sezone nakon 15. ožujka 2018., iz čega proizlazi kako se [...] pridržavao predmetnog sporazuma s Keindl sportom prilikom prodaje 92,86 posto CUBE bicikala modelske sezone 2018.

Promatrajući ukupno modelske sezone 2017 i 2018, utvrđeno je da se [...] u velikoj mjeri pridržavao predmetnog sporazuma s Keindl sportom, prilikom prodaje 92,59 posto CUBE bicikala u navedenim modelskim sezonama.

14. [...]

Distributer [...] dostavio je račune o prodaji CUBE bicikala samo za modelske sezone 2017 i 2018.

Analizom računa koje je [...] dostavio o prodanim CUBE biciklima krajnjim kupcima u promatranom razdoblju, utvrđeno je kako ukupni postotak prodanih bicikala bez odobrenog popusta, s popustom u iznosu do 5 posto i s popustom u iznosu od 10 posto ili više u drugom dijelu modelske sezone nakon 15. ožujka, uključujući i iduću modelsku sezonu ili sezone, u odnosu na broj prodanih bicikala u istoj sezoni, iznosi 100 posto u obje modelske sezone 2017 i 2018.

[...] prodao je 16 CUBE bicikala modelske sezone 2017, od toga 11 bicikala bez odobrenog popusta ili s popustom u iznosu do 5 posto i 5 bicikala s odobrenim popustom u iznosu od 10 posto ili više u drugom dijelu modelske sezone nakon 15. ožujka 2017., uključujući i iduću modelsku sezonu ili sezone, iz čega proizlazi kako se [...] pridržavao predmetnog sporazuma s Keindl sportom prilikom prodaje svih CUBE bicikala modelske sezone 2017.

U odnosu na 9 CUBE bicikala modelske sezone 2018 koje je [...] prodao do 1. svibnja 2018., 7 bicikala prodano je bez odobrenog popusta ili s popustom u iznosu do 5 posto i 2 bicikla s odobrenim popustom u iznosu od 10 posto ili više u drugom dijelu modelske sezone nakon 15. ožujka 2018., iz čega proizlazi kako se [...] pridržavao predmetnog sporazuma s Keindl sportom prilikom prodaje svih CUBE bicikala modelske sezone 2018.

Promatrajući ukupno modelske sezone 2017 i 2018, utvrđeno je da se [...] u potpunosti pridržavao predmetnog sporazuma s Keindl sportom, prilikom prodaje svih CUBE bicikala u navedenim modelskim sezonama.

15. [...]

Distributer [...] dostavio je račune o prodaji CUBE bicikala samo za modelske sezone 2017 i 2018.

Analizom računa koje je [...] dostavio o prodanim CUBE biciklima krajnjim kupcima u promatranom razdoblju, utvrđeno je kako ukupni postotak prodanih bicikala bez odobrenog popusta, s popustom u iznosu do 5 posto i s popustom u iznosu od 10 posto ili više u drugom dijelu modelske sezone nakon 15. ožujka, uključujući i iduću modelsku sezonu ili sezone, u odnosu na broj prodanih bicikala u istoj sezoni, varira u pojedinoj modelskoj sezoni između 83,33 posto (2018) i 100 posto (2017).

[...] prodao je 3 CUBE bicikla modelske sezone 2017, od toga 1 bicikl bez odobrenog popusta ili s popustom u iznosu do 5 posto i 2 bicikla s odobrenim popustom u iznosu od 10 posto ili više u drugom dijelu modelske sezone nakon 15. ožujka 2017., uključujući i iduću modelsku sezonu ili sezone, iz čega proizlazi kako se [...] pridržavao predmetnog sporazuma s Keindl sportom prilikom prodaje svih CUBE bicikala modelske sezone 2017.

U odnosu na 6 CUBE bicikala modelske sezone 2018 koje je [...] prodao do 1. svibnja 2018., 5 bicikala prodano je bez odobrenog popusta ili s popustom u iznosu do 5 posto, iz čega proizlazi kako se [...] pridržavao predmetnog sporazuma s Keindl sportom prilikom prodaje 83,33 posto CUBE bicikala modelske sezone 2018.

Promatrajući ukupno modelske sezone 2017 i 2018, utvrđeno je kako se [...] u velikoj mjeri pridržavao predmetnog sporazuma s Keindl sportom, prilikom prodaje 88,88 posto CUBE bicikala u navedenim modelskim sezonama.

U nastavku se navode rezultati skupne analize za pojedinu i sve modelske sezone 2014, 2015, 2016, 2017 i 2018. na temelju dostavljenih računa 15 predmetnih distributera Keindl sporta.

MODELSKA SEZONA 2014

AZTN je analizirao prodajne cijene 801 CUBE bicikla modelske sezone 2014 iskazane na računima koje su u predmetnom postupku dostavili distributeri [...], [...], [...], [...], [...], [...], [...], [...], [...] i [...].

Prodaja CUBE bicikala modelske sezone 2014 bez odobrenog popusta, s popustom u iznosu do 5 posto i s popustom u iznosu od 10 posto ili više u drugom dijelu modelske sezone nakon 15. ožujka 2014., uključujući i iduću modelsku sezonu ili sezone, odnosno pridržavanje predmetnog sporazuma Keindl sporta i njegovih distributera, utvrđeno je kod 741 prodanog CUBE bicikla, što predstavlja 92,5 posto ukupno prodanih CUBE bicikala modelske sezone 2014 od strane svih navedenih distributera.

80,7 posto odnosno 251 od 311 CUBE bicikala modelske sezone 2014 prodanih s odobrenim popustom u iznosu od 10 posto ili više, prodano je u drugom dijelu modelske sezone nakon 15. ožujka 2014., uključujući i iduću modelsku sezonu ili sezone.

MODELSKA SEZONA 2015

AZTN je analizirao prodajne cijene 1199 CUBE bicikala modelske sezone 2015 iskazane na računima koje su u predmetnom postupku dostavili distributeri [...], [...], [...], [...], [...], [...], [...], [...], [...], [...] i [...].

Prodaja CUBE bicikala modelske sezone 2015 bez odobrenog popusta, s popustom u iznosu do 5 posto i s popustom u iznosu od 10 posto ili više u drugom dijelu modelske sezone nakon 15. ožujka 2015., uključujući i iduću modelsku sezonu ili sezone, odnosno pridržavanje predmetnog sporazuma Keindl sporta i njegovih distributera, utvrđeno je kod 1120 prodanih CUBE bicikala, što predstavlja 93,41 posto ukupno prodanih CUBE bicikala modelske sezone 2015 od strane svih navedenih distributera.

77,99 posto odnosno 280 od 359 CUBE bicikala modelske sezone 2015 prodanih s odobrenim popustom u iznosu od 10 posto ili više, prodano je u drugom dijelu modelske sezone nakon 15. ožujka 2015., uključujući i iduću modelsku sezonu ili sezone.

MODELSKA SEZONA 2016

AZTN je analizirao prodajne cijene 993 CUBE bicikla modelske sezone 2016 iskazane na računima koje su u predmetnom postupku dostavili distributeri [...], [...], [...], [...], [...], [...], [...], [...], [...], [...] i [...].

Prodaja CUBE bicikala modelske sezone 2016 bez odobrenog popusta, s popustom u iznosu do 5 posto i s popustom u iznosu od 10 posto ili više u drugom dijelu modelske sezone nakon 15. ožujka 2016., uključujući i iduću modelsku sezonu ili sezone, odnosno pridržavanje predmetnog sporazuma Keindl sporta i njegovih distributera, utvrđeno je kod 958 prodanih CUBE bicikala, što predstavlja 96,47 posto ukupno prodanih CUBE bicikala modelske sezone 2016 od strane svih navedenih distributera.

93,32 posto odnosno 489 od 524 CUBE bicikla modelske sezone 2016 prodanih s odobrenim popustom u iznosu od 10 posto ili više, prodano je u drugom dijelu modelske sezone nakon 15. ožujka 2016., uključujući i iduću modelsku sezonu ili sezone.

MODELSKA SEZONA 2017

AZTN je analizirao prodajne cijene 1211 CUBE bicikala modelske sezone 2017 iskazane na računima koje su u predmetnom postupku dostavili svih 15 predmetnih distributera ([...], [...], [...], [...], [...], [...], [...], [...], [...], [...], [...], [...], [...], [...] i [...]).

Prodaja CUBE bicikala modelske sezone 2017 bez odobrenog popusta, s popustom u iznosu do 5 posto i s popustom u iznosu od 10 posto ili više u drugom dijelu modelske sezone nakon 15. ožujka 2017., uključujući i iduću modelsku sezonu ili sezone, odnosno pridržavanje predmetnog sporazuma Keindl sporta i njegovih distributera, utvrđeno je kod 1131 prodanog CUBE bicikla, što predstavlja 93,39 posto ukupno prodanih CUBE bicikala modelske sezone 2017 od strane svih navedenih distributera.

85,45 posto odnosno 470 od 550 CUBE bicikala modelske sezone 2017 prodanih s odobrenim popustom u iznosu od 10 posto ili više, prodano je u drugom dijelu modelske sezone nakon 15. ožujka 2017., uključujući i iduću modelsku sezonu ili sezone.

MODELSKA SEZONA 2018

AZTN je analizirao prodajne cijene 486 CUBE bicikala modelske sezone 2018 iskazane na računima koje su u predmetnom postupku dostavili svih 15 predmetnih distributera ([...], [...], [...], [...], [...], [...], [...], [...], [...], [...], [...], [...], [...], [...] i [...]).

Prodaja CUBE bicikala modelske sezone 2018 bez odobrenog popusta, s popustom u iznosu do 5 posto i s popustom u iznosu od 10 posto ili više u drugom dijelu modelske sezone nakon 15. ožujka 2018., odnosno pridržavanje predmetnog sporazuma Keindl sporta i njegovih distributera, utvrđeno je kod 416 prodanih CUBE bicikala, što predstavlja 85,59 ukupno prodanih CUBE bicikala modelske sezone 2018 od strane svih navedenih distributera do 1. svibnja 2018.

Budući da je AZTN zatražio od predmetnih distributera Keindl sporta dostavu računa o prodanim CUBE biciklima u razdoblju od 15. rujna 2013. do 1. svibnja 2018., analizom nisu obuhvaćeni i CUBE bicikli modelske sezone 2018 prodani nakon 1. svibnja 2018. i u idućoj modelskoj sezoni ili sezonama.

MODELSKE SEZONE 2014, 2015, 2016, 2017 I 2018

Analizom dostavljenih računa o broju prodanih CUBE bicikala, prodanih CUBE bicikala bez odobrenog popusta ili s popustom u iznosu do 5 posto u sezoni, te prodanih CUBE bicikala s odobrenim popustom u iznosu od 10 posto ili više, promatranih ukupno u svim modelskim sezonama 2014, 2015, 2016, 2017 i 2018 za svakog pojedinog distributera, utvrđeno je u velikoj mjeri pridržavanje predmetnog sporazuma s Keindl sportom od strane 13 distributera ([...], [...], [...], [...], [...], [...], [...], [...], [...], [...], [...], [...] i [...]), u 90 do 100 posto ukupno prodanih CUBE bicikala u navedenim modelskim sezonama svakog od navedenih 13 distributera.

Udjel 4041 prodanog CUBE bicikla svih navedenih 13 distributera u modelskim sezonama 2014, 2015, 2016, 2017 i 2018, u odnosu na 4690 prodanih CUBE bicikala svih 15 predmetnih distributera u istom razdoblju, iznosi 86,16 posto.

Pridržavanje predmetnog sporazuma utvrđeno je i od strane distributera [...], u 88,88 posto odnosno 8 od 9 CUBE bicikala koje je ukupno prodao u modelskim sezonama 2017 i 2018.

Pridržavanje predmetnog sporazuma utvrđeno je i od strane distributera [...], u 76,09 posto odnosno 487 od 640 CUBE bicikala koje je ukupno prodao u modelskim sezonama 2014, 2015, 2016, 2017 i 2018. Prema očitovanju Keindl sporta, iza distributera [...] stoji natjecateljski biciklistički klub i sportski pogon, pa je taj distributer sklon davati velike popuste s obzirom na to da ima i drugi interes od samog obavljanja gospodarske djelatnosti i stjecanja dobiti, u smislu da se voljan i odreći svoje marže samo da namiri svoj drugi sportski cilj, za razliku od nekih drugih trgovaca.

Udjel 640 prodanih CUBE bicikala [...] u svim modelskim sezonama 2014, 2015, 2016, 2017 i 2018, u odnosu na 4690 prodanih CUBE bicikala svih 15 predmetnih distributera u istom razdoblju, iznosi 13,64 posto.

Od ukupnog broja 4690 prodanih CUBE bicikala svih 15 predmetnih distributera ([...], [...], [...], [...], [...], [...], [...], [...], [...], [...], [...], [...], [...], [...] i [...]) u svim modelskim sezonama 2014, 2015, 2016, 2017 i 2018, 4366 prodanih CUBE bicikala ili 93,09 posto bilo je obuhvaćeno predmetnim sporazumom Keindl sporta i navedenih distributera.

8.2.2.3. Prijava distributera koji bi u pojedinačnim slučajevima odstupali od sporazuma

Dokazi koji u konkretnom slučaju ukazuju na izravno sudjelovanje i doprinos predmetnih distributera Keindl sporta u provedbi njegove poslovne politike utvrđivanja preprodajnih cijena CUBE bicikala u praksi, na način da su razotkrivali ili prijavljivali Keindl sportu distributere koji bi u pojedinačnim slučajevima odstupili od cjenovne politike Keindl sporta, sporazuma o neodobravanju popusta ili o najvećem dopuštenom iznosu popusta na nove modele CUBE bicikala u sezoni:

Datum: 24.06.2014. 10:11:43

Pošiljatelj: [...]

Primatelj: [...]@keindl-sport.com>

Privitak: Screenshot\_2014-06-24-10-10-11.png (AZTN: pretponuda distributera [...] od 23.06.2014. za bicikl Cube Analog 27.5 Black N Grey N Green 20" na iznos od 4.369,05 kuna uz popust od 183,96 kuna)

Subjekt: Popust

Datum: 28.05.2014. 10:17

Pošiljatelj: [...]

Primatelj: [...]

Privitak: fotografija.PNG, fotografija(1).PNG, fotografija-1.PNG, fotografija(2).PNG

Subjekt: Prijava nedozvoljenih popusta

[...] pozdrav,

kupac trazenih bicikli je trazio 5% a prodavatelj mu je dao odmah 7%.

Razgovor kupca:

[...]: »Hvala lipa na odg. U [...] ne daju nikakakav popust na cube nego nekakve poklone..mene zanima cube analog 29 i cube attention 29. Nasao sam vas i ducan [...] i oni su mi dali cijenu Analog je 4463,07kn, Attention 5021,07,nulti servis plus besplatna dostava.

Kraj teksta od kupca.

Zatrazio sam od njega da mi posalje ponudu na email kako bismo imali dokaz za to. A njemu dati dodatnih 5 % jer je covjek dao dokaz. Na taj nacin smo dosli do ovog saznanja.

Dokazi su u prilogu.

Datum: 11.01.2018. 11:48 AM

Pošiljatelj: [...]

Primatelj: [...]; [...]; Keindl sport – prodaja1

Subjekt: Prodaja bicikli preko klubova

Dragi [...] i [...],

Prodaja za 2018 nije ni krenula a već imamo »probleme« Moj prijedlog je da tome treba stati na kraj jer od takvog načina poslovanja nemamo korisiti ni ja ni [...]. Ovaj bicikl Cube Aim Race nam je bio rezerviran unazad dva dana za kupca da bi nas isti jutros nazvao te odustao od rezervacije jer će kako on kaže, citiram ga: negdi u [...] isti takav bicikl uzeti preko prijatelja na klub i dobiti povoljnije. Napominjem da je bicikl 2018 g ne 2017 g te da je u cjenovnom rangu ispod 5000 kn. Ovo nije prvi slučaj i ovog je već bilo poprilično u 2017 g. Zbog takvog poslovanja mi kao dućan gubimo kupce jer se isti odluče proći povoljnije. Kupac profitira a mi trgovci tu gubimo zaradu na toj bicikli. Da ne idem sad u detalje napisao sam što je problem pa molim vaš odgovor i rješenje istog.

Datum: 01.06.2018. 09:54:26

Pošiljatelj: [...]

Primatelj: [...]

Privitak:

Subjekt: Agencija za zaštitu tržišnog natjecanja (trag razgovora)

[...] pozdrav,

U prilogu je screenshot razgovora sa Z.

Kako nam se eventualni kupac Z. nije javljao desetak dana mislio sam da je dobio povoljniju ponudu negdje drugdje (što se znalo događati, zbog tog problema sam te kontaktirao u par navrata) te sam napisao [...] da mu pošalje email da li se odlučio. Na taj način sam od njega pokušao izvući informaciju ako je kupio bicikl gdje je to obavio i koji je popust dobio.

Sav trag razgovora je u prilogu.

Datum: 16.11.2017. 14:38:40

Pošiljatelj: Keindl sport – prodaja prodaja@keindl-sport.hr

Primatelj: [...]; [...]

Subjekt: RE: Cube popusti

…Iskreno imali smo informacije da neki trgovci uz bicikle kupcu izađu u susret uz poklon besplatnog servisa ili popusta na neki dio dodatne opreme, no još nismo imali informaciju da se odobravaju popusti na nove modele što strogo osuđujemo zbog ranije navedenog dogovora i zahvaljujemo sto ste nam javili za taj problem.

Još jednom ćemo nastupiti prema navedenim partnerima i osuditi takve postupke jer smatramo da uz dobru pocetnu cijenu stvarno nema potrebe za dodatnim popustima, već da svi zajedno trebamo držati cijene radi maksimiziranja profita te držanja Cube branda na nivou kakvom zaslužuje.

Dokazi koji u konkretnom slučaju ukazuju na nastup Keindl sporta prema prijavljenim distributerima koji su u pojedinačnim slučajevima odstupili od sporazuma o neodobravanju popusta ili o najvećem dopuštenom iznosu popusta na nove modele CUBE bicikala u sezoni:

Datum: 17.06.2014. 10:10:54

Pošiljatelj: [...]<prodaja1@keindl-sport.com>

Primatelj: [...]

Subjekt: Fwd: FW: Prijava nedozvoljenih popusta

Datum: 28.05.2014. 10:17

Pošiljatelj: [...]

Primatelj: [...]

Privitak: fotografija.PNG, fotografija(1).PNG, fotografija-1.PNG, fotografija(2).PNG

Subjekt: Prijava nedozvoljenih popusta

[...] pozdrav,

kupac trazenih bicikli je trazio 5% a prodavatelj mu je dao odmah 7%.

Razgovor kupca:

[...]: »Hvala lipa na odg. U [...] ne daju nikakakav popust na cube nego nekakve poklone..mene zanima cube analog 29 i cube attention 29. Nasao sam vas i ducan [...] i oni su mi dali cijenu Analog je 4463,07kn, Attention 5021,07,nulti servis plus besplatna dostava.

Kraj teksta od kupca.

Zatrazio sam od njega da mi posalje ponudu na email kako bismo imali dokaz za to. A njemu dati dodatnih 5 % jer je covjek dao dokaz. Na taj nacin smo dosli do ovog saznanja.

Dokazi su u prilogu.

Datum: 17.06.2014. 10:09:14

Pošiljatelj: [...] <prodaja1@keindl-sport.com>

Primatelj: [...]

Subjekt: Fwd: FW: Cube akcija

From: [...]

Sent: Monday, June 02, 2014 2:54 PM

To: [...] Keindl

Subject: Fwd: Cube akcija

--------- – Forwarded message ----------

From: [...]

Date: 2014-06-02 13:48 GMT+02:00

Subject: Fwd: Cube akcija

To: [...]

Evo ja sam im poslao poruku sa drugog broja mob.i sa drugog maila i trazio sam ponudu za cube attention 29 i cube acid 29 i evo vam prosljedija mail..

Poslano s mog iPhone uređaja

Počni prosljeđenu poruku:

Od: [...]

Datum: 2. lipnja 2014. 13:43:34 CEST

Za: [...]

Predmet: Fwd: Cube akcija?

Poslano s mog iPhone uređaja

Počni prosljeđenu poruku:

Od: [...]

Datum: 2. lipnja 2014. u 13:36:18 CEST

Za: [...]

Predmet: Re: Cube akcija?

Poštovani

Cube ATTENTION SL 29" 2014 Vas na gotovinsko plaćanje ispada 5.672,07kn

A Cube ACID 29" 6416.07kn

Iako gore navedena komunikacija putem elektroničke pošte ne sadrži nikakve prijetnje Keindl sporta prema distributeru u smislu kazne, odgode ili suspenzije isporuke ili raskida ugovora, ista predstavlja određeno upozorenje distributeru zbog nepostupanja u skladu s cjenovnom politikom Keindl sporta, s ciljem sprječavanja budućeg takvog ponašanja istog distributera.

8.3. Vrsta predmetnog sporazuma

Na temelju prikupljenih dokaza i utvrđenih činjenica u predmetnom postupku, utvrđeno je postojanje zabranjenog vertikalnog sporazuma između Keindl sporta i njegovih 15 predmetnih distributera na području RH koji sadrži teško ograničenje tržišnog natjecanja, odnosno ograničavanje prava kupca da slobodno određuje prodajnu cijenu proizvoda.

Keindl sport i njegovi distributeri ne djeluju na istoj razini proizvodnje odnosno distribucije, pa je stoga u konkretnom slučaju trebalo primijeniti propise o zaštiti tržišnog natjecanja koji uređuju vertikalne sporazume.

Uredbom o vertikalnim sporazumima određuju se uvjeti koje vertikalni sporazumi između poduzetnika moraju sadržavati, te ograničenja ili uvjeti koje takvi sporazumi ne smiju sadržavati kako bi se mogli skupno izuzeti od opće zabrane iz članka 8. stavka 1. ZZTN-a.

U smislu navedene Uredbe, pojedini pojmovi imaju sljedeće značenje:

– vertikalni sporazum je ugovor, pojedina odredba ugovora, usmeni ili pisani dogovor, te usklađena praksa koja je posljedica takvih dogovora, odluke poduzetnika ili udruženja poduzetnika, opći uvjeti poslovanja i drugi akti poduzetnika, koji jesu ili mogu biti sastavni dio ugovora i slično, sklopljeni između poduzetnika koji ne djeluju na istoj razini proizvodnje odnosno distribucije, a kojima se uređuju uvjeti pod kojima sudionici sporazuma mogu kupovati, prodavati ili preprodavati određene robe i/ili usluge;

– vertikalno ograničenje je ograničenje tržišnog natjecanja sadržano u vertikalnom sporazumu koje je obuhvaćeno člankom 8. stavkom 1. ZZTN-a;

– kupac je poduzetnik koji od dobavljača kupuje proizvod radi njegove ugradnje u novi proizvod koji taj kupac proizvodi, i/ili kupuje proizvod od dobavljača u svrhu njegove daljnje preprodaje drugom kupcu ili prodaje krajnjem korisniku, odnosno potrošaču.

Sukladno članku 9. stavku 1. točki a) Uredbe o vertikalnim sporazumima, vertikalna ograničenja kojima je cilj ograničavanje prava kupca da slobodno određuje prodajnu cijenu proizvoda, (ne dovodeći u pitanje pravo dobavljača da odredi maksimalnu prodajnu cijenu ili preporuči prodajnu cijenu pod uvjetom da nije riječ o fiksnim ili minimalnim prodajnim cijenama, koje su rezultat izvršenog pritiska ili poticaja od bilo koje ugovorne strane), smatraju se teškim ograničenjima tržišnog natjecanja.

Navedeno teško ograničenje tržišnog natjecanja iz članka 9. stavka 1. točke a) Uredbe o vertikalnim sporazumima odnosi se na utvrđivanje preprodajne cijene proizvoda, odnosno sporazume ili usklađena djelovanja kojima je neposredni ili posredni cilj ograničavanje prava kupca da slobodno određuje prodajnu cijenu proizvoda, uključujući sporazume kojima se određuje fiksna ili minimalna prodajna cijena koje se kupac mora pridržavati.

Nametanje maksimalne preprodajne cijene ili preporuka preprodajne cijene od strane dobavljača, ne smatra se teškim ograničenjem. Međutim, ako dobavljač takvu maksimalnu cijenu ili preporučenu preprodajnu cijenu kombinira s poticajima za primjenu određene razine cijene ili mjerama za odvraćanje od snižavanja prodajne cijene, to se može smatrati utvrđivanjem preprodajne cijene. (Smjernice o vertikalnim ograničenjima, točka 188.)

Izravna ili neizravna sredstva kojima se utvrđuju preprodajne cijene mogu biti učinkovitija kada se kombiniraju s mjerama pomoću kojih se utvrđuju distributeri koji snižavaju cijene, kao što je uvođenje sustava nadzora cijena, ili obvezivanje trgovaca u maloprodaji da prijave one članove distribucijske mreže koji odstupaju od standardne cjenovne razine. (Smjernice o vertikalnim ograničenjima, točka 190.)

Kvalifikacija ograničenja kao teškog ograničenja ili ograničenja s obzirom na cilj, ne znači da je ono samo po sebi povreda članka 101. UFEU-a. Ako smatraju da se utvrđivanjem preprodajne cijene u pojedinačnom slučaju povećava učinkovitost, poduzetnici se mogu pozvati na obrazloženja povezana s učinkovitosti iz članka 101. stavka 3. UFEU-a. (Smjernice o vertikalnim ograničenjima, točka 195.)

8.4. Trajanje predmetnog sporazuma

AZTN je kao početak trajanja predmetnog sporazuma utvrdio 17. rujna 2013.

Prešutni pristanak 15 predmetnih distributera Keindl sporta na provedbu jednostrane poslovne politike Keindl sporta koja je imala za protutržišni cilj utvrđivanje preprodajnih cijena CUBE bicikala u modelskoj sezoni 2014, na način da su istu primjenjivali u praksi, pridržavajući se minimalne cjenovne razine utvrđene od strane Keindl sporta pri određivanju njihove maloprodajne cijene za CUBE bicikle modelske sezone 2014 i neodobravanjem popusta na nove modele CUBE bicikala u sezoni (jesen/zima) do 15. ožujka u iznosu većem od 5 posto, utvrđen je na temelju dostavljenog računa distributera [...] o prodanom CUBE biciklu Analog 29 black’n’grey 2014 krajnjem kupcu navedenog datuma, s odobrenim popustom u iznosu od 3,33 posto.

Kao završetak trajanja predmetnog sporazuma AZTN je utvrdio 1. lipnja 2018.

Izravno sudjelovanje i doprinos predmetnih distributera Keindl sporta u provedbi njegove poslovne politike utvrđivanja preprodajnih cijena CUBE bicikala u praksi, na način da su razotkrivali ili prijavljivali Keindl sportu distributere koji bi u pojedinačnim slučajevima odstupili od cjenovne politike Keindl sporta, sporazuma o neodobravanju popusta ili o najvećem dopuštenom iznosu popusta na nove modele CUBE bicikala u sezoni, utvrđeno je do navedenog datuma na temelju sljedećeg dokaza:

Datum: 01.06.2018. 09:54:26

Pošiljatelj: [...]

Primatelj: [...]

Privitak:

Subjekt: Agencija za zaštitu tržišnog natjecanja (trag razgovora)

[...] pozdrav,

U prilogu je screenshot razgovora sa Z.

Kako nam se eventualni kupac Z. nije javljao desetak dana mislio sam da je dobio povoljniju ponudu negdje drugdje (što se znalo događati, zbog tog problema sam te kontaktirao u par navrata) te sam napisao [...] da mu pošalje email da li se odlučio. Na taj način sam od njega pokušao izvući informaciju ako je kupio bicikl gdje je to obavio i koji je popust dobio.

Sav trag razgovora je u prilogu.

9. OCJENA POJEDINIH NAVODA, PRIGOVORA I DOKAZNIH PRIJEDLOGA STRANKE

9.1. Kvalifikacija distributera Keindl sporta kao neovisnih poduzetnika

Pri ocjeni sadrži li određeni sporazum ciljeve suprotne pravilima tržišnog natjecanja odnosno proizvodi li stvarne ili moguće negativne učinke za tržišno natjecanje, potrebno je između ostalog utvrditi mogu li se sudionici sporazuma smatrati poduzetnicima u smislu propisa o zaštiti tržišnog natjecanja i je li riječ o neovisnim poduzetnicima. Propisi o zaštiti tržišnog natjecanja primjenjuju se samo na sporazume između dva ili više neovisnih poduzetnika.

Keindl sport u svojem očitovanju od 15. listopada 2018. ističe kako je u konkretnom slučaju upitno je li riječ o zabranjenom sporazumu, s obzirom na to da, prema njegovom mišljenju, uopće nije riječ o »pravom« vertikalnom sporazumu, odnosno »distributere« se ne može promatrati kao neovisne poduzetnike u smislu propisa o zaštiti tržišnog natjecanja.

Vezano uz zahtjev AZTN-a za dostavom važećih kupoprodajnih ugovora i/ili prodajnih uvjeta sa svim pripadajućim aneksima, cjenicima i dodacima koje je zaključio s njegovih 10 (deset) najvećih distributera (kupaca na veliko) koji kupuju bicikle CUBE na području RH, Keindl sport je privitku svojeg očitovanja od 9. svibnja 2018. dostavio preslike »Ugovora o zajedničkoj prodaji« zaključene s poduzetnicima [...], [...] i [...], uz napomenu kako drugih pisanih ugovora nema, već se poslovanje odvija putem usmene ili e-mail korespondencije te putem narudžbi ili pred-narudžbi i isporuke.

S tim u vezi, Keindl sport u svojem očitovanju od 15. listopada 2018. navodi kako osim dostavljenih »Ugovora o zajedničkoj prodaji« zaključenih s gore navedenim poduzetnicima, s drugima nema pisane ugovore već usmene ili ad hoc pisane narudžbe, ali u okviru istog modela komisione prodaje.

Keindl sport ističe kako je iz predmetnih »Ugovora o zajedničkoj prodaji« razvidno da je riječ o ugovoru o komisiji, a ne o ugovoru o kupoprodaji, s obzirom na to da vlasništvo robe do trenutka prodaje krajnjem potrošaču ostaje na Keindl sportu i ne prelazi na »distributera« niti »distributer« unaprijed robu plaća niti ima ikakve druge obveze koje bi bile tipične za prave distributere (određen broj zaliha na skladištu uz obvezu financiranja tih zaliha, tržišno specifična ulaganja, marketinške aktivnosti koje bi zahtijevao Keindl sport). Keindl sport smatra kako je iz dostavljenih ugovora, a i iz načina obavljanja poslovanja s drugim partnerima, vidljivo da u tim odnosima sav financijski ili komercijalni rizik snosi samo Keindl sport te se u tom smislu poslovne partnere može definirati kao »zastupnike« u smislu Smjernica o vertikalnim ograničenjima, a ne kao samostalne poduzetnike.

AZTN je izvršio uvid u odredbe dostavljenih »Ugovora o zajedničkoj prodaji« zaključenih između Keindl sporta (prodavatelja) i poduzetnika [...], [...] i [...] (kupaca).

Iz sadržaja odredbi članka 8. Ugovora o zajedničkoj prodaji, zaključenih između Keindl sporta i poduzetnika [...], [...] i [...], AZTN je utvrdio kako su se [...], [...] i [...] obvezali vršiti odjavu zajednički prodane robe 15-og i 30-og dana u mjesecu. Odjava je morala biti u pisanom obliku sa točno navedenim šiframa, nazivima i količinom prodanih artikala te ovjerena pečatom i potpisom kupca. Po odjavi robe Keindl sport je navedenim poduzetnicima ispostavljao račun za prodanu robu s iskazanim rabatima za prodanu robu i uvjetima plaćanja.

U slučaju kada komitent iz ugovora o komisiji isporuči robu komisionaru, tako da komisionar nakon prodaje te robe na tržištu dostavi obavijest komitentu pod nazivom »odjava«, s ciljem da mu komitent pošalje fakturu, očito je riječ o poslu redovite kupnje i prodaje robe uz odgođeno fakturiranje do trenutka kada je formalni komisionar prodao robu. U konkretnom slučaju manjka bitni sastojak komisijskog posla, a to je da stranka koja formalno nastupa kao komisionar, obavlja prodaju u vlastito ime i za vlastiti račun uz odgođeno fakturiranje na strani isporučitelja koji formalno nastupa kao komitent (transakcija očito ima obilježje kupnje i prodaje). Naime, komisijski posao razumijeva prodaju robe za koju, nakon što ju je komisionar obavio u svoje ime a za račun komitenta, dostavlja u ugovorenom roku obračun (polaganje računa) uz ostvarivanje ugovorene naknade (provizije). (cit. iz članka »Računovodstvo prodaje robe u komisiji« objavljenog u časopisu »Računovodstvo i porezi u praksi« br. 4/2009, str. 29)

Roba u zajedničkoj prodaji bila je vlasništvo Keindl sporta (članak 5. stavak 1. Ugovora o zajedničkoj prodaji). [...], [...] i [...] nabavljali su robu isključivo radi daljnje prodaje (članak 12. Ugovora o zajedničkoj prodaji), a obvezali su se robu u vlasništvu Keindl sporta čuvati [...], izlagati i spremati [...], brinuti za [...], brinuti za [...], izlagati robu [...], te osigurati [...] (članak 5. stavak 2. Ugovora o zajedničkoj prodaji).

Budući da [...], [...] i [...] nisu raspolagali vlasništvom robe iz komisijske prodaje, AZTN je u smislu članka 74. ZZTN-a na odgovarajući način primijenio kriterije koji proizlaze iz primjene pravila o tržišnom natjecanju u EU, radi ocjene je li u okviru predmetne komisijske prodaje riječ o sporazumima koji se smatraju ugovorima o zastupanju, u svrhu primjene članka 8. ZZTN-a koji uređuje zabranjene sporazume poduzetnika.

U određenim okolnostima odnos između zastupnika i nalogodavca može se okarakterizirati kao odnos u kojem zastupnik više ne djeluje kao neovisan gospodarski subjekt. Sporazum će se kategorizirati kao ugovor o zastupanju koji nije obuhvaćen područjem primjene članka 101. stavka 1. UFEU-a (koji sadržajno odovara članku 8. stavku 1. ZZTN-a) ako zastupnik ne snosi nijednu vrstu rizika navedenu u točki 31. Smjernica o vertikalnim ograničenjima ili ako takve rizike snosi samo u neznatnoj mjeri. (Smjernice o vertikalnim ograničenjima, točke 30. i 32.)

Kad sporazum zadovoljava uvjete da se kategorizira kao ugovor o zastupanju koji nije obuhvaćen područjem primjene članka 101. stavka 1. UFEU-a, zastupnikova funkcija prodaje ili kupnje čini dio djelatnosti nalogodavca. Budući da nalogodavac snosi komercijalne i financijske rizike povezane s prodajom i kupnjom ugovorne robe ili usluga, obveze zastupnika koje se odnose na ugovore koje je sklopio i/ili o kojima je pregovarao u ime nalogodavca nisu obuhvaćene člankom 101. stavkom 1. UFEU-a. Obveze koje zastupnik preuzme smatraju se sastavnim dijelom ugovora o zastupanju jer se te obveze odnose na sposobnost nalogodavca da utvrdi opseg aktivnosti zastupnika u pogledu ugovorne robe ili usluga. To je ključno ako nalogodavac treba preuzeti rizike povezane s ugovorima koje je sklopio i/ili o kojima je zastupnik pregovarao u ime nalogodavca. Stoga nalogodavac može utvrditi komercijalnu strategiju u odnosu na: ograničenja područja na kojem zastupnik smije prodavati ugovornu robu ili usluge, ograničenja klijenata kojima zastupnik smije prodavati ugovornu robu ili usluge te cijene i uvjete po kojima zastupnik mora prodavati ili kupovati ugovornu robu ili usluge. (Smjernice o vertikalnim ograničenjima, točka 41.)

Za razliku od toga, ako zastupnik snosi jedan ili više relevantnih rizika opisanih u točkama 31. do 33. Smjernica o vertikalnim ograničenjima, sporazum između zastupnika i nalogodavca nije ugovor o zastupanju koji nije obuhvaćen područjem primjene članka 101. stavka 1. UFEU-a. U toj situaciji prema zastupniku će se postupati kao prema neovisnom poduzetniku te će se na sporazum između zastupnika i nalogodavca primjenjivati članak 101. stavak 1. UFEU-a kao na bilo koji drugi vertikalni sporazum. (Smjernice o vertikalnim ograničenjima, točka 42.)

Keindl sport nije dostavio nikakve dokaze kao potvrdu svojih navoda o tome kako je iz dostavljenih Ugovora o zajedničkoj prodaji, a i iz načina obavljanja poslovanja s drugim partnerima, vidljivo da je u tim odnosima sav financijski ili komercijalni rizik snosio samo Keindl sport.

AZTN je analizom odredbi predmetnih Ugovora o zajedničkoj prodaji utvrdio kako su [...], [...] i [...] snosili relevantne rizike koji su se odnosili na prodaju i kupnju robe koja je bila predmet navedenih Ugovora.

Naime, iz odredbi članka 5. stavka 3. Ugovora o zajedničkoj prodaji, zaključenih između Keindl sporta (prodavatelja) i poduzetnika [...], [...] i [...] (kupaca), AZTN je utvrdio kako su [...], [...] i [...], počevši od trenutka preuzimanja robe od Keindl sporta, preuzimali rizik koji se odnosio na prodaju i kupnju robe koja je bila predmet ugovora, na način da su [...].

[...], [...] i [...] snosili su i financijski rizik u vezi s prodajom ili izvršenjem ugovora sklopljenih s trećima na način da su, kao instrument osiguranja plaćanja odjavljene robe iz zajedničke prodaje, [...] (članak 9. Ugovora o zajedničkoj prodaji).

[...], [...] i [...] sudjelovali su u troškovima koji su se odnosili na opskrbu/kupnju robe iz ugovora. Svi povrati robe, [...], vršili su se na njihov račun (članak 6. Ugovora o zajedničkoj prodaji). U svrhu osiguranja robe prije početka poslovne suradnje, a odmah po zaključenju ugovora, [...], [...] i [...] bili su obvezni [...] (članak 5. stavak 3. Ugovora o zajedničkoj prodaji).

Budući da su [...], [...] i [...] snosili jedan ili više rizika koji su se odnosili na prodaju i kupnju robe koja je bila predmet Ugovora o zajedničkoj prodaji zaključenih između Keindl sporta i navedenih poduzetnika, te da je Keindl sport u svojem očitovanju od 15. listopada 2018. naveo kako s drugim poduzetnicima nema pisane ugovore već usmene ili ad hoc pisane narudžbe, ali u okviru istog modela komisijske prodaje, AZTN je primjenom na odgovarajući način kriterija koji proizlaze iz primjene pravila o tržišnom natjecanju u EU, utvrdio kako u okviru predmetne komisijske prodaje nije riječ o sporazumima koji se smatraju ugovorima o zastupanju kod kojih se prodajna ili kupovna aktivnost zastupnika smatra dijelom aktivnosti nalogodavca. Stoga se [...], [...] i [...] te drugi poduzetnici u okviru istog modela komisijske prodaje (prodavatelji robe u komisiji) smatraju neovisnim poduzetnicima i ne čine gospodarsku jedinicu s Keindl sportom (davatelj robe u komisijsku prodaju), pa je njihov sporazum podložan primjeni članka 8. ZZTN-a.

Zaključak da su prodavatelji robe u okviru predmetne komisijske prodaje neovisni poduzetnici i da ne čine gospodarsku jedinicu s Keindl sportom, proizlazi i iz činjenice da su [...] i [...], te drugi prodavatelji komisijske robe u promatranom razdoblju (osobito [...], [...] i [...] iz tablice komisijskih kupaca u email korespondenciji »popis komisijskih kupaca« od 2. lipnja 2017.) usporedno s djelatnostima koje su obavljali u okviru komisijske prodaje na tržištu trgovine biciklima u RH, poduzimali, kao samostalni trgovci, transakcije znatnog obujma za vlastiti račun na istom tržištu.

Prema stajalištu Suda EU, čija je sudska praksa važan interpretativni instrument za primjenu hrvatskih propisa o zaštiti tržišnog natjecanja u slučaju pravnih praznina ili dvojbi u tumačenju tih propisa, pojam poduzetnika, u kontekstu prava tržišnog natjecanja, treba razumjeti na način da se njime označava gospodarska jedinica s gledišta predmeta sporazuma o kojem je riječ iako, s pravnoga gledišta, tu gospodarsku jedinicu tvori nekoliko fizičkih ili pravnih osoba. (presude Minoan Lines, t. 121. i Voestalpine, toč. 134.)

Kad je riječ o društvima u vertikalnom odnosu, kao što je onaj između nalogodavca i njegova zastupnika ili posrednika, dva su elementa utvrđena kao glavni referentni parametri za utvrđivanje postojanja gospodarske jedinice: s jedne strane, preuzima li posrednik gospodarski rizik i, s druge strane, jesu li usluge koje je posrednik pružio ekskluzivne (presude Minoan Lines, toč. 126. i Voestalpine, toč. 139.)

Što se tiče preuzimanja gospodarskog rizika, presuđeno je da se posrednik ne može smatrati pomoćnim tijelom uključenim u nalogodavčevog poduzetnika kada mu sporazum sklopljen s potonjim dodjeljuje ili ostavlja zadaće koje su s gospodarskog stajališta slične onima samostalnog trgovca, zato što se njime predviđa posrednikovo preuzimanje financijskih rizika u vezi s prodajom ili izvršenjem ugovora sklopljenih s trećima (presude Suiker Unie, toč. 482., Minoan Lines, toč. 127. i Voestalpine, toč. 140.)

Kad je riječ o ekskluzivnosti usluga koje je pružio posrednik, također je presuđeno da u prilog ideji o gospodarskoj jedinici ne govori činjenica da, usporedno s djelatnostima koje obavlja za račun nalogodavca, posrednik poduzima, kao samostalni trgovac, transakcije znatnog obujma na tržištu proizvoda ili usluge o kojoj je riječ. (presude Suiker Unie, toč. 544., Minoan Lines, t. 128. i Voestalpine, toč. 141.)

U okviru kriterija koji omogućuju procjenu stvarne raspodjele financijskih i komercijalnih rizika između zastupnika (operatora benzinske crpke) i nalogodavca (dobavljača goriva), potrebno je, između ostalog, utvrditi, tko preuzima odgovornost za moguću štetu na robi, poput njezinog gubitka ili deterioracije, kao i za štetu koja nastane prodajom robe trećim osobama. Kada bi operator benzinske crpke bio odgovoran za takvu štetu, bez obzira na to je li postupio u skladu s obvezom čuvanja te robe u uvjetima koji su nužni za izbjegavanje njezinog gubitka ili deterioracije, za rizik bi se trebalo smatrati da je prenesen na njega. (presuda CEPSA, toč. 55.)

Slijedom svega navedenog, AZTN je primjenom na odgovarajući način kriterija koji proizlaze iz Smjernica o vertikalnim ograničenjima i sudske prakse Suda EU, u predmetnom postupku utvrdio da su distributeri Keindl sporta koji kupuju bicikle od Keindl sporta kao dobavljača, u svrhu njihove daljnje preprodaje drugim kupcima ili prodaje krajnjim korisnicima, odnosno potrošačima, a pojedini obavljaju i djelatnosti u okviru komisijske prodaje određenih proizvoda iz prodajnog programa Keindl sporta (prodavatelji robe u komisiji), neovisni poduzetnici u svrhu primjene članka 8. ZZTN-a koji uređuje zabranjene sporazume poduzetnika.

9.2. Dostavljena dokumentacija uz predmetnu inicijativu

U svojem očitovanju od 15. listopada 2018. Keindl sport navodi kako je podnositelj inicijative AZTN-u dostavio samo ona očitovanja trgovaca za koja je držao da idu u prilog njegovoj tezi, dok je drugačija očitovanja izostavio, iako ona nesumnjivo ne idu u prilog njegovim tvrdnjama, već daju pravilniju sliku o ponašanju na tržištu i cjenovnoj politici Keindl sporta.

Prema navodu Keindl sporta, postavlja se pitanje je li podnositelj inicijative AZTN-u dostavio i svoju e-mail korespondenciju s distributerom [...] iz koje je razvidno da se on želi natjecati za kupca (»Napomenuli smo vam da ako imate bolju ponudu da nam se javite i da ćemo pokušati napraviti bolju ponudu, te vas molimo za info ako ste dobili bolju ponudu da kako bi vam se pokušali prilagoditi sa cijenom« te nudi cijenu od 5.399,00 kn za bicikl, te s distributerom [...] koji se u Zaključku ne spominje iako ga je podnositelj inicijative kontaktirao vezano uz isti bicikl, a koji pak nudi cijenu od 5.391,00 kn za isti bicikl. Iako je riječ o maloj razlici u cijeni navedeno ipak derogira tvrdnju podnositelja inicijative koju AZTN navodi u Zaključku da su »cijene jednake u kunu« te dokazuje da se cijene slobodno formiraju. Preslike e-mail korespondencije podnositelja inicijative s [...] i [...], Keindl sport dostavio je u privitku svojeg očitovanja od 15. listopada 2018.

Vezano uz sadržaj gore citirane e-mail korespondencije podnositelja inicijative s distributerom [...], AZTN ističe kako ista ukazuje na izravno sudjelovanje i doprinos navedenog distributera u provedbi poslovne politike Keindl sporta utvrđivanja preprodajnih cijena CUBE bicikala u praksi, na način da je razotkrivao ili prijavljivao Keindl sportu druge distributere koji bi u pojedinačnim slučajevima odstupili od cjenovne politike Keindl sporta, sporazuma o neodobravanju popusta ili o najvećem dopuštenom iznosu popusta na nove modele CUBE bicikala u sezoni.

Navedeno potvrđuje e-mail korespondencija istog distributera i Keindl sporta od 1. lipnja 2018. pod nazivom »Agencija za zaštitu tržišnog natjecanja (trag razgovora)« u kojoj distributer [...] navodi »…kako nam se eventualni kupac Z. nije javljao desetak dana mislio sam da je dobio povoljniju ponudu negdje drugdje (što se znalo događati, zbog tog problema sam te kontaktirao u par navrata) te sam napisao [...] da mu pošalje email da li se odlučio. Na taj način sam od njega pokušao izvući informaciju ako je kupio bicikl gdje je to obavio i koji je popust dobio.Sav trag razgovora je u prilogu.«

U odnosu na e-mail korespondenciju podnositelja inicijative s distributerom [...], AZTN ističe kako je analizom računa koje je navedeni distributer dostavio o prodanim CUBE biciklima krajnjim kupcima u promatranom razdoblju, utvrđeno da je isti u pravilu formirao svoje maloprodajne cijene CUBE bicikala u iznosu većem od maloprodajnih cijena koje je distributerima komunicirao Keindl sport prije početka ili tijekom sezone, pa je odobravao kupcima i značajnije popuste.

Identična praksa [...] da odobrava značajnije popuste na cijene CUBE bicikala koje su prethodno uvećane za iznos popusta u odnosu na MPC istih bicikala iz cjenika Keindl sporta, utvrđena je i na primjeru ponuda podnositelju inicijative u okviru predmetne e-mail korespondencije od 28. veljače 2018. za bicikl CUBE Nature EXC blue’n’blue 2018 u iznosu od 5,391.20 kuna (redovna cijena 6,739.00 kuna umanjena za popust od 20 posto) i CUBE Nature PRO bright grey’n’white 2018 u iznosu od 4,695.20 kuna (redovna cijena 5,869.00 kuna umanjena za popust od 20 posto). Ponuđene cijene za navedene CUBE bicikle bile su 0,144 posto i 0,08 posto niže u odnosu na MPC istih bicikala u cjeniku Keindl sporta za veleprodajne kupce.

Promatrajući ukupno sve modelske sezone 2014, 2015, 2016, 2017 i 2018, AZTN je u predmetnom postupku utvrdio da se navedeni distributer [...] u velikoj mjeri pridržavao predmetnog sporazuma s Keindl sportom, prilikom prodaje 97,30 posto CUBE bicikala u svim navedenim modelskim sezonama.

Vezano uz citirana očitovanja distributera [...] i [...] u Zaključku (»Keindl sport je generalni distributer za CUBE i on diktira cijene u Republici Hrvatskoj. Kakve su cijene u Keindl sporta takve cijene moraju biti i kod drugih trgovaca. Iako mogu biti više cijene ali ne i niže«…»isključivo imamo iste cijene kao Keindl sport«) iz e-mail korespondencije s podnositeljem inicijative, koja je dostavljena uz predmetnu inicijativu, Keindl sport navodi kako je okolnost da pojedini distributer eventualno ima »isključivo iste cijene kao Keindl sport«, stvar legitimne poslovne odluke svakog poduzetnika te da je u okviru te legitimne odluke i mogućnost da distributer procjenjuje da li će pridržavanjem preporučenih cijena, makar i dugoročno, ostvariti veću dobit za sebe, što ni na koji način ne znači da su maloprodajne cijene distributera posljedica »pritisaka ili poticaja« Keindl sporta, a što bi dovelo do možebitne klasifikacije zabranjenog sporazuma.

AZTN ističe kako su u predmetnom postupku utvrđeni izravni dokazi o tome da je Keindl sport, na izričit način, poticao svoje distributere da se pridržavaju maloprodajnih cijena iz predmetnih cjenika i obrazaca za prednarudžbe koje im je dostavljao prije početka nove modelske sezone, u svrhu provedbe njegove jednostrane poslovne politike koja je imala za cilj utvrđivanje preprodajnih cijena CUBE bicikala (citirana e-mail korespondencija iz točke 8.2.1. obrazloženja ovoga rješenja: »Smatram da apsolutno nema potrebe u ovom trenutku boriti se cijenom za probitak Cube bicikala«, »Sva favoriziranja kupca, popusti i slično, dugoročno dovode do velikih problema za trgovce a najčešće taj se problem očituje u solventnosti i mogućnosti daljnjeg napredovanja«, »Smatramo da spuštanje cijene i borba cijenom protiv drugih brandova koji moraju spuštati cijenu je bezrazložna i dugoročno neodrživa, što se na HR tržištu i pokazalo u zadnjih nekoliko godina«, »Smatramo da uz dobru pocetnu cijenu stvarno nema potrebe za dodatnim popustima, već da svi zajedno trebamo držati cijene radi maksimiziranja profita te držanja Cube branda na nivou kakvom zaslužuje«) te činjenice i okolnosti na temelju kojih je utvrđeno da su 15 predmetnih distributera Keindl sporta prešutno pristali na provedbu navedene poslovne politike Keindl sporta na način da su istu primjenjivali u praksi, što je detaljnije navedeno pod točkom 8.2.2. obrazloženja ovoga rješenja.

Gore citirana očitovanja distributera [...] i [...] u Zaključku, u pogledu kojih je Keindl sport naveo kako bi bilo uputno provjeriti jesu li takva očitovanja valjana i obvezujuća za poduzetnika iz perspektive trgovačkog i obveznog prava, kao i prava društava, AZTN je smatrao indicijama o tome da Keindl sport ograničava pravo svojih distributera da slobodno određuju prodajnu cijenu CUBE bicikala koje kupuju od Keindl sporta kao dobavljača, u svrhu njihove daljnje preprodaje drugom kupcu ili prodaje krajnjem korisniku, odnosno potrošaču, a ne dokazom o postojanju predmetnog zabranjenog sporazuma.

9.3. Utvrđivanje distributera koji bi u pojedinim slučajevima snizili cijene

Keindl sport navodi kako nikada nije organizirao sustav praćenja cijena niti obvezao svoje distributere da mu prijavljuju druge članove distribucijske mreže koji odstupaju od standardne razina cijena. To su, ponekad, činili sami distributeri svojom voljom, samoinicijativno i iz svojih razloga. Nikada nije bilo nikakvih »osuda«, »restrikcija«, »kažnjavanja« ili bilo kakvih pritisaka Keindl sporta prema bilo kojem partneru.

AZTN ističe kako su u predmetnom postupku utvrđeni dokazi o izravnom sudjelovanju i doprinosu predmetnih distributera Keindl sporta u provedbi njegove poslovne politike utvrđivanja preprodajnih cijena CUBE bicikala u praksi, na način da su razotkrivali ili prijavljivali Keindl sportu distributere koji bi u pojedinačnim slučajevima odstupili od cjenovne politike Keindl sporta, sporazuma o neodobravanju popusta ili o najvećem dopuštenom iznosu popusta na nove modele CUBE bicikala u sezoni, kao i dokazi o nastupu Keindl sporta prema prijavljenim distributerima, što je detaljnije navedeno pod točkom 8.2.2.3. obrazloženja ovoga rješenja.

Izravna ili neizravna sredstva za utvrđivanje preprodajne cijene mogu biti učinkovitija u kombinaciji s mjerama za utvrđivanje distributera koji snižavaju cijene, kao što su uvođenje sustava praćenja cijena ili obvezivanje trgovaca na malo da prijave članove distribucijske mreže koji odstupaju od standardne razine cijene. (Smjernice o vertikalnim ograničenjima, točke 190.)

Razotkrivanje ili prijavljivanje Keindl sportu distributera koji bi u pojedinim slučajevima odstupili od njegove cjenovne politike, sporazuma o neodobravanju popusta ili o najvećem dopuštenom iznosu popusta na nove modele CUBE bicikala u sezoni, ukazuje na svijest sudionika predmetnog sporazuma o postojanju poslovne politike Keindl sporta koja je imala za protutržišni cilj utvrđivanje preprodajnih cijena CUBE bicikala, te njihov pristanak na provedbu takve politike na način da su istu primjenjivali u praksi.

Osim razotkrivanja ili prijavljivanja Keindl sportu distributera koji bi u pojedinačnim slučajevima odstupili od njegove cjenovne politike, u predmetnom postupku utvrđene su i druge činjenice i okolnosti na temelju kojih je utvrđeno da su 15 predmetnih distributera Keindl sporta prešutno pristali na provedbu navedene poslovne politike Keindl sporta na način da su istu primjenjivali u praksi, što je detaljnije navedeno pod točkama 8.2.2.1. i 8.2.2.2. obrazloženja ovoga rješenja.

Vezano uz navod Keindl sporta o tome kako nikada nije organizirao sustav praćenja cijena niti izricao kazne, AZTN ističe kako za ocjenu postojanja zabranjenog sporazuma u smislu članka 8. ZZTN-a, nije niti nužno u svim slučajevima utvrditi je li uspostavljen sustav za praćenje cijena i izricanje kazni. (presuda Activision Blizzard, točka 77.)

Suprotno navodu Keindl sporta o tome kako u konkretnom slučaju ne postoje neizravni načini utvrđivanja preprodajnih cijena CUBE bicikala (utvrđivanje preprodajne marže, određivanje maksimalne razine popusta koju distributer može odobriti s propisane razine cijena, odobrenje rabata ili naknade troškova promidžbe radi poštivanja zadane razine cijene, povezivanje propisane cijene s cijenom konkurenta, prijetnje, zastrašivanje, upozorenja, kazne, odgoda ili suspenzija isporuke ili raskid ugovora u slučaju nepoštovanja zadane razine cijene), AZTN ističe kako su u predmetnom postupku utvrđeni dokazi o postojanju sporazuma Keindl sporta i predmetnih distributera kojim je, u svrhu neizravnog utvrđivanja preprodajnih cijena CUBE bicikala, bilo utvrđeno da se popusti na nove modele CUBE bicikala u sezoni (jesen/zima) ne odobravaju, odnosno da najveći dopušteni iznos popusta na nove modele CUBE bicikala u sezoni iznosi 5 posto, što je detaljnije navedeno pod točkom 8.2.2.2. obrazloženja ovoga rješenja.

9.4. Očitovanja distributera Keindl sporta o načinu određivanja prodajne cijene CUBE bicikala

Keindl sport ističe kako je AZTN u Zaključku naveo da su svi distributeri Keindl sporta u svojim očitovanjima istaknuli da su slobodni prilikom formiranja prodajne cijene bicikala marke CUBE krajnjim korisnicima odnosno potrošačima te da nisu dužni pridržavati se preporučenih maloprodajnih cijena koje dobivaju od Keindl sporta. Budući da je već tu činjenicu moguće dokazati to se čini da nema niti potrebe posebno dokazivati nepostojanje pritiska ili poticaja od strane Keindl sport vezano uz pridržavanje minimalne ili fiksne cijene.

Keindl sport navodi kako su u Obavijesti izostavljeni iskazi poduzetnika (distributera) na mjerodavnom tržištu. Iskaze poduzetnika AZTN je prikupio tijekom prethodnog ispitivanja stanja na mjerodavnom tržištu i kao takvi oni su odlučni za razumijevanja stanja i izazova na tržištu. Bez da se u obzir uzmu izjave onih koji na tom tržištu zaista i djeluju, predmet je nemoguće postaviti na realne gospodarske noge, a što je odlučno za njegovu pravilnu prosudbu. Pritom, ovdje nije riječ o iskazima jednog ili dva distributera, već o izjavama gotovo svih distributera u RH.

Keindl sport smatra kako, suprotno onome što se navodi u Obavijesti, prikupljeni dokazi ne ukazuju na postojanje zabranjenog sporazuma u smislu članka 8. stavka 1. ZZTN-a. Razvidno je da nije postojao nikakav utjecaj ili pritisak Keindl sporta na ovlaštene distributere u smislu obveze pridržavanja preporučenih cijena.

Vezano uz navedeno, AZTN ističe kako u predmetnom postupku nije niti utvrđeno postojanje utjecaja ili pritiska Keindl sporta na predmetne distributere u smislu »obveze« pridržavanja preporučenih cijena, već suglasnost volja Keindl sporta i njegovih 15 predmetnih distributera da se na tržištu ponašaju na određeni način, na temelju prešutnog pristanka navedenih distributera na provedbu jednostrane poslovne politike Keindl sporta koja je imala za protutržišni cilj utvrđivanje preprodajnih cijena CUBE bicikala, na način da su istu primjenjivali u praksi.

Stoga očitovanja distributera Keindl sporta zaprimljena tijekom prethodnog ispitivanja stanja na mjerodavnom tržištu prije pokretanja predmetnog postupka, o tome da su slobodni prilikom formiranja prodajne cijene bicikala marke CUBE krajnjim korisnicima odnosno potrošačima te da nisu dužni pridržavati se preporučenih maloprodajnih cijena koje dobivaju od Keindl sporta, navedena u Obavijesti (i njezinoj Dopuni od 30. ožujka 2023.) pod točkom »Prethodno ispitivanje stanja na mjerodavnom tržištu«, AZTN nije smatrao relevantnim za ocjenu postojanja predmetnog zabranjenog sporazuma, jer činjenica da distributeri nisu bili dužni pridržavati se maloprodajnih cijena CUBE bicikala određenih od strane Keindl sporta, ne isključuje činjenicu da su mogli (izričito ili prešutno) pristati na provedbu jednostrane poslovne politike Keindl sporta koja je imala za protutržišni cilj utvrđivanje preprodajnih cijena CUBE bicikala i istu primjenjivati u praksi.

Tim više što je na temelju prikupljene dokumentacije u ovom postupku utvrđeno da su se 13 od 15 predmetnih distributera Keindl sporta, na poticaj Keindl sporta (točka 8.2.1. obrazloženja ovoga rješenja), u velikoj mjeri pridržavali maloprodajnih cijena iz cjenika i obrazaca za prednarudžbe koje im je dostavljao Keindl sport prije početka nove modelske sezone, u svrhu provedbe njegove jednostrane poslovne politike koja je imala za protutržišni cilj utvrđivanje preprodajnih cijena CUBE bicikala. Promatrajući ukupno sve modelske sezone 2014, 2015, 2016, 2017 i 2018, utvrđeno je da se svaki od 13 predmetnih distributera Keindl sporta, pridržavao predmetnog sporazuma s Keindl sportom, prilikom prodaje 90 do 100 posto CUBE bicikala u svim navedenim modelskim sezonama (točka 8.2.2.2. obrazloženja ovoga rješenja).

U vertikalnim sporazumima suglasnost sa specifičnom jednostranom politikom može biti izričita ili prešutna. Za prešutnu suglasnost treba pokazati da jedna stranka izričito ili prešutno zahtijeva suradnju druge stranke radi provedbe svoje jednostrane politike i da je druga stranka ispunila taj zahtjev provedbom te jednostrane politike u praksi. (Smjernice o vertikalnim ograničenjima, točka 54.)

U predmetnom postupku utvrđene su činjenice i okolnosti na temelju kojih je utvrđeno da je Keindl sport, samoinicijativno i na izričit način, tražio suradnju svojih distributera i poticao ih da se pridržavaju maloprodajnih cijena iz predmetnih cjenika i obrazaca za prednarudžbe koje im je dostavljao prije početka nove modelske sezone, u svrhu provedbe njegove jednostrane poslovne politike koja je imala za protutržišni cilj utvrđivanje preprodajnih cijena CUBE bicikala, te činjenice i okolnosti na temelju kojih je utvrđeno da su 15 predmetnih distributera Keindl sporta prešutno pristali na provedbu navedene poslovne politike Keindl sporta na način da su istu primjenjivali u praksi, što je detaljnije navedeno pod točkama 8.2.1. i 8.2.2. obrazloženja ovoga rješenja.

U svrhu dokazivanja navoda o tome da su distributeri bili slobodni prilikom formiranja prodajne cijene CUBE bicikala, Keindl sport dostavio je AZTN-u u privitku svojeg očitovanja od 15. listopada 2018. 17 računa svojih distributera izdanih krajnjim potrošačima, iz kojih je, prema navodu Keindl sporta, vidljivo da su bicikli prodavani i s raznim stopama popustima što znači da su distributeri bili potpuno slobodni u određivanju svoje maloprodajne cijene.

Analizom navedenih 17 računa, AZTN je utvrdio kako su popusti na CUBE bicikle u iznosu većem od 5 posto odobreni na prošlosezonske modele (Račun br. [...] CUBE [...] (15 posto), Račun br. [...] CUBE [...] (10 posto), Račun br. [...] CUBE [...] (10 posto), Račun br. [...] CUBE [...] (15 posto), Račun br. [...] CUBE [...] (6,6 posto).

Analizom Računa br. [...] utvrđeno je da je distributer [...] odobrio 15 posto popusta na kupnju bicikla CUBE [...] kupcu [...] (…Poslovnica 3, [...]…podaci iz email korespondencije »Fwd: KACIGA« od 15.05.2015. između [...] i Keindl sporta).

Analizom Računa br. [...] utvrđeno je da je distributer [...] odobrio krajnjem kupcu 20 posto popusta na cijenu od 4.619,00 kuna za kupnju bicikla CUBE [...], što je iznosilo 3.695,20 kuna za plaćanje. MPC navedenog bicikla prema cjeniku Keindl sporta za veleprodajne kupce »CUBE 2018. HR.xlsx«, iznosila je 3.699,00 kuna. Dakle, navedeni bicikl prodan je uz 0,103 posto popusta u odnosu na MPC istog bicikla utvrđenu u cjeniku Keindl sporta za veleprodajne kupce.

AZTN ističe kako su u predmetnom postupku utvrđeni izravni dokazi o postojanju sporazuma Keindl sporta i predmetnih distributera kojim je, u svrhu neizravnog utvrđivanja preprodajnih cijena CUBE bicikala, bilo utvrđeno da se popusti na nove modele CUBE bicikala u sezoni (jesen/zima) ne odobravaju, odnosno da najveći dopušteni iznos popusta na nove modele CUBE bicikala u sezoni iznosi 5 posto, što potvrđuju i rezultati analize dostavljenih računa 15 predmetnih distributera o prodanim CUBE biciklima krajnjim kupcima, detaljnije navedeni pod točkom 8.2.2.2. obrazloženja ovoga rješenja.

9.5. Vrsta distribucije

Keindl sport u svojem očitovanju na dopunu Obavijesti od 30. ožujka 2023. ističe kako je faktografski netočan navod da je u konkretnom slučaju riječ o njegovoj isključivoj distribuciji na mjerodavnom tržištu, s obzirom na to da je tijekom postupka isticano da postoje i paralelni izvori nabave istog asortimana, kao dokazana tržišna realnost.

S tim u vezi, AZTN navodi kako su položaj i tržišna snaga Keindl sporta kao isključivog distributera odnosno dobavljača na mjerodavnom tržištu te činjenica da je na kraju svake sezone valorizirao svoje distributere i mogao odlučivati o daljnjoj isporuci ili obustavi isporuke CUBE bicikala distributerima, razlozi na kojima se temelji ocjena AZTN-a da su 15 predmetnih distributera Keindl sporta bili slabija strana u takvom sustavu distribucije, pa stoga AZTN nije utvrđivao predmetnu povredu propisa o zaštiti tržišnog natjecanja i od strane navedenih distributera, iako su isti prešutnim pristankom na provedbu poslovne politike Keindl sporta koja je imala za protutržišni cilj utvrđivanje preprodajnih cijena CUBE bicikala, na način da su istu primjenjivali u praksi, postali sudionici predmetnog zabranjenog sporazuma.

AZTN ističe kako je Keindl sport u privitku svojeg očitovanja od 9. svibnja 2018. dostavio Ugovor o distribuciji zaključen s [...] (CUBE) iz čijeg sadržaja proizlazi da je Keindl sport imenovan isključivim distributerom (exclusive distributor) za proizvode marke CUBE (bicikli, odjeća, obuća i dodaci) na području Republike Hrvatske, Slovenije, Bosne i Hercegovine, Makedonije, Srbije i Crne Gore, uvažavajući da [...] i CUBE možda neće moći spriječiti pojedince ili subjekte s kojima nemaju ili mogu imati ugovorni odnos, u dostavi ili prodaji CUBE proizvoda na navedenom području, što se neće smatrati kršenjem Ugovora o distribuciji.

U sustavu isključive distribucije, dobavljač dodjeljuje područje isključivo jednom kupcu ili ograničenom broju kupaca, ograničavajući pritom sve svoje druge kupce u EU u tome da aktivno prodaju na isključivom području. (Smjernice o vertikalnim ograničenjima, točka 117.)

Kako bi se očuvali njihovi poticaji za ulaganje, dobavljač mora svoje isključive distributere primjereno zaštititi od aktivne prodaje svih svojih drugih kupaca na njihovu isključivom području. Međutim, zaštita isključivo dodijeljenih područja nije apsolutna. Kako bi se spriječila podjela tržišta, na takvim područjima, ne može se ograničiti pasivna prodaja. (Smjernice o vertikalnim ograničenjima, točke 219. i 222.)

Dakle, s aspekta propisa o zaštiti tržišnog natjecanja, dopušten je paralelni uvoz proizvoda putem pasivne prodaje, neovisno o tome što na istom zemljopisnom području već djeluje isključivi distributer, za istu vrstu proizvoda.

Pasivna prodaja, sukladno članku 9. stavku 4. Uredbe o vertikalnim sporazumima, obuhvaća odgovaranje na zahtjeve pojedinačnih kupaca, uključujući isporuku proizvoda takvim kupcima, uz napomenu da takvo odgovaranje ne smije biti posljedica djelovanja aktivne prodaje. Pod pasivnom prodajom smatra se i općenito reklamiranje ili oglašavanje u medijima ili na internetu koje dopire izvan nečijeg isključivog teritorija ili određene grupe kupaca, koje je rezultat razvoja tehnologije, odnosno jednostavnosti pristupa, pa se smatra razumnim načinom pristupanja tim kupcima ili grupama kupaca.

9.6. Dokazni prijedlozi stranke

Keindl sport je u svojem očitovanju na Obavijest između ostalog istaknuo kako je iz prosječne marže koju distributeri ostvare prodajom bicikla, potrebno pokriti visoke operativne troškove. Stoga bi smanjenjem maloprodajne cijene odnosno svoje marže na vlastitu štetu, distributeri kratkoročno možda ostvarili veći promet, ali bi dugoročno bili dovedeni u još težu financijsku situaciju. Istovremeno, podizanjem preporučene cijene CUBE bicikla ne bi bili konkurentni na tržištu.

S tim u vezi, Keindl sport je sukladno odredbama članka 48. stavka 3. ZZTN-a, predložio izradu pisanog financijskog vještačenja na okolnost održivosti poslovanja i razine marže distributera te strukture MPC-a, a po potrebi i saslušanje financijskog vještaka.

Na usmenoj raspravi održanoj 13. svibnja 2021. voditelj postupka odbio je zaključkom navedeni dokazni prijedlog Keindl sporta. Razlozi za donošenje takvog zaključka navode se u nastavku.

AZTN ističe kako su u predmetnom postupku, prije navedenog dokaznog prijedloga Keindl sporta, tijekom nenajavljene pretrage njegovih poslovnih prostorija, pronađeni izravni dokazi o tome da je Keindl sport, na izričit način, poticao svoje distributere da se pridržavaju maloprodajnih cijena iz predmetnih cjenika i obrazaca za prednarudžbe koje im je dostavljao prije početka nove modelske sezone, u svrhu provedbe njegove jednostrane poslovne politike koja je imala za cilj utvrđivanje preprodajnih cijena CUBE bicikala (citirana e-mail korespondencija iz točke 8.2.1. obrazloženja ovoga rješenja: »Smatram da apsolutno nema potrebe u ovom trenutku boriti se cijenom za probitak Cube bicikala«, »Sva favoriziranja kupca, popusti i slično, dugoročno dovode do velikih problema za trgovce a najčešće taj se problem očituje u solventnosti i mogućnosti daljnjeg napredovanja«, »Smatramo da spuštanje cijene i borba cijenom protiv drugih brandova koji moraju spuštati cijenu je bezrazložna i dugoročno neodrživa, što se na HR tržištu i pokazalo u zadnjih nekoliko godina«, »Smatramo da uz dobru pocetnu cijenu stvarno nema potrebe za dodatnim popustima, već da svi zajedno trebamo držati cijene radi maksimiziranja profita te držanja Cube branda na nivou kakvom zaslužuje«).

Također, tijekom nenajavljene pretrage poslovnih prostorija Keindl sporta, pronađeni su i dokazi o postojanju zabranjenog sporazuma Keindl sporta i predmetnih distributera kojim je, u svrhu neizravnog utvrđivanja preprodajnih cijena CUBE bicikala, bilo utvrđeno da se popusti na nove modele CUBE bicikala u sezoni (jesen/zima) ne odobravaju, odnosno da najveći dopušteni iznos popusta na nove modele CUBE bicikala u sezoni iznosi 5 posto, (citirana e-mail korespondencija iz točke 8.2.2.2. obrazloženja ovoga rješenja: »na Cube bicikle imamo definirano sa našim distributerima odobravanje rabata od 5% u sezoni što je sada«, »Svi naši partneri upoznati su sa politikom cijena i time da se ne odobravaju popusti, a pogotovo na nove modele Cube bicikala«, »Iskreno imali smo informacije da neki trgovci uz bicikle kupcu izađu u susret uz poklon besplatnog servisa ili popusta na neki dio dodatne opreme, no još nismo imali informaciju da se odobravaju popusti na nove modele što strogo osuđujemo zbog ranije navedenog dogovora.Još jednom ćemo nastupiti prema navedenim partnerima i osuditi takve postupke jer smatramo da uz dobru pocetnu cijenu stvarno nema potrebe za dodatnim popustima, već da svi zajedno trebamo držati cijene radi maksimiziranja profita«, »…čuo sam se sa [...] iz [...], koji mi se čini ozbiljniji distributer, te sam ga pitao da li njegovo poduzece odobrava popuste na CUBE bicikle i da li odobravaju popust na CUBE bicikle preko jeseni/zime. On mi je odgovorio negativno«, »[...] takoder ima dosta prijatelja koji ga skoro svakodnevno pitaju za popust na Cube 2015. ali on ga nesmije odobriti od proljeca ove godine, jer sam mu to osobno zabranio kao i [...].. Bez obzira na sve, i dalje cemo ustrajati na NE davanju popusta na CUBE bicikle 2015. sve do 15.07.2015. kako je bio i dogovor, osim ako se usmeni dogovor u meduvremenu ne povuče«, »[...], slažem se s tobom, smatram da je -10% jako puno, pogotovo na modele 2018.«, »bilo bi najbolje kad bi se držali svi -5% na gotovinsko na nove modele. A vidim da ti nudiš čak i na kartice -5%, mi to ne prakticiramo«).

Slijedom navedenog, AZTN je odbio dokazni prijedlog Keindl sporta za izvođenje financijskog vještačenja na okolnost održivosti poslovanja i razine marže distributera te strukture MPC-a, jer je ocijenio da navedeno vještačenje, s obzirom na stanje spisa i gore navedene dokaze pronađene tijekom nenajavljene pretrage poslovnih prostorija Keindl sporta, ne bi dovelo do drugačijeg utvrđenja odlučnih činjenica o postojanju zabranjenog sporazuma Keindl sporta i 15 predmetnih distributera kojim je bilo utvrđeno da se popusti na nove modele CUBE bicikala u sezoni (jesen/zima) ne odobravaju, odnosno da najveći dopušteni iznos popusta na nove modele CUBE bicikala u sezoni iznosi 5 posto.

Zakonitost nenajavljene pretrage njegovih poslovnih prostorija niti vjerodostojnost pronađenih dokaza, Keindl sport nije osporavao u predmetnom postupku.

Dokazima prikupljenim u predmetnom postupku nakon odbijanja dokaznog prijedloga Keindl sporta za izvođenje financijskog vještačenja, dodatno je utvrđeno postojanje navedenog zabranjenog sporazuma Keindl sporta i 15 predmetnih distributera.

Naime, analizom dostavljenih računa 15 predmetnih distributera o prodanim CUBE biciklima krajnjim kupcima u razdoblju od 15. rujna 2013. do 1. svibnja 2018., detaljnije navedenom pod točkom 8.2.2.2. obrazloženja ovoga rješenja, utvrđeno je da su se navedeni distributeri u velikoj mjeri pridržavali sporazuma s Keindl sportom kojim je, u svrhu neizravnog utvrđivanja preprodajnih cijena CUBE bicikala, bilo utvrđeno da se popusti na nove modele CUBE bicikala u sezoni (jesen/zima) ne odobravaju, odnosno da najveći dopušteni iznos popusta na nove modele CUBE bicikala u sezoni iznosi 5 posto.

Predmetni distributeri Keindl sporta u svim promatranim modelskim sezonama 2014, 2015, 2016, 2017 i 2018, u prvom dijelu sezone (jesen/zima) u pravilu nisu odobravali popuste na nove modele CUBE bicikala u sezoni ili je najveći iznos popusta iznosio 5 posto, dok bi u drugom dijelu modelske sezone nakon 15. ožujka, uključujući i iduću modelsku sezonu ili sezone, odobravali i popuste u iznosu od 10 posto ili više, što uz gore citiranu e-mail korespondenciju iz točki 8.2.1. i 8.2.2.2. obrazloženja ovoga rješenja, ukazuje na zaključak da njihovo pridržavanje maloprodajnih cijena iz cjenika i obrazaca za prednarudžbe koje im je dostavljao Keindl sport prije početka nove modelske sezone, nije bilo rezultat »visokih operativnih troškova, malih marži, održivosti poslovanja ili realne granične profitabilnosti« kako je to isticao Keindl sport u predmetnom postupku, već rezultat zabranjenog sporazuma s Keindl sportom koji je imao za protutržišni cilj utvrđivanje preprodajnih cijena CUBE bicikala.

Dokazni prijedlog Keindl sporta da se na usmenoj raspravi saslušaju predstavnici distributera [...] i [...] u svojstvu svjedoka, te K. K., direktor stranke, AZTN je usvojio.

Očitovanja distributera [...] i [...] u svojstvu svjedoka na usmenoj raspravi održanoj 13. svibnja 2021. o tome kako od Keindl sporta dobivaju preporučene cijene CUBE bicikala koje im služe za formiranje njegovih maloprodajnih cijena te da nisu dužni pridržavati se navedenih cijena, odgovaraju očitovanjima drugih distributera Keindl sporta zaprimljenim tijekom prethodnog ispitivanja stanja na mjerodavnom tržištu prije pokretanja predmetnog postupka.

Budući da u predmetnom postupku nije niti utvrđeno postojanje utjecaja ili pritiska Keindl sporta na njegovih 15 predmetnih distributera u smislu »obveze« pridržavanja preporučenih cijena, već suglasnost volja Keindl sporta i navedenih distributera da se na tržištu ponašaju na određeni način, na temelju prešutnog pristanka istih distributera na provedbu jednostrane poslovne politike Keindl sporta koja je imala za protutržišni cilj utvrđivanje preprodajnih cijena CUBE bicikala, na način da su istu primjenjivali u praksi, gore navedena očitovanja distributera [...] i [...], AZTN nije smatrao relevantnim za ocjenu postojanja predmetnog zabranjenog sporazuma jer činjenica da distributeri nisu bili dužni pridržavati se maloprodajnih cijena CUBE bicikala određenih od strane Keindl sporta, ne isključuje činjenicu da su mogli (izričito ili prešutno) pristati na provedbu navedene poslovne politike Keindl sporta i istu primjenjivati u praksi.

Vezano uz navode distributera [...] na usmenoj raspravi o tome da je njegova vlastita odluka da se pridržava preporučenih cijena, odnosno drži cijenu koliko god to može, te da prostora za smanjenje maloprodajnih cijena nema, odnosno ne želi smanjivati cijene jer mora preživjeti, AZTN ističe kako je analizom računa koje je navedeni distributer dostavio o prodanim CUBE biciklima krajnjim kupcima u razdoblju od 15. rujna 2013. do 1. svibnja 2018., utvrđeno da se isti distributer, promatrajući ukupno sve modelske sezone 2014, 2015, 2016, 2017 i 2018, u velikoj mjeri pridržavao predmetnog sporazuma s Keindl sportom, prilikom prodaje 92,76 posto CUBE bicikala u svim navedenim modelskim sezonama.

Distributer [...] je na istoj usmenoj raspravi naveo kako je popuste krajnjim kupcima koji bi doveli do toga da su prodajne cijene bicikala bile niže od preporučenih MPC, odobravao u zimskim mjesecima, u slučaju sezonske rasprodaje, stare i nekonkurentne robe, natjecateljima, klubovima, u slučaju kupnje većih količina bicikala ([...] kom.), uz napomenu kako je riječ bila o popustima od [...] do [...] posto. Poslujući s CUBE biciklima od 2015. odobravao je popuste i na nove modele u sezoni, ovisno o situaciji na tržištu u iznosu koji je samostalno određivao.

S tim u vezi, AZTN ističe kako je analizom računa koje je navedeni distributer dostavio o prodanim CUBE biciklima krajnjim kupcima u razdoblju od 15. rujna 2013. do 1. svibnja 2018., utvrđeno da se isti distributer, promatrajući ukupno sve modelske sezone 2014, 2015, 2016, 2017 i 2018, u velikoj mjeri pridržavao predmetnog sporazuma s Keindl sportom, prilikom prodaje 90,31 posto CUBE bicikala u svim navedenim modelskim sezonama.

Navode K. K. u svojstvu direktora stranke na usmenoj raspravi održanoj 13. svibnja 2021. o tome kako e-mail korespondencija pod nazivom »Re: FW: Bicikli«, prikupljena tijekom nenajavljene pretrage poslovnih prostorija Keindl sporta, u kojoj je navedeno cit. »...Na žalost na Cube bicikle imamo definirano sa našim distributerima odobravanje rabata od 5% u sezoni što je sada.« predstavlja čistu formulaciju komercijalnog predstavnika Keindl sporta o nečemu što nikada nije bilo dogovoreno, te da je sadržaj e-mail korespondencije pod nazivom »RE: Cube popusti«, u kojoj je navedeno cit. »Svi naši partneri upoznati su sa politikom cijena i time da se ne odobravaju popusti, a pogotovo na nove modele Cube bicikala...Iskreno imali smo informacije da neki trgovci uz bicikle kupcu izađu u susret uz poklon besplatnog servisa ili popusta na neki dio dodatne opreme, no još nismo imali informaciju da se odobravaju popusti na nove modele što strogo osuđujemo zbog ranije navedenog dogovora i zahvaljujemo sto ste nam javili za taj problem« nespretno sročen od strane zaposlenika Keindl sporta, jer je isti vjerojatno bio iznerviran postupanjem jednog kupca iz [...] koji je bio agresivan oko formiranja cijene, AZTN nije prihvatio, jer su u suprotnosti s prikupljenim dokazima u predmetnom postupku o postojanju sporazuma Keindl sporta i predmetnih distributera kojim je, u svrhu neizravnog utvrđivanja preprodajnih cijena CUBE bicikala, bilo utvrđeno da se popusti na nove modele CUBE bicikala u sezoni (jesen/zima) ne odobravaju, odnosno da najveći dopušteni iznos popusta na nove modele CUBE bicikala u sezoni iznosi 5 posto, što je detaljnije navedeno pod točkom 8.2.2.2. obrazloženja ovoga rješenja, i očigledno su usmjereni na izbjegavanje odgovornosti Keindl sporta za narušavanje tržišnog natjecanja sklapanjem predmetnog zabranjenog sporazuma.

10. ODLUKA VIJEĆA ZA ZAŠTITU TRŽIŠNOG NATJECANJA

10.1. Odluka kojom je utvrđena povreda članka 8. ZZTN-a

Na temelju provedenog postupka i utvrđenog činjeničnog stanja, Vijeće je na sjednici 25/2023, održanoj 20. srpnja 2023., sukladno ovlastima iz članka 30. točke 2. ZZTN-a, utvrdilo da je Keindl sport sa svojih 15 distributera na području RH ([...], [...], [...], [...], [...], [...], [...], [...], [...], [...], [...], [...], [...], [...] i [...]), koji kupuju CUBE bicikle od KeindI sporta kao dobavljača, u svrhu njihove daljnje preprodaje drugom kupcu ili prodaje krajnjem korisniku, odnosno potrošaču, sklopio zabranjeni vertikalni sporazum kojim su u smislu članka 8. stavka 1. točke 1. ZZTN-a, u razdoblju od 17. rujna 2013. do 1. lipnja 2018., utvrđivane minimalne prodajne cijene CUBE bicikala, na način da su navedeni distributeri prešutno pristali na provedbu jednostrane poslovne politike Keindl sporta koja je imala za protutržišni cilj utvrđivanje preprodajnih cijena CUBE bicikala, te su istu poslovnu politiku primjenjivali u praksi.

Postojanje predmetnog sporazuma odnosno suglasnost volja Keindl sporta i njegovih 15 navedenih distributera s ciljem utvrđivanja preprodajnih cijena CUBE bicikala, proizlazi iz njihova ponašanja na mjerodavnom tržištu.

Primjenom na odgovarajući način kriterija koji proizlaze iz primjene pravila o tržišnom natjecanju u EU, a koji se sukladno članku 74. ZZTN-a primjenjuju u primjeni ZZTN-a, osobito u slučajevima postojanja pravnih praznina ili dvojbi pri tumačenju propisa, postojanje predmetnog sporazuma utvrđeno je na temelju prešutne suglasnosti 15 predmetnih distributera Keindl sporta s jednostranom poslovnom politikom Keindl sporta koja je imala za protutržišni cilj utvrđivanje preprodajnih cijena CUBE bicikala, na način da su istu poslovnu politiku primjenjivali u praksi.

Činjenice i okolnosti na temelju kojih je utvrđeno da je Keindl sport, samoinicijativno i na izričit način, tražio suradnju svojih distributera, u svrhu provedbe svoje jednostrane poslovne politike koja je imala za protutržišni cilj utvrđivanje preprodajnih cijena CUBE bicikala, odnosno ograničavanje prava distributera da slobodno određuju prodajnu cijenu istih bicikala u njihovoj daljnjoj preprodaji drugom kupcu ili prodaji krajnjem korisniku ili potrošaču, te činjenice i okolnosti na temelju kojih je utvrđeno da su 15 predmetnih distributera Keindl sporta prešutno pristali na provedbu navedene poslovne politike Keindl sporta na način da su istu primjenjivali u praksi, detaljnije su navedene pod točkama 8.2.1. i 8.2.2. obrazloženja ovoga rješenja.

S tim u vezi, u predmetnom postupku utvrđeni su i izravni dokazi o tome da je Keindl sport, na izričit način, poticao svoje distributere da se pridržavaju maloprodajnih cijena iz predmetnih cjenika i obrazaca za prednarudžbe koje im je dostavljao prije početka nove modelske sezone, u svrhu provedbe jednostrane poslovne politike Keindl sporta koja je imala za cilj utvrđivanje preprodajnih cijena CUBE bicikala, dokazi o postojanju sporazuma Keindl sporta i predmetnih distributera kojim je, u svrhu neizravnog utvrđivanja preprodajnih cijena CUBE bicikala, bilo utvrđeno da se popusti na nove modele CUBE bicikala u sezoni (jesen/zima) ne odobravaju, odnosno da najveći dopušteni iznos popusta na nove modele CUBE bicikala u sezoni iznosi 5 posto, te dokazi o izravnom sudjelovanju i doprinosu predmetnih distributera Keindl sporta u provedbi njegove poslovne politike utvrđivanja preprodajnih cijena CUBE bicikala u praksi, na način da su razotkrivali ili prijavljivali Keindl sportu distributere koji bi u pojedinačnim slučajevima odstupili od cjenovne politike Keindl sporta, sporazuma o neodobravanju popusta ili o najvećem dopuštenom iznosu popusta na nove modele CUBE bicikala u sezoni.

Utvrđivanje preprodajne cijene proizvoda, odnosno sporazum ili usklađeno djelovanje kojemu je neposredni ili posredni cilj ograničavanje prava kupca da slobodno određuje prodajnu cijenu proizvoda (ne dovodeći u pitanje pravo dobavljača da odredi maksimalnu prodajnu cijenu ili preporuči prodajnu cijenu pod uvjetom da nije riječ o fiksnim ili minimalnim prodajnim cijenama, koje su rezultat izvršenog pritiska ili poticaja od bilo koje ugovorne strane), smatra se »teškim« ograničenjem tržišnog natjecanja na temelju članka 9. stavka 1. točke a) Uredbe o vertikalnim sporazumima.

Uzimajući u obzir da predmetni zabranjeni sporazum sadrži vertikalno ograničenje koje se smatra teškim ograničenjem tržišnog natjecanja (ograničavanje prava kupca da slobodno određuje prodajnu cijenu proizvoda), da su u predmetnom postupku pronađeni izravni dokazi o tome da je Keindl sport, na izričit način, poticao svoje distributere da se pridržavaju maloprodajnih cijena iz predmetnih cjenika i obrazaca za prednarudžbe koje im je dostavljao prije početka nove modelske sezone, te da je cilj koji se predmetnim sporazumom želio postići bilo utvrđivanje preprodajnih cijena CUBE bicikala, Vijeće je ocijenilo kako predmetni zabranjeni sporazum sadrži dovoljan stupanj štetnosti da se smatra ograničenjem tržišnog natjecanja »s obzirom na cilj« u smislu članka 8. stavka 1. ZZTN-a.

Osim utvrđenog protutržišnog cilja predmetnog zabranjenog sporazuma, Vijeće ističe kako su u predmetnom postupku utvrđeni i protutržišni učinci istog sporazuma budući da je u okolnostima konkretnog slučaja, utvrđena povreda članka 8. ZZTN-a izvršena u praksi.

Naime, na temelju dostavljenih računa četiri najveća distributera Keindl sporta u 2016. i 2017. ([...], [...], [...] i [...]) te drugih jedanaest nasumično odabranih distributera navedenih na internetskim stranicama Keindl sporta koji su poslužili kao uzorak pri analizi ([...], [...], [...], [...], [...], [...], [...], [...], [...], [...] i [...]), o prodanim CUBE biciklima krajnjim kupcima u razdoblju od 15. rujna 2013. do 1. svibnja 2018., utvrđeno je kako su se navedeni distributeri Keindl sporta pridržavali predmetnog sporazuma s Keindl sportom i primjenjivali ga u praksi u svim modelskim sezonama 2014, 2015, 2016, 2017 i 2018, što je detaljnije navedeno pod točkom 8.2.2.2. obrazloženja ovoga rješenja.

Analizom dostavljenih računa utvrđeno je pridržavanje predmetnog sporazuma s Keindl sportom od strane 13 distributera ([...], [...], [...], [...], [...], [...], [...], [...], [...], [...], [...], [...] i [...]), u 90 do 100 posto ukupno prodanih CUBE bicikala u navedenim modelskim sezonama svakog od navedenih 13 distributera.

Pridržavanje predmetnog sporazuma s Keindl sportom utvrđeno je i od strane distributera [...], u 88,88 posto odnosno 8 od 9 CUBE bicikala koje je ukupno prodao u modelskim sezonama 2017 i 2018.

U odnosu na gore navedenih 14 distributera Keindl sporta, jedino je nešto niži postotak pridržavanja predmetnog sporazuma s Keindl sportom utvrđen od strane distributera [...], u 76,09 posto odnosno 487 od 640 CUBE bicikala koje je ukupno prodao u modelskim sezonama 2014, 2015, 2016, 2017 i 2018., uzimajući u obzir da iza navedenog distributera, prema očitovanju Keindl sporta, stoji natjecateljski biciklistički klub i sportski pogon, pa je taj distributer sklon davati velike popuste s obzirom na to da ima i drugi interes od samog obavljanja gospodarske djelatnosti i stjecanja dobiti, u smislu da se voljan i odreći svoje marže samo da namiri svoj drugi sportski cilj.

Od ukupnog broja 4690 prodanih CUBE bicikala svih 15 predmetnih distributera u svim modelskim sezonama 2014, 2015, 2016, 2017 i 2018, utvrđeno je da je 4366 prodanih CUBE bicikala ili 93,09 posto bilo obuhvaćeno predmetnim sporazumom Keindl sporta i navedenih distributera.

Činjenica da pojedini distributer u svakom trenutku promatranog razdoblja nije u potpunosti postupao u skladu s jednostranom poslovnom politikom Keindl sporta koja je imala za cilj utvrđivanje preprodajnih cijena CUBE bicikala, ne isključuje postojanje predmetnog sporazuma Keindl sporta i njegovih 15 predmetnih distributera.

Budući da je Keindl sport bio organizator predmetne poslovne politike koja je imala za protutržišni cilj utvrđivanje preprodajnih cijena CUBE bicikala, uzimajući u obzir njegov položaj i tržišnu snagu kao isključivog distributera odnosno dobavljača za CUBE bicikle na mjerodavnom tržištu te činjenicu da je na kraju svake sezone valorizirao svoje distributere i mogao odlučivati o daljnjoj isporuci ili obustavi isporuke CUBE bicikala distributerima, AZTN nije utvrđivao predmetnu povredu propisa o zaštiti tržišnog natjecanja i od strane njegovih 15 predmetnih distributera, iako su isti prešutnim pristankom na provedbu poslovne politike Keindl sporta koja je imala za protutržišni cilj utvrđivanje preprodajnih cijena CUBE bicikala, na način da su istu primjenjivali u praksi, postali sudionici predmetnog zabranjenog sporazuma.

Sukladno članku 8. stavku 4. ZZTN-a, sporazumi kojima se narušava tržišno natjecanje u smislu članka 8. stavka 1. ZZTN-a, na koje se ne može primijeniti skupno izuzeće iz članka 10. ZZTN-a ili koji ne ispunjavaju uvjete za pojedinačno izuzeće iz članka 8. stavka 3. ZZTN-a, ex lege su ništetni.

Uvjeti koje vertikalni sporazumi između poduzetnika moraju sadržavati, te ograničenja ili uvjeti koje takvi sporazumi ne smiju sadržavati kako bi se mogli skupno izuzeti od opće zabrane iz članka 8. stavka 1. ZZTN-a, propisani su Uredbom o vertikalnim sporazumima.

Člankom 9. stavkom 1. točkom a) Uredbe o vertikalnim sporazumima propisano je kako se skupno izuzeće ne može primijeniti na vertikalne sporazume koji sadrže vertikalna ograničenja koja se smatraju teškim ograničenjima tržišnog natjecanja, a kojima je cilj ograničavanje prava kupca da slobodno određuje prodajnu cijenu proizvoda, ne dovodeći u pitanje pravo dobavljača da odredi maksimalnu prodajnu cijenu ili preporuči prodajnu cijenu, pod uvjetom da nije riječ o fiksnim ili minimalnim prodajnim cijenama, koje su rezultat izvršenog pritiska ili poticaja od bilo koje ugovorne strane.

Budući da sadrži teško ograničenje tržišnog natjecanja kojemu je cilj ograničavanje prava distributera Keindl sporta da slobodno određuju prodajnu cijenu CUBE bicikala, predmetni sporazum ne ispunjava uvjete za skupno izuzeće u smislu članka 10. ZZTN-a.

Sukladno članku 8. stavku 5. ZZTN-a, teret dokaza o postojanju četiri kumulativna uvjeta za pojedinačno izuzeće iz članka 8. stavka 3. ZZTN-a, snose poduzetnici sudionici sporazuma. Nije potrebno ispitivati preostale uvjete ako se utvrdi da jedan od uvjeta nije ispunjen.

Navode Keindl sporta o postojanju četiri kumulativna uvjeta za pojedinačno izuzeće predmetnog sporazuma od opće zabrane iz članka 8. stavka 1. ZZTN-a, Vijeće je ocijenilo primjenom na odgovarajući način kriterija iz Smjernica za pojedinačno izuzeće sporazuma.

Prema ocjeni Vijeća, navodi Keindl sporta u njegovom očitovanju od 10. prosinca 2020. o postojanju uvjeta za pojedinačno izuzeće iz članka 8. stavka 3. ZZTN-a u konkretnom slučaju, nisu potkrijepljeni dokazima o tome da je utvrđivanje preprodajnih cijena CUBE bicikala bilo neophodno radi ostvarenja učinkovitosti, pa stoga predmetni sporazum ne ispunjava uvjete za pojedinačno izuzeće iz članka 8. stavka 3. ZZTN-a.

Keindl sport nije dokazao da osim ograničavanja prava njegovih distributera da slobodno određuju prodajne cijene CUBE bicikala, ne postoje drugi gospodarski provedivi i manje ograničavajući načini ostvarenja učinkovitosti na koje se poziva (očuvanje lanca distribucije CUBE bicikala i opstanak CUBA kao jednog od konkurenata na tržištu bicikala), niti druge, manje ograničavajuće vrste sporazuma, niti je dokazao da bi nepostojanje ograničavanja prava njegovih distributera da slobodno određuju prodajne cijene CUBE bicikala uklonilo ili znatno smanjilo navedene učinkovitosti ili bi njihovo ostvarenje učinilo znatno manje vjerojatnim.

U konkretnom slučaju ispitana je i moguća primjena Uredbe o sporazumima male vrijednosti. Naime, sukladno članku 1. stavku 2. navedene Uredbe, na sporazume male vrijednosti koji zadovoljavaju uvjete iz te Uredbe, ne primjenjuju se odredbe o zabranjenim sporazumima iz članka 8. stavka 1. ZZTN-a.

Međutim, člankom 6. Uredbe o sporazumima male vrijednosti propisano je kako se sporazumi, koji unatoč neznatnom tržišnom udjelu sudionika sporazuma i poduzetnika pod njihovom kontrolom, sadrže odredbe koje se smatraju teškim ograničenjima tržišnog natjecanja, ne smatraju sporazumima male vrijednosti na koje se primjenjuje navedena Uredba.

Članak 8. Uredbe o sporazumima male vrijednosti kao teška ograničenja tržišnog natjecanja, u sporazumima sklopljenim između poduzetnika koji nisu stvarni ili potencijalni konkurenti, navodi ograničenja koja izravno ili neizravno, samostalno ili zajedno s ostalim čimbenicima pod kontrolom ugovornih strana, imaju cilj ograničavanje prava kupca da slobodno određuje prodajnu cijenu proizvoda. Kako je u konkretnom slučaju upravo o takvom ograničenju riječ, na predmetni sporazum ne mogu se primijeniti niti odredbe Uredbe o sporazumima male vrijednosti.

Slijedom navedenog, na temelju odluke Vijeća, AZTN je odlučio kao u točkama I. i II. izreke ovoga rješenja.

10.2. Odluka kojom je utvrđeno postojanje uvjeta za izricanje novčane kazne stranci, njezina visina, rokovi
 i način izvršenja

Vijeće je prilikom donošenja odluke kojom se utvrđuje postojanje uvjeta za izricanje novčane kazne Keindl sportu, njezina visina, rokovi i način izvršenja, uzelo u obzir sve činjenice i okolnosti utvrđene u ovoj upravnoj stvari, kako bi se u smislu članka 60. ZZTN-a ispunio propisani cilj novčane kazne (osiguravanje učinkovitog tržišnog natjecanja, kažnjavanje počinitelja povreda ZZTN-a, otklanjanje štetnih posljedica takvih povreda i odvraćanje drugih poduzetnika od kršenja odredbi ZZTN-a).

Članak 61. ZZTN-a propisuje kako će se novčanom kaznom u iznosu do najviše 10 posto vrijednosti ukupnoga prihoda koji je poduzetnik ostvario na svjetskoj razini u posljednjoj godini za koju postoje zaključena godišnja financijska izvješća, kaznit poduzetnik koji s namjerom ili nepažnjom sklopi zabranjeni sporazum ili na koji drugi način sudjeluje u sporazumu kojim je narušeno tržišno natjecanje, na način opisan odredbom članka 8. ZZTN-a.

Sukladno odredbi članka 64. stavka 1. ZZTN-a, najviši iznos novčane kazne koja se može izreći na temelju ZZTN-a, ne može niti u kojem slučaju premašiti iznos od 10 posto vrijednosti ukupnoga prihoda koji je poduzetnik ostvario u posljednjoj godini za koju postoje zaključena godišnja financijska izvješća u smislu članka 61. ZZTN-a.

Sukladno odredbi članka 64. stavka 10. ZZTN-a, pri izricanju novčane kazne AZTN uzima u obzir sve olakotne i otegotne okolnosti kao što su težina povrede, vrijeme trajanja povrede i posljedice te povrede za druge poduzetnike na tržištu i potrošače. Pri tome se primjenjuje dvostupanjska metodologija izračuna novčane kazne na način da se utvrđuje osnovni iznos novčane kazne za poduzetnika, a zatim se tako utvrđeni iznos smanjuje ili povećava ovisno o utvrđenim olakotnim i/ili otegotnim okolnostima.

Sukladno članku 4. stavku 1. Uredbe o kriterijima za izricanje upravno-kaznene mjere, osnovni iznos novčane kazne AZTN izračunava određujući primjerenu visinu postotka od prihoda poduzetnika, a visina postotka ovisi o težini povrede ZZTN-a, te dobiveni iznos množi s brojem godina trajanja povrede. Prema članku 4. stavku 3. iste Uredbe, u pravilu, postotak od prihoda koji se uzima u izračun osnovnog iznosa novčane kazne AZTN utvrđuje u visini do najviše 30 posto prihoda poduzetnika.

Prema članku 2. stavku 1. točki c) Uredbe o kriterijima za izricanje upravno-kaznene mjere, prihod poduzetnika na osnovu kojeg se izračunava osnovni iznos novčane kazne predstavlja vrijednost prodaje robe i/ili usluga koji je poduzetnik ostvario isključivo od obavljanja djelatnosti na mjerodavnom tržištu na kojem je AZTN utvrdio povredu ZZTN-a, u koji nije uključen porez na dodanu vrijednost niti drugi porezi izravno vezani uz prodaju, i to, sukladno članku 5. stavku 2. iste Uredbe, tijekom posljednje poslovne godine u kojoj je poduzetnik povrijedio ZZTN, odnosno posljednje godine za koju postoje zaključena financijska izvješća.

U konkretnom slučaju, izračun prihoda ostvarenog isključivo od obavljanja djelatnosti na mjerodavnom tržištu na kojem je utvrđena povreda ZZTN-a, temelji se na podacima koje je Keindl sport dostavio u predmetnom postupku na zahtjev AZTN-a.

Budući da je trajanje predmetnog zabranjenog sporazuma utvrđeno u razdoblju od 17. rujna 2013. do 1. lipnja 2018., AZTN je prilikom izračuna osnovnog iznosa novčane kazne Keindl sportu, uzeo u obzir prihod Keindl sporta ostvaren obavljanjem djelatnosti prodaje CUBE bicikala na području RH tijekom 2018., kao posljednje poslovne godine u kojoj je utvrđena predmetna povreda ZZTN-a.

Prilikom utvrđivanja težine povrede ZZTN-a, sukladno odredbi članka 6. stavka 2. Uredbe o kriterijima za izricanje upravno-kaznene mjere, AZTN u svakom pojedinačnom slučaju utvrđuje treba li postotak od prihoda biti određen u gornjem ili donjem dijelu raspona do 30 posto. Pri tome je AZTN obvezan uzimati niz čimbenika, kao što su primjerice, vrsta povrede ZZTN-a, tržišni udjel poduzetnika-sudionika povrede ZZTN-a, zemljopisno područje na kojem povreda ZZTN-a ima ili može imati učinak, te je li povreda ZZTN-a u praksi izvršena ili je samo ostavljena otvorena mogućnost za izvršenje povrede.

U konkretnom slučaju, Vijeće je uzelo u obzir da je Keindl sport sudjelovao u zabranjenom vertikalnom sporazumu kojim su u smislu članka 8. stavka 1. točke 1. ZZTN-a utvrđivane minimalne prodajne cijene CUBE bicikala (što se smatra teškim ograničenjem tržišnog natjecanja) s ciljem ograničavanja prava distributera Keindl sporta da slobodno određuju prodajnu cijenu CUBE bicikala, da je navedena povreda imala učinak na području RH kao mjerodavnom tržištu u zemljopisnom smislu, te da je ista povreda izvršena u praksi, budući da su osim protutržišnog cilja predmetnog zabranjenog sporazuma, utvrđeni i njegovi protutržišni učinci, što je detaljnije navedeno pod točkama 8.2.2.2. i 10.1. obrazloženja ovoga rješenja.

Prilikom utvrđivanja težine predmetne povrede ZZTN-a od strane Keindl sporta, Vijeće nije sukladno odredbi članka 6. stavka 2. Uredbe o kriterijima za izricanje upravno-kaznene mjere, uzelo u obzir i njegov tržišni udio, budući da precizno definiranje mjerodavnog tržišta i tržišne snage poduzetnika nije potrebno kada sporazum sadrži teško ograničenje tržišnog natjecanja koje ima protutržišni cilj, kao u konkretnom slučaju (ograničavanje prava kupca da slobodno određuje prodajnu cijenu proizvoda), budući da se takav sporazum, sukladno Uredbi o sporazumima male vrijednosti, niti u slučaju neznatnog tržišnog udjela sudionika sporazuma, ne bi smatrao sporazumom »male vrijednosti« na koji se ne primjenjuju odredbe o zabranjenim sporazumima iz članka 8. stavka 1. ZZTN-a.

S obzirom na utvrđenu težinu povrede ZZTN-a u konkretnom slučaju, Vijeće je donijelo odluku da prilikom izračuna osnovnog iznosa novčane kazne Keindl sportu, postotak od prihoda Keindl sporta ostvarenog obavljanjem djelatnosti prodaje CUBE bicikala na području RH tijekom 2018., kao posljednje poslovne godine u kojoj je utvrđena predmetna povreda ZZTN-a, iznosi 5 posto.

Trajanje predmetnog zabranjenog sporazuma utvrđeno je u razdoblju od 17. rujna 2013. do 1. lipnja 2018.

Pri utvrđivanju broja godina trajanja povrede, AZTN sukladno članku 4. stavku 4. Uredbe o kriterijima za izricanje upravno-kaznene mjere, razdoblja kraća od 6 mjeseci smatra razdobljem od pola godine, a razdoblja dulja od 6 mjeseci, ali kraća od jedne godine, punom godinom povrede ZZTN-a.

S tim u vezi, AZTN je utvrdio da je u konkretnom slučaju predmetna povreda ZZTN-a od strane Keindl sporta trajala pet godina.

Umnoškom 5 posto prihoda Keindl sporta ostvarenog obavljanjem djelatnosti prodaje CUBE bicikala na području RH tijekom 2018., kao posljednje poslovne godine u kojoj je utvrđena predmetna povreda ZZTN-a ([...] kuna), s brojem godina trajanja predmetne povrede (5), izračunat je osnovni iznos novčane kazne Keindl sportu u iznosu od [...] kuna.

Sukladno odredbi članka 4. stavka 5. Uredbe o kriterijima za izricanje upravno-kaznene mjere, izračunati osnovni iznos novčane kazne AZTN će izreći u iznosu koji je višekratnik iznosa od 1.000,00 kuna.

Slijedom navedenog, osnovni iznos novčane kazne za Keindl sport utvrđen je u iznosu od [...] kuna ([...] eura, fiksni tečaj konverzije: 1 euro = 7,5345 kuna).

Odredbama članka 8. i 9. Uredbe o kriterijima za izricanje upravno-kaznene mjere, propisano je kako osnovni iznos novčane kazne AZTN može povećati, ukoliko utvrdi postojanje otegotnih okolnosti, odnosno smanjiti, ukoliko utvrdi postojanje olakotnih okolnosti.

Keindl sport je u svojem očitovanju od 18. svibnja 2023., za slučaj da AZTN utvrdi postojanje predmetnog zabranjenog sporazuma, detaljno obrazložio okolnosti koje bi AZTN trebao uzeti u obzir kao olakotne prilikom određivanja visine novčane kazne i naveo razloge za izricanje simbolične novčane kazne. Ocjena navedenih okolnosti i razloga obrazlaže se u nastavku.

Okolnost da je predmetna povreda članka 8. ZZTN-a prestala 1. lipnja 2018., dakle prije pokretanja predmetnog postupka 11. rujna 2018., Vijeće nije cijenilo olakotnom. Keindl sport nije po saznanju o pokretanju predmetnog postupka samoinicijativno dostavio dokaz o prekidu protupravnog postupanja, što bi predstavljalo olakotnu okolnost iz članka 64. stavka 12. točke 1. ZZTN-a, već je tijekom postupka isticao kako nije sklopio zabranjeni sporazum u smislu članka 8. ZZTN-a odnosno da AZTN nije dokazao postojanje zabranjenog sporazuma utvrđivanja minimalne prodajne cijene CUBE bicikala. Trajanje predmetne povrede članka 8. ZZTN-a, odnosno njezin početak i završetak, uračunato je prilikom izračuna osnovnog iznosa novčane kazne Keindl sportu.

Vijeće nije prihvatilo argumentaciju Keindl sporta o tome kako svi navodi i dokazi koje je isticao tijekom čitavog postupka te u očitovanju na Obavijest i na usmenoj raspravi, ako već nisu uspješno dokazali da povreda ne postoji ili da podliježe izuzeću iz članka 8. stavka 3. ZZTN-a, onda bar neupitno ukazuju na potpuni nehaj poduzetnika.

Naime, u predmetnom postupku utvrđeni izravni dokazi o tome da je Keindl sport, na izričit način, poticao svoje distributere da se pridržavaju maloprodajnih cijena iz predmetnih cjenika i obrazaca za prednarudžbe, u svrhu provedbe njegove jednostrane poslovne politike koja je imala za cilj utvrđivanje preprodajnih cijena CUBE bicikala te dokazi o postojanju sporazuma Keindl sporta i njegovih distributera kojim je, u svrhu neizravnog utvrđivanja preprodajnih cijena CUBE bicikala, bilo utvrđeno da se popusti na nove modele CUBE bicikala u sezoni (jesen/zima) ne odobravaju, odnosno da najveći dopušteni iznos popusta na nove modele CUBE bicikala u sezoni iznosi 5 posto, jasno ukazuju na namjeru i postupanje sudionika predmetnog zabranjenog sporazuma s ciljem utvrđivanja preprodajnih cijena CUBE bicikala.

Vezano uz navod Keindl sporta o tome kako iz činjeničnog supstrata kako ga je utvrdio AZTN kroz dopunu Obavijesti od 30. ožujka 2023., proizlazi da se u stvari ne može govoriti o pravoj »primjeni« sporazuma jer se s jedne strane navodi »unilateralna« poslovna politika Keindl sporta, a s druge strane »prešutni pristanak« ostalih poduzetnika te da iz svih iskaza poduzetnika na usmenoj raspravi i nakon nje, te ranije tijekom postupka, ne postoji dokaz koji bi potvrđivao »primjenu sporazuma« kao neku svjesnu radnju s ciljem povrede tržišnog natjecanja, Vijeće ističe kako je primjenom na odgovarajući način kriterija koji proizlaze iz primjene pravila o tržišnom natjecanju u EU, postojanje predmetnog sporazuma odnosno suglasnost volja Keindl sporta i njegovih 15 predmetnih distributera da se na tržištu ponašaju na određeni način, utvrđeno na temelju prešutnog pristanka navedenih distributera na provedbu jednostrane poslovne politike Keindl sporta koja je imala za protutržišni cilj utvrđivanje preprodajnih cijena CUBE bicikala, na način da su istu primjenjivali u praksi, što je detaljnije navedeno pod točkom 8.2.2. obrazloženja ovoga rješenja.

Analizom dostavljenih računa 15 predmetnih distributera Keindl sporta o prodanim CUBE biciklima krajnjim kupcima u razdoblju od 15. rujna 2013. do 1. svibnja 2018., utvrđena je primjena predmetnog zabranjenog sporazuma u praksi u svim modelskim sezonama 2014, 2015, 2016, 2017 i 2018, što je detaljnije navedeno pod točkom 8.2.2.2. ovoga rješenja.

Uzimajući u obzir da je od ukupnog broja prodanih CUBE bicikala svih 15 predmetnih distributera u svim modelskim sezonama 2014, 2015, 2016, 2017 i 2018, primjena predmetnog zabranjenog sporazuma utvrđena kod 93,09 posto prodanih CUBE bicikala, Vijeće ističe kako je u konkretnom slučaju utvrđeno značajno narušavanje tržišnog natjecanja odnosno povreda članka 8. ZZTN-a, pa se izricanjem simbolične novčane kazne Keindl sportu ne bi postiglo primjereno kažnjavanje Keindl sporta zbog predmetne povrede članka 8. ZZTN-a i odvraćanje drugih poduzetnika od kršenja odredbi ZZTN-a.

Okolnost da je Keindl sport u smislu članka 49. ZZTN-a predložio AZTN-u preuzimanje obveze izvršenja određenih mjera i uvjeta, te rokova u kojima će to učiniti, kako bi se otklonili negativni učinci njegovog postupanja na tržišno natjecanje, Vijeće nije cijenilo olakotnom.

Naime, institut preuzimanja obveza i mjera od strane poduzetnika u smislu članka 49. ZZTN-a omogućuje brže uspostavljanje tržišnog natjecanja na određenom tržištu, bez dugotrajnog vođenja postupka, bez potrebe utvrđenja povrede propisa o zaštititi tržišnog natjecanja i bez izricanja novčane kazne. U slučaju da AZTN prihvati predložene mjere, uvjete i rokove koji time postaju obveznim za predlagatelja, postupak se obustavlja jer nema uvjeta za daljnje vođenje postupka protiv tog poduzetnika.

Dakle, prijedlog stranke u smislu članka 49. ZZTN-a za preuzimanje obveze izvršenja određenih mjera i uvjeta, te rokova u kojima će to učiniti, nije okolnost koju AZTN uzima u obzir prilikom izricanja novčane kazne i utvrđivanja njezine visine, već prilikom ocjene jesu li predložene mjere, uvjeti i rokovi dostatni za otklanjanje negativnih učinaka i ponovnu uspostavu tržišnog natjecanja. U suprotnom, stranke bi u svim postupcima predlagale preuzimanje obveze izvršenja određenih mjera i uvjeta, te rokova u smislu članka 49. ZZTN-a, kada bi AZTN okolnost da je takav prijedlog podnesen ranije u postupku, uzimao kao olakotnu prilikom izricanja novčane kazne.

Vijeće je u konkretnom slučaju kao olakotne okolnosti cijenilo suradnju Keindl sporta s AZTN-om tijekom predmetnog postupka te činjenicu da Keindl sport nije ranije kažnjavan za bilo koji oblik narušavanja tržišnog natjecanja.

Vijeće nije utvrdilo postojanje otegotnih okolnosti na strani Keindl sporta.

Slijedom svega navedenog, Vijeće je donijelo odluku da se utvrđeni osnovni iznos novčane kazne Keindl sportu smanji za [...] posto.

Razmatrajući sve činjenice i okolnosti relevantne za utvrđivanje visine novčane kazne, Vijeće je donijelo odluku o izricanju novčane kazne Keindl sportu u konačnom iznosu od 281.836,88 eura (2.123.500,00 kuna, fiksni tečaj konverzije: 1 euro = 7,5345 kuna).

Vijeće smatra da će se izricanjem novčane kazne Keindl sportu u navedenom iznosu postići cilj novčane kazne u smislu primjerenog kažnjavanja Keindl sporta zbog predmetne povrede članka 8. ­ZZTN-a i odvraćanja drugih poduzetnika od kršenja odredbi ­ZZTN-a.

Konačni iznos novčane kazne izrečene Keindl sportu, u smislu odredbe članka 64. stavka 1. ZZTN-a, ne prelazi zakonski maksimum novčane kazne, odnosno 10 posto vrijednosti ukupnog prihoda koji je Keindl sport ostvario u posljednjoj godini za koju postoje zaključena godišnja financijska izvješća u smislu članka 61. ZZTN-a.

ROKOVI I NAČIN IZVRŠENJA

Sukladno odredbi članka 70. stavka 2. ZZTN-a, novčane kazne uplaćuju se po pravomoćnosti rješenja AZTN-a, uračunavajući u iznos novčane kazne i zakonske zatezne kamate od dana pravomoćnosti rješenja AZTN-a do dana plaćanja.

Izrečeni iznos uplaćuje se u korist Državnog proračuna Republike Hrvatske na račun broj: HR1210010051863000160, model HR64, poziv na broj odobrenja: 6092-20833-(OIB uplatitelja).

Nakon izvršene uplate, kao dokaz o obavljenoj uplati novčane kazne, stranka je dužna uplatnicu dostaviti AZTN-u najkasnije po isteku roka od 15 (petnaest) dana od dana pravomoćnosti ovoga rješenja, s pozivom na poslovni broj klasa: UP/I 034-03/18-01/005.

Ako stranka u roku od 15 (petnaest) dana od pravomoćnosti ovoga rješenja ne uplati novčanu kaznu koja joj je izrečena pod točkom III. izreke ovoga rješenja, AZTN će sukladno odredbi članka 70. stavka 4. ZZTN-a obavijestiti Ministarstvo financija, Poreznu upravu, radi naplate novčane kazne prisilnim putem prema propisima o prisilnoj naplati poreza.

Slijedom navedenog, na temelju odluke Vijeća, AZTN je odlučio kao u točki III. izreke ovoga rješenja.

11. OBJAVA RJEŠENJA U »NARODNIM NOVINAMA« I NA INTERNETSKOJ STRANICI AZTN-a

Sukladno odredbi članka 59. stavka 2. ZZTN-a, a u svezi s člankom 58. stavkom 1. točkom 1. ZZTN-a, ovo rješenje bit će objavljeno u »Narodnim novinama«, a na temelju članka 59. stavka 3. ZZTN-a i na internetskoj stranici AZTN-a.

Slijedom navedenog, na temelju odluke Vijeća, AZTN je odlučio kao u točki IV. izreke ovoga rješenja.

UPUTA O PRAVNOM LIJEKU

Protiv ovoga rješenja žalba nije dopuštena, ali nezadovoljna stranka može tužbom pokrenuti upravni spor pred Visokim upravnim sudom Republike Hrvatske u roku od 30 (trideset) dana, računajući od dana dostave ovoga rješenja.

Napomena: Sukladno članku 59. stavku 4. ZZTN-a, podaci koji se smatraju poslovnom tajnom u smislu članka 53. ZZTN-a izuzeti su od objave. Navedeni podaci označeni su u tekstu s […].

Klasa: UP/I 034-03/18-01/005
 Urbroj: 580-09/84-2023-156
 Zagreb, 20. srpnja 2023.

Predsjednica
 Vijeća za zaštitu tržišnog natjecanja
 dr. sc. Mirta Kapural, dipl. iur., v. r.